
Kaksi aseistettua ratsumiestä oli pysähtynyt mata- 
lahkolle kukkulalle joen varrella ja tähyili eteenpäin, 
tien suuntaan, jota he ratsastivat. 

»Kylän pitäisi jo näkyä, ainakin minun mielestäni», 
sanoi heistä toinen. »Mutta en minä näe mitään. Tuisku 
on tosin sakea, mutta ...» 

Hänen kumppaninsa, ylen roteva, rokonarpinen, 
pelottavan näköinen heittiö, sylkäisi. 

»Niinhän sen pitäisi näkyä, sen kylän», murahti hän. 

»Mitä tarkoitatte, sire de la Hire?» 

»Sitä, ettei kylä suinkaan ole tuiskun piilossa — sitä 
ei kerta kaikkiaan enää ole. Englantilaiset ovat ehti- 
neet vierailla täällä. No, tulehan, Archambaud!» 

He ratsastivat hiukan matkaa eteenpäin. 

»Katsokaa!» mutisi Archambaudiksi nimitetty. 

»Mitä tuossa on katsomista? Vanha akka . . . liian 
ruma mukaan otettavaksi. Hänet on tapettu monta 
tuntia sitten ...» 

»Ja tuolla . . . katsokaa . . . kaksi pientä lasta!» 

»Liian nuoria mukaan otettaviksi ... ja sitäpaitsi 



he eivät ole edes tyttöjä, vaan poikia. Tuon tammen 
juurella näyttää olevan enemmänkin ruumiita.» 

»Te . . . eikö tämä kauhista teitä lainkaan?» 

Sire de la Hire kohautti olkapäitään. 

»Minä olen tapellut neljät täkymmentä vuotta. Siinä 
ajassa tottuu yhteen jos toiseenkin . . Kas, onhan 
tuolla muuan eläväkin olento. Mitähän hän tuolla ta- 
valla ryömiskelee? Eukko hoi, mikä hätänä?» 

Äänen kuullessaan nainen parkaisi kauhusta, ja kun 
hän sitten ojentautui ja kääntyi molempiin sotilaisiin 
päin, nämä huomasivat, että hänen silmänsä olivat 
puhkaistut. 

»Nuo kirotut goddenit!» ärähti de la Hire. »Ne eivät 
sitten milloinkaan keksi parempaa kuin tuon silmien 
puhkaisemisen!» 

Nuori Archambaud katsoi kiivaasti seuralaiseensa. 

»Kuinka te voitte puhua noin, kun . . . ?» 

»Pitäisikö minun sitten pistää itkuksi, mukamas? 
Luuletko, että se jollakin tavoin auttaisi tuota eukkoa? 
Pyh! — Kuulehan, muoriseni, emme me ole englantilai- 
sia. Mitä täällä on tapahtunut.» 

»Ah, seigneurs», ruikutti nainen. »Englantilaiset tu- 
livat aamulla ... he veivät minun tyttöni . . . vii- 
sitoistavuotiaan . . . Pyhä Maria, kuinka hän huusi! 
Ja taloni he polttivat ja poikani tappoivat. Armolliset 
herrat, kuinka kauan tätä kestää? Milloin kuningas 



ajaa englantilaiset maasta? Vai onko tämä jo maail- 
manloppua, niinkuin sanotaan?» 

»En tiedä, onko tämä maailmanloppua, mutta Rans- 
kan loppua tämä alkaa olla», virkkoi de la Hire. »Si- 
nulla, eukkoseni, ei taida olla kovinkaan hyvä olla — 
tuossa on sinulle kolikko! Ojenna kätesi tähän suun- 
taan — kas tuossa! Me emme osaa hyväksesi muuta 
tehdä, meillä on kiirekin, mutta j äijissämme ratsastaa 
kolme munkkia, ja he ovat kohta täällä. Pysy siis 
tässä tiellä, ja pyydä heidän apuaan.» 

Sen enempää naisesta välittämättä hän hoputti 
väsyneen ratsunsa jälleen liikkeelle. Archambaud 
seurasi häntä hetken epäröityään. Nainen säälitti 
nuorta miestä. 

»Sire de la Hire, kuinka saatatte jättää hänet noin, 
oman onnensa nojaan? Ovathan hänen silmänsä puh- 
kaistut ja ...» 

»Piru sinut periköön, huomasinhan minä sen!» ärähti 
vanha soturi vihaisesti. »Jos minä jäisin hoivailemaan 
jokaista vanhaa akkaa, jonka silmät englantilaiset ovat 
puhkaisseet, en ehtisi muuta tehdäkään. Mitä tuo nyt 
on — puhkaistut silmät! Olin Pariisissa, kun roska- 
väki surmasi armagnacilaisia. Näin lasta odottavan 
naisen, jonka vatsa oli viilletty auki, ja syntymätön 
lapsi liikkui vielä. Kansalla oli hauskaa, ja ...» 

»Lopettakaa!» huusi Archambaud raivokkaasti. 

»Höh, sinäpä vähästä pahastut!» totesi de la Hire. 



»Sota on sellaista — mitä helvettiä sinä olet sitten soti- 
laaksi ryhtynytkään?» 

»Olen lähtenyt taisteluun Ranskan puolesta . . .» 

»Ranskan . . . Ranskan puolesta . . . Minä olen jo 
aikapäiviä sitten unohtanut koko Ranskan!» 

»Miksi te sitten taistelette?» 

»Miksikö? Siksi kai, etten voi muutakaan tehdä. 
En ole milloinkaan muuta tehnytkään. Ah, kunhan sinä 
olet nähnyt yhtä paljon poltettuja kyliä, kidutettujen 
ihmisten ruumiita, raiskattuja naisia, sikojen eteen 
heitettyjä pikkulapsia ja ...» 

»Jumaliste, lopettakaa!» kiljahti Archambaud. »En 
välitä kuulla tuollaista . . . Mutta sanokaapa muuan 
asia — noiden kirottujen englantilaisten johtajat, 
Bedford, Talbot, Warwick, Glasdale ja muut, hehän 
ovat aatelismiehiä. Kuinka he voivat sallia kaiken 
tällaisen?» 

Sire de la Hire puhkesi meluisaan ja ilkeään nauruun. 

»Sallia? Hohhoh! Aatelismiehiä — no, aatelinen- 
hän minäkin olen, mutta olen minä silti kyliä poltta- 
nut, ihmisiä tappanut, neitoja raiskannut . . .» 

»Sire de la Hire!» huusi nuorukainen, »minulle on 
puhuttu teistä paljon pahaa. Tähän saakka olen luul- 
lut, että se on panettelua, vihapuhetta, mutta kun te 
nyt itse tunnustatte, niin ...» 

»Niin mitä?» tivahti ritari. »Poika, sanon sinulle 
jotakin: älä jatka noin! Olen syntinen, sen tiedän, 



mutta en sittenkään mielestäni pahin. Olen aivan ta- 
vallinen sotilas. Tiedätkö, mitä noiden kirottujen eng- 
lantilaisten kuningas sanoo? No, että sota ilman tuho- 
polttoja on kuin maksamakkara ilman sinappia. Kun 
on tapellut neljättä vuosikymmentä niinkuin minä, 
alkaa olla samaa mieltä. Ei sille voi mitään. Ehkä ajat- 
teluin hiukan toisin, jos tässä sodassa olisi jotakin jär- 
keä. Mutta sitähän siinä ei ole. Tapellaan vain, hävi- 
tetään vain, tapetaan vain — piru vieköön, jos keksin 
jostakin koskemattoman, vauraan kylän, niin hullu- 
han olisin, jos jättäisin sen ryöstämättä, koska englan- 
tilaiset sen kuitenkin ryöstävät jonakin päivänä, tyhmä 
olisin, jos jättäisin jonkun neidon koskemattomaksi, 
koska englantilaiset ...» 

»Riittää! Riittää!» keskeytti Archambaud. »Mutta 
sanokaahan, mitä me olemme tehneet tämän ansaitak- 
semme? Kuinka kauan tätä kauheutta jatkuu? Eikö 
tapahdu mitään muutosta?» 

»Ei!» ärähti de la Hire. »Kaikki on mieletöntä, mis- 
sään ei ole järkeä. Helvettiin me joudumme jokiki- 
nen ja joka tapauksessa. Hiittäkö siis kannattaa elää 
hurskaasti?» 

»Mutta kuinka käy lopuksi Ranskan?» 

»Sinun iässäsi tuo asia askarrutti minua joskus. 
Mutta nyt en enää vaivaa sillä päätäni. Se on turhaa. 
Ranskan perii hukka — toisin sanoen englantilaiset. 
Mutta eivät he suuria saa, Muutaman vuoden kuluttua 



ei koko Ranskanmaassa ole missään kiveä kiven päällä 
eikä yhtään ihmistä hengissä. Oletko kuullut uutisia 
Pariisista? Höh, siellä on talven aikana kuollut kah- 
deksankymmentätuhatta henkeä. Hautausmailla ma- 
kaa hautaamattomia ruumiita pinoissa, ja aamuisin 
löydetään tunkioilta joukottain nälkään kuolleita. Su- 
det sieppaavat porvareita kaduilta keskellä kirkasta 
päivää. Kaikki menee totisesti päin helvettiä!» 

»Entä kuningas . . . ?» 

»Kuningas!» mörähti vanha soturi ja sylkäsi halvek- 
suvasta »Kuningas! Ah, hän lemmiskelee Agnes 
Sorelia ja . . . no, muutahan hän ei teekään. Sire de la 
Tremouille ja Regnault de Chartres hoitelevat asioita 
oman mielensä mukaan ja ennen muuta oman etunsa 
mukaan — ensin minä, sitten rakastajatareni, sitten 
sukuni ja ystäväni ja sitten — jos jotakin jää ylitse — 
kuningas ja Ranska! Siinä se tärkeysjärjestelmä, jonka 
mukaan he asioista huolehtivat. Kreivi Dunois on kun- 
non mies, mutta hän on aina loitolla hovista. 'Sire de 
la Hire', sanoi hän minulle, 'minusta tuntuu, että piru 
meidät perii, mutta älköön kukaan saako aihetta sanoa, 
ettei kreivi Dunois olisi yrittänyt viimeiseen saakka. 
Siksi lähetän nyt teidät kuninkaan luo. Pankaa hänet 
käsittämään, että Orleansin menetys on koko Ranskan 
menetys!' Minä en usko, että saisin kuninkaan tajua- 
maan asian — hänen päänsä, sydämensä ja ajatuksensa 
ovat täynnä Agnes Sorelia. Silti minä yritän, sillä mi- 



näkään en halua minusta joskus sanottavan, etten 
olisi yrittänyt viimeiseen saakka. Jumaliste, minä yri- 
tän! Sanon tuolla solmupolviselle ja taikinanaamaiselle 
majesteetille ...» 

»Sire, muistakaa, että puhutte Ranskan kuninkaasta!» 

»Mokomasta kuninkaasta! Miehestä, joka nukkuu 
seisoessaan ja silmät auki! Minun tekisi mieleni tart- 
tua hänen tukkaansa ja ravistella häntä kuin omena- 
varasta! Kuningatar Jolandassa, hänen anopissaan, 
on miestä viisi kertaa enemmän kuin kuninkaassa 
itsessään . . . Hm, ehkäpä käänny nkin hänen puo- 
leensa. Anopit ovat yleensä pystyvämpiä kuin heidän 
vävypoikansa.» 

»Katsokaapa, millainen korppilauma tuolla pellolla 
liikkuu!» 

»Niin, siellä kaivetaan taas silmät päästä erinäi- 
siltä kymmeniltä hänen majesteettinsa alamaisilta 
— mikäli englantilaiset eivät ole ennättäneet tehdä 
sitä ennen korppeja!» 

»Luulen jälleen kuulevani valitusta ...» 

»Se on ainoita asioita, joista Ranskassa ei ole puu- 
tetta. Mutta sulje korvasi siltä. Muuten tulet mieli- 
puoleksi ... Ja koetahan saada hevosesi nopeampaan 
menoon, että ehtisimme ennen pimeätä Chinoniin.» 

»Onko tästä vielä pitkältikin sinne?» 

»Eipä kovin. Jollei sataisi räntää, me jo varmasti 
näkisimmekin Saint-Mexmen tornit.» 



Räntäsade muuttui vähitellen tihkusateeksi, joka 
lopullisesti kasteli molemmat ritarit likomäriksi ja 
painoi heidän mielialansa perin matalaksi. Kylmästä 
hytisten he hämärän tullen ratsastivat Chinoniin. 
Kapeat, pimeät kadut olivat autiot ja kolkot, ja viima 
vihelteli alakuloisesti talojen nurkissa. 

»Tämä paikka tuo mieleeni hautausmaan», mutisi 
Archambaud. 

»Ehkä tämä sellainen onkin», sanoi de la Hire. »Rans- 
kan kuningaskunnan hautausmaa . . . Saakeli, kuinka 
nälkä huutaa suolissani!» 

»Te ajattelette ruokaa!» 

»Entäs sitten? Kun minulla on nälkä, ajattelen ruo- 
kaa. Mitä minun pitäisi ajatella?» 

»Sitä, mitä jokaisen ranskalaisen tulisi tällä hetkellä 
ajatella: maan kohtaloa . . . kuningasta ...» 

Vanha soturi naurahti pilkallisesti. 

»Sinä olet penikka, Archambaud! Maan kohtalo . . . 
kuningas — niitä ei ajattele kukaan! Miksi ajattelisin 
mokomia? Ei kummankaan kohtalo minun ajattelemi- 
sestani korjaudu. Ei, ajattelen ruokaa ja viiniä — ja 
tyttöjä!» 

»Kaikella kunnioituksella, sire, puolet puheistanne 
sivuaa tyttöjä.» 

»Ja ajatuksistani kolme neljännestä. Jollei heitä olisi, 
en ymmärrä, mitä syitä ylipäänsä olisi elää. Siihen 
tulokseen sinäkin päädyt, kunhan ehdit minun ikääni. 



Hm, kunpahan keksikin keinon päästä lähempään tutta- 
vuuteen Kuningatar Jolandan Kanssa! Hän on nainen, 
jonka kanssa mielelläni viettäisin lemmenyön!» 

»Mutta hänhän on kuninkaan anoppi!» huudahti 
Archambaud kummastuneena. 

»Mikä helvetin este se sitten olisi?» 

»Olen luullut teidän välittävän vain nuorista ja kau- 
niista.» 

»Niin minä välitänkin. Ja Jolanda on kaunis. Eikä 
hän ole kovin vanhakaan. Hänen tyttärensähän nai- 
tettiin kuninkaalle vain kolmetoistavuotiaana, eikä 
hän ollut paljon vanhempi itsekään mennessään aikoi- 
naan naimisiin Anjoun Ludvigin, Sisilian kuninkaan 
kanssa. Jolanda on nainen parhaimmillaan, niin me- 
hevä ...» 

»Mehevä? Sire, toivoisin teidän puhuvan vähemmän 
epäkunnioittavasti kuningatar Jolandasta!» 

»Tulimmaista, jos sanon häntä meheväksi, niin eikö 
se ole vain imarrus? Sitäpaitsi — no, puhutaan hänen 
muista puolistaan toiste: me olemme nyt perillä. — 
Hoi, portti auki!» 

Sire de la Hire kolkutti voimallisesti miekkansa 
kahvalla Chateau du Milieun porttia. Muuan luukku 
aukeni, ja uneliaan näköinen vartija kurkisti tulijoita. 

»Ken siellä?» hän tiedusti. 

»Sire de la Hire, kreivi Dunois'n sanansaattaja. Tu- 
len Orleansista.» 



Portti aukeni, ja molemmat miehet ratsastivat pi- 
halle, jota pari soihtua valaisi. Jostakin ilmestyi nuori 
asemies, jonka haltuun tulokkaat jättivät hevosensa, 
ja sitten he astuivat sisälle jykevästä ovesta. Myös 
suurta, kolkkoa eteisaulaa valaisivat palavat terva- 
soihdut, joiden silmiä kirvelevä ja pahanhajuinen 
savukaan ei voinut peittää voimallista homeenhajua. 
Seinät tihkuivat kosteutta. 

»Kuninkaallista loistoa!» mutisi de la Hire irvistäen. 

Samassa kuului terävä helähdys, suhahdus ilmassa 
ja kimeä kiljahdus jostakin pimeästä nurkasta. 

»Osui!» huudahti joku, ja soihdun valopiiriin astui 
muuan ritari varsijousi kädessään. 

»Kas, sire Poton, mitäs te teette?» tiedusti de la Hire. 

»Tapan kuninkaallisia rottia — olen tänään ampunut 
niitä jo kahdeksantoista. Minä — mutta mitäs te 
täältä etsitte?» 

»Kuningasta. Minulla on uutisia Orleansista, kreivi 
DunoisTta.» 

»Ah, siinä tapauksessa saatte odottaa, sillä kuningas 
on neuvoston kokouksessa. Jos rotanmetsästys hu- 
vittaa teitä, niin pyydän jousen teillekin . . . Pierre, 
tuo kaksi varsijousta lisää! Katsotaanpa, miten te 
menestytte näissä Ranskan hovin ajanvieteleikeissä . . 



Kuninkaallinen neuvosto oli kokoutunut erääseen 
Chinonin linnan saliin. Takassa loimuavasta tulesta 
huolimatta salissa oli niin kylmä, että neuvoston jä- 
senten hengitys kohosi huuruna ilmaan, mutta muuten 
ei mikään sanonut, että heillä olisi ollut kylmä — päin- 
vastoin: kaikkien kasvot punoittivat, ja lihava sire 
de la Tremouille pyyhki hikipisaroita otsaltaan. Ku- 
ninkaan taikinamaiset kasvot kertoivat kyllästymi- 
sestä ja kiusautumisesta, ja kalvakka käsi, joka leikki 
sulkakynällä, vapisi. 

»No niin», virkkoi hän vaisulla äänellä, »kun nyt 
olemme jotenkuten saaneet tämän rahakysymyksen 
järjestykseen, ehdotan, että lopetamme istuntomme. 
Vai onko kenellä vielä jotakin asiaa?» 

Hänen äänensä oli anova, ja kun kukaan ei heti 
vastannut, hänen katseensa jo hiukan kirkastui — 
mutta se tapahtui liian aikaisin. 

» Minulla on muuan asia ...» 

Kuningas huokasi. 

»No niin, madame, antakaapa kuulua — toivotta- 
vasti se ei vaadi pitkiä puheita. Olemmehan istuneet 



jo neljättä tuntia. Minulla on muitakin tehtäviä . . ♦ 
Onko . . . onko asia tosiaan niin tärkeä, että . . . ? 

»Kyllä, teidän majesteettinne», vastasi madameksi 
mainittu. »Tämä on tärkeä . . . Vuosi sitten sain 
Vaucouleursin linnanherralta, sire Robert de Baudri- 
courtilta, kirjeen, jossa hän kertoi eräästä talonpoikais- 
tytöstä, Jeanne d'Arcista. Esitin tämän kirjeen teil- 
le ... » 

Kuningas rypisti kulmiaan. 

»Muistan asian . . . Tyttöhän oli nähnyt näkyjä . . . 
pyhimykset olivat käskeneet hänet pelastamaan minut, 
viemään minut Reimsiin kruunattavaksi ...» 

»Ja minä muistelen», keskeytti kuninkaan vasemmalla 
puolella istuva kookas, tumma prelaatti kuninkaan, 
»minä muistelen meidän silloin tulleen sellaiseen tulok- 
seen, että tyttö ei varmastikaan ollut oikein viisas 
— eikä sire de Baudricourtkaan ryhtyessään välittä- 
mään moisen naikkosen viestejä kuninkaalle ...» 

» Minä en yhtynyt tuohon mielipiteeseen», huomautti 
madame. »Tyttö on viisas — eikä sire de Baudricourtin- 
kaan järjessä ole mitään vikaa.» 

»Mistä te voitte sen niin varmasti tietää, madame?» 

»Olen suorittanut tiedusteluja, monseigneur. Tytön 
rippi-isä, Moutier-sur-Saulx’n pastori, messire Domini- 
que Jacob, on ollut kolmasti luonani. Hänen kertomas- 
taan olen saanut mitä parhaan käsityksen tytöstä ja 
hänen järjestään!» 



Monseigneur silmäili tarkasti madameä. 

»Ja te uskotte tuohon pastoriin?» 

»Miksi en uskoisi?» 

»Uskotteko myös», keskeytti kuningas, »että pyhi- 
mykset ovat tosiaan antaneet hänelle tehtäväksi pe- 
lastaa Ranskan ja saattaa minut Reimsiin kruunatta- 
vaksi?» 

»Miksi en uskoisi! Sehän on hyvinkin mahdollista!» 

Hän vilkaisi monseigneuriin. 

»Mutta Reimsin arkkipiispa ei usko! Ihmeellistä, 
että mies, joka aina puhuu ihmeistä ja vaatii muita 
niihin uskomaan, ei itse sellaisiin usko ...» 

Reimsin arkkipiispa katseli omituisesti madameen 
ja heitti sitten silmäyksen sire de la Tremouilleen, joka 
näytti vaivaa van kovasti päätään jollakin asialla. 

»Madame, te teette minulle vääryyttä. Tottahan 
minä uskon ihmeisiin ja pyhimyksiin!» virkkoi pre- 
laatti. »Mutta tyttöhän voi olla petkuttaja. Jos saisin 
puhella hänen kanssaan, niin ...» 

»Se käy helposti päinsä. Hän saapui tänä aamuna 
ja majailee aivan linnan lähellä.» 

Reimsin arkkipiispa näytti ikäänkuin hätkähtävän. 
Madame pani sen merkille erinomaisen tyytyväisenä 
— niinkuin de la Tremouillenkin ilmeen äkillisen muut- 
tumisen. 

»Onko onko tuo tyttö kaupungissa?» ähkäisi 
hoviherra. 



»Sepä tuntuu teitä kummastuttavan!» virkkoi mada- 
me. »Kyllä hän on Chinonissa — hän saapui tänne 
Colet de Viennen seurassa.» 

Sire de la Tremouille löi nyrkillään pöytään. 

»Aah! Vai on tuo noita Chinonissa! Tuo velho, tuo 
jumalanpilkkaaja — tiedättekö, että hän oli sanonut 
sire de Baudricourtille synnyttävänsä kolme poikaa, 
joista yhdestä tulisi paavi, toisesta keisari ja kolman- 
nesta kuningas ...» 

Kiihtynyt hoviherra löi nyrkkiään sekä paavista että 
keisarista ja kuninkaasta, mutta silloin myös madame 
vihastui. 

»Sire de la Trömouille», huudahti hän kiivaasti, »te 
ette näy muistavan lainkaan, että kuninkaanne istuu 
pöydässä! Ehkä minun on syytä muistuttaa teille siitä- 
kin, että minä, Jolanda, olen läsnä! Kuningaskuntani 
on minulta riistetty, mutta sittenkin minä olen Sisilian 
kuningatar!» 

Hänen korskea puheensa sai kuninkaan hämillisesti 
liikehtimään ja loihti pilkallisen hymyn arkkipiispan 
huulille. Mutta hänen silmistään ei heijastunut pilkka, 
vaan vastentaht öinen ihailu, sillä kuningatar oli vihas- 
saan kaunis. Prelaatin katse seuraili hänen vartalonsa 
kaarteita, jotka tiukka ja hyvin avokaulainen, viinin- 
punainen silkkipuku toi erinomaisesti esille. Millainen 
nainen! 



Kuningattaren kuohahdus ikäänkuin sammui yht- 
äkkiä. 

»Muuten, sire de la Tremouille, mistä te tiedätte, 
mitä tuo Jeanne on puhunut sire de Baudricourtille?» 
kysyi hän tiukasti. 

Sire de la Tremouillen katse etsi arkkipiispan kat- 
setta. Tämän poskipäät pingoittuivat, ja hänen sil- 
mänsä julistivat sanattomasti: mies, sinä lörpöttelet 
liikaa! Tuo poskipäitten pingoitus, tuo katse eivät 
jääneet kuningatarelta huomaamatta. Ne saivat hä- 
net hyvälle tuulelle. 

»Monseigneur», virkkoi hän piispalle, »kaipa te tun- 
nette vanhan lotrinkilaisen ennustuksen, että Ranskan 
ollessa suurimmassa hädässään muuan lotrinkilainen 
neitsyt pelastaa sen?» 

»Tunnen sen ennustuksen», myönsi prelaatti. 

»Ah, vai tunnette te sen! Tiedättekö, että astroloogi 
Rolland on Venuksen, Merkuriuksen, Auringon ja 
Neitsyen asennoista lukenut, että muuan neitsyt kar- 
koittaa englantilaiset Ranskasta ja palauttaa Ranskan 
entiseen voimaansa?» 

Jolanda katsoi hymyillen arkkipiispaa, joka ei vas- 
tannut mitään. 

»Ja oletteko kuullut, monseigneur, suuren noidan 
Merlinin jo ammoin ennustaneen, että eräs neitsyt 
karkoittaa kerran englantilaiset Ranskasta?» 

»Olen kuullut siitä», myönsi arkkipiispa synkästi. 



»Mutta mistä voimme tietää, että tuo Jeanne on juuri 
mainittu neitsyt? Ja sitäpaitsi: onko hän ylipäätään 
neitsyt?» 

»Kyllä, kyllä hän on neitsyt.» 

»Sanottepa sen hyvin varmasti, madame!» 

»Sanon sen, koska tiedän asian: Jeanne de Mortemar, 
Jeanne de Preuilly ja minä olemme tutkineet hänet!» 

Arkkipiispa puhkesi kolkkoon nauruun. 

»Tuopa on hauskinta, mitä olen kuullut vuosiin! 
Sisilian kuningatar tutkimassa paimentytön neitsyyttä! 
Eikö sitä olisi saatu vähemmällä selville?» 

»Oh, tiedättehän, että yksisarvinen, jota kenenkään 
metsästäjän ei ole onnistunut vielä milloinkaan saa- 
vuttaa eikä kaataa, antautuu neitsyelle ja tottelee 
hänen käskyjään. Mutta mistäpä löytäisimme yksisar- 
visen? Ettekö te, monseigneur, voisi etsiä meille 
sellaista? Silloinhan voisitte itsekin vakuuttautua 
tuon paimentytön neitsyydestä!» 

»Minä luulen», virkkoi de la Tremouille hunajaisesti, 
»minä luulen, että monseigneur mieluummin toteaisi 
tuon asian samalla tavalla kuin tekin teitte, mada- 
me ...» 

Arkkipiispa loi julmistuneen katseen de la Tremouil- 
leen, mutta kuningatar nauroi. 

»Sen minä uskon, sire», sanoi hän. »Ehkäpä miehil- 
länne oli siellä kahlaamon luona Gienin lähellä tarkoi- 
tuksena vain tarkastaa Jeannen neitsyys ...» 



Arkkipiispa karahti kiukusta tulipunaiseksi, ja de la 
Tremouillen hengitys muuttui lyhyeksi ja tukahtu- 
neeksi. 

»Mitä tarkoitatte, madame?» tivahti prelaatti. 

»Tiedätte sen hyvin. Gienen luona oli neljä miestä 
väijymässä Colet de Vienneä ja Jeannea . . . No niin, 
he eivät väijy enää milloinkaan ketään. He löysivät 
hautansa Loiresta.» 

»Te ... te olette tapattanut minun miehiäni!» kähisi 
arkkipiispa raivostuneena. 

»Tapattanut? Miksi käytätte tuollaista sanaa? Eräät 
mieheni joutuivat käsikähmään heidän kanssaan, ja 
he kaatuivat taistellen. Mutta ennen kuolemaansa 
muuan heistä omantunnon tuskissaan kertoi, että te, 
monseigneur, ja te, sire, olitte palkanneet heidät sur- 
maamaan tuon paimentytön ja hänen seuralaisensa. 
Oh, nykyisin on vaikeaa löytää apureita, jotka osaisi- 
vat pitää suunsa kiinni, kun he ovat kuolemaisillaan, 
tiedän sen . . . Joka tapauksessa Jeanne on nyt täällä, 
ja hänen majesteettinsa ottaa hänet huomenna vas- 
taan.» 

Kuningas ei muistanut, että hänelle olisi mainittu 
asiasta mitään. Mutta siitä huolimatta hän nyökkäsi 
koneellisesti. 

»Minulla ei olekaan muita asioita. Siksi pyydän 
hänen majesteetiltaan lupaa poistua>>, virkkoi kunin- 
gatar, ja sitten — odottamatta, saisiko pyytämänsä 



luvan vai eikö — hän taivutti armollisesti ylpeää pää- 
tään ja poistui. Kuningas katseli hämillisesti hänen 
jälkeensä, silmäsi karsaan pelokkaasti arkkipiispaa, 
de la Tremouillea ja koko ajan varovasti äänettömänä 
ja syrjässä pysynyttä Clermontin kreiviä, nousi, ys- 
käisi hämillisesti ja sanoi: 

»Luullakseni . . . luullakseni voimmekin lopettaa 
tähän, seigneurs. Minä . . . minulla on ... on eräitä 
tärkeitä hallitusasioita, jotka vaativat hm 
näkemiin, seigneurs!» 

Kiireisin, epävarmoin askelin hän kiiruhti tiehensä. 
Arkkipiispa, de la Tremouille ja kreivi, jotka olivat 
nousseet seisomaan, välttivät katsomasta toisiaan. 

»Seigneurs», keskeytti Clermontin kreivi hiljaisuuden, 
»minulla on kunnia toivottaa teille hyvää yötä!» 

»Clermontin kreivi näyttää käsittävän, milloin hänen 
pitää kadota», murahti de la Tremouille oven sulkeu- 
duttua kreivin jälkeen. 

»Niin, hänellä on huomiokykyä», sanoi prelaatti 
ja istui. »Sire de la Tremouille, sanokaapas nyt ajatuk- 
senne tuosta paimentyttöjutusta!» 

Hovimies asteli takan ääreen ja istui sitten punai- 
sella sametilla päällystetylle jakkaralle, joka natisi 
liitoksistaan hänen melkoisen painonsa alla. Georges 
de la Tremouille ei tosin ollut yhtä pitkä kuin hänen 
enemmän tai vähemmän luotettava ystävänsä ja liitto- 
laisensa, Reimsin arkkipiispa Regnault de Chartres, 



mutta hänen vyötärömittansa oli sensijaan perin kun- 
nioitettava. 

»No?» virkkoi prelaatti hetkisen hiljaisuuden jälkeen. 
»Te ette vastaa.» 

»Suoraan sanoen: en osaa vastata mitään. Jolanda 
on ovelin olento, jonka kanssa olen milloinkaan joutu- 
nut tekemisiin!» 

»Niin, ovela hän on!» tunnusti Regnault de Chartres. 
»Kerta toisensa jälkeen olemme erehtyneet hänen tar- 
koituksistaan. Vuosia olemme taistelleet häntä vas- 
taan, mutta vieläkään emme tiedä, mihin hän oikein 
pyrkii. Ajaako hän Anjoun suvun asiaa? Monesti 
olen ollut siitä varma — mutta juuri silloin hän on kiih- 
keästi ryhtynyt tukemaan kuninkaan asemaa ja pyr- 
kimyksiä.» 

»Asemaa kyllä, mutta ei suinkaan aina hänen pyrki- 
myksiään», virkkoi hovimies. »Eipä silti, että Kaar- 
lella olisikaan muita pyrkimyksiä kuin saada torkkua 
takkatulen äärellä ja rakastella Agnes Sorelia. Muusta 
hän ei välittäisikään, jollei olisi Jolandaa, joka silloin 
tällöin pakottaa hänet muistamaan hallitusasioitakin. 
Tuo naarastiikeri saa miehet tekemään mitä vain — 
hän pystyy yllyttämään vingahtelevan rakin vihaisen 
suden toimiin!» 

»Siinähän teillä lienee omakohtaista kokemusta», 
lausui arkkipiispa lempeästi. 

»Mitä tarkoitatte?» tiuskaisi de la Tr^mouille. 



»Ah, muistelenpa vain sire de Giacin murhaa . . . » 

Georges de la Tremouille hytkahti ikäänkuin joku 
olisi pistänyt häntä neulalla. 

»Enhän minä häntä tappanut!» huusi hän. »Tulim- 
maista, de Richemonthan oli siinä jutussa päätekijä- 
nä ...» 

»Päätekijänä . . . hm Te molemmat tottelitte 
kuningatarta. Muuan joku tietää, vannoo, että juuri 
te löitte poikki de Giacin oikean käden.» 

»Entä sitten?» karjui hovimies sinipunaisena kasvoil- 
taan. »Hänhän itse pyysi, että se katkaistaisiin ennen 
hänen kuolemaansa, koska hän oli luvannut kätensä 
perkeleelle. Jättämällä pirulle sen, mikä pirulle kuu- 
luu, hän uskoi ...» 

»Hän uskoi pääsevänsä taivaaseen, niin», virkkoi 
kirkkoruhtinas ivallisesti hymyillen. »Mutta kyllä 
hän on nyt siellä, mihin mekin aikoinamme joudumme 
. . . Mutta jätetään tuo, koska se on teistä niin kiusal- 
linen ja kovin murheellinenkin juttu — lukuunotta- 
matta de Giacin rakastajattaren osuutta: eikö hän 
juossut alastomana jäljessänne koko linnan läpi, kun 
anastitte heidän makuuhuoneestaan hopealautasen?» 

»Monseigneur de Chartres, tahdotteko välttämättä 
suututtaa minut?» kähisi de la Tremouille ja nousi 
ylös niin tarmokkaasti, että jakkara keikahti nurin. 

»Enpä suinkaan, enpä suinkaan», vakuutti arkki- 
piispa ja taputti hovimiestä ystävällisesti olkapäälle. 



»Minulla on vain taipumus laskea leikkiä silloin täl- 
löin . . . Pysytään asiassa: puhutaan tuosta Lotringin 
paimentytöstä. Kaunis Jolanda vakuuttautui oma- 
kohtaisesti, ettähän on neitsyt. Johanna fuit visitata, 
hina vice, si esset vir vei mulier , corupta vei virgo . 
Se oli kummastuttavan perusteellista ja herkittua 
toimintaa tuon naarassuden puolelta.» 

»Yllättävän, kummastuttavan perusteellista.» 

»Aivan. Me tiedämme, että Jolanda on vuoden aika- 
na saanut useita kirjeitä sire de Baudricourtilta ja 
messire Jacobilta, joka on sitäpaitsi itsekin käynyt 
täällä. Jeannesta me tiedämme saman minkä kunin- 
gatarkin: että hän on yksinkertainen ja hurskas tyttö, 
jolla usein on näkyjä, ja että hän on monille toistanut 
vanhaa ennustusta lotrinkilaisesta neitsyestä, joka 
pelastaa Ranskan perikadosta ja saattaa kuninkaan 
Reimsiin kruunattavaksi. Monet uskovat, että Jeanne 
juuri on tuo neitsyt — hän itse ennen kaikkea. Mutta 
luulenpa tuntevani tarpeeksi kuningatar Jolandaa 
voidakseni väittää, ettei hän usko hituistakaan koko 
juttuun. Miksi hän siis on toimittanut tytön tänne? 
Mihin saakeliin hän pyrkii? Maksaisin paljon saadak- 
seni sen tietää!» 

»Maksoitte jo paljon saadaksenne tytön pois maail- 
masta. Ihmettelen intoanne siinä suhteessa — var- 
sinkin kun, niinkuin itsekin myönnätte, ette ole lain- 
kaan selvillä siitä, miksi Jolanda on jo vuoden ajan 



pitänyt Jeannea silmällä ja nyt lopuksi kutsuttanut 
hänet tänne Chinoniin . . . Kuulkaapas, onko tyttö 
kaunis?» 

»Hm, sanovat, ettei hän ole rumakaan.» 

»Ah, olisikohan Agnes Sorelin määrä jo väistyä? 
Jospa kuningatar . . .» 

Ovelle koputettiin. Kirkkoruhtinas ja hovimies 
vilkaisivat toisiinsa, mutta ennenkuin kumpikaan 
ehti mitään sanoa, ovi jo aukeni ja sire de la Hire, 
nuori Archambaud kintereillään, astui sisälle. 

»Kuka te olette? Mitä te haette?» tivahti Regnault 
de Chartres. 

»Haen kuningasta, mutta se, kuka minä olen, ei 
kuulu teihin», vastasi vanha soturi tylysti. »Missä 
kuningas on?» 

Vihastuksen puna nousi de la Tremouillen kasvoille. 
Kiivas vastaus oli jo hänen kielensä kärjellä, mutta 
arkkipiispa laski samassa rauhoittavasti kätensä hänen 
olkapäälleen, ja hovimies älysi vaieta. 

»Te ette juuri puhu niinkuin hovissa on tapana, 
seigneur», sanoi arkkipiispa, »mutta koska te ilmeisesti 
tulette sieltä, missä sanoille annetaan vähemmän arvoa 
kuin miekalle, minä suon teille anteeksi. Käytävän 
päässä on portaat; nouskaa niitä seuraavaan kerrok- 
seen ja menkää kolmannesta ovesta oikealla — se 
on kuninkaan huoneen ovi. Jollei hän vastaa koputuk- 



seenne, astukaa ilman muuta sisälle — hänen majes- 
teettinsa on usein niin ajatuksiinsa vaipunut, ettei hän 
kuule koviakaan koputuksia.» 

Sire de la Hire katseli hetkisen arkkipiispaa, sylkäisi 
sitten takkaan, kääntyi ja poistui sanaakaan sanomatta. 

»Hm, minusta tuntuu, ettette te juuri käyttäytynyt, 
niinkuin hovissa pitäisi, sire», huomautti nuori Archam- 
baud. »Kuka oli tuo ylpeän näköinen herra, jota koh- 
taan te esiinnyitte niin kovin tylysti?» 

»Hän oli monseigneur Regnault de Chartres, Reimsin 
arkkipiispa ja Ranskan kansleri, ja hänen seuralaisensa, 
se ihratynnyri, sire de la Tremouille, kuninkaan suosikki. 
Heidät molemmat pitäisi hirttää . . . Kolmas ovi oi- 
kealle — tässä se on!» 

Vanha soturi jyristi ovea, mutta kun mitään vastausta 
ei kuulunut, hän aukaisi sen ilman muuta. 

»Kas vain!» murahti hän. 

Archambaud tuijotti tyrmistyneenä huoneeseen. Le- 
veässä vuoteessa lojui kaunis, puolialaston nainen ja 
hänen vierellään hapanilmeinen mies. Hetkiseen tämä 
ei ymmärtänyt tehdä kerrassaan mitään, mutta sitten 
hän äkkiä vetäisi peitteen naisen ylle ja hypähti pys- 
tyyn kasvot purppuranpunaisina. 

»Mitä . . . mitä tämä on? Kuka te olette?» läähätti 
hän. 

»Olen Orleansin äpärän sanansaattaja, trls noble 
dawphint >, ilmoitti de la Hire. 



Kuninkaan punastus vaihtui nyt kalpeudeksi; se, 
ettei de la Hire sanonut häntä majesteetiksi, vaan 
dauphiniksi, oli selvää röyhkeyttä, vihjaus siihen, 
ettei Kaarle ollut Ranskan hallitsija, koskei häntä ollut 
kruunattu Reimsissä. Muuten hänessä ei ollut mitään 
kuninkaallista: hän oli hintelä ja pieni mies, jolla oli 
omituisen heikot jalat ja paksut polvet ja silmissään 
outo, verhoutunut katse. Nyt niistä kuitenkin leimahti 
salama, joka suuresti hämmästytti de la Hirea — vaik- 
kei hän antanut tämän hämmästyksen näkyä vähim- 
mälläkään tavalla. 

»Olen Orleansin äpärän sanansaattaja», toisti de la 
Hire rauhallisesti. »Asiani on tärkeä.» 

Kuninkaan kädet pusertuivat nyrkiksi ja aukenivat, 
pusertuivat nyrkiksi ja aukenivat . . . 

»Mutta näettehän, ettei minulla ole aikaa, sire!» 
mutisi hän hampaittensa välitse. 

»Armollinen majesteetti», virkkoi soturi silmäillen 
vuodetta ja peiton alta katselevaa vaaleaverikköä, 
»tuskinpa kukaan kuningas on menettänyt valtakun- 
taansa niin hauskalla tavalla kuin te!» 

Kuninkaan käsi lennähti vyöhön ikäänkuin miek- 
kaa tapaillen, ja hän puri hammasta niin että nars- 
kahdus kuului. 

»Sire!» sähisi hän. »Kuinka te uskallatte . . .?» 

Mutta silloin puuttui nainen sängystä puheeseen. 

»Armollinen majesteetti, seigneur on oikeassa!» hän 



virkkoi. »Olen monesti sanonut, että teidän pitäisi 
ajatella enemmän valtakuntaa kuin . . . kuin minua. 
Teidän on kuunneltava, mitä Orleansin äpärä tahtoo 
teille sanoa.» 

Kuninkaan vihastus sammui yhtäkkiä, hänen varta- 
lonsa kävi aivan ryhdit tömäksi, kasvojen puna katosi 
ja tilalle tuli taikinamainen kalpeus. 

»Jos te niin haluatte, Agnes», virkkoi hän vaisusti 
vuoteeseen päin katsomattakaan. 

»Minä haluan niin», vastasi Agnes Sorel. Hän nousi 
äkisti vuoteesta, kietoi peitteen ympärilleen ja poistui 
sotilaille ystävällisesti nyökäten. Kaarle katsoi kai- 
hoten hänen jälkeensä. 

»Istukaa toki, sire . . .» 

»Sire de la Hire, armollinen majesteetti», ilmoitti 
soturi nimensä. »Ja seuralaiseni on sire de Gallardon.» 

»Istukaa tekin, sire de Gallardon!» kehoitti kuningas. 

Archambaud de Gallardon kumarsi syvään ja istui. 

»No, mikä on Orleansin äpärän viesti?» 

»Kreivi Dunois pyytää pikaista apua Orleansille.» 

Kuningas katseli laihoja käsiään. 

»Tiedättekö, paljonko rahaa on tällä hetkellä valtion- 
kassassa? Neljä ecuä! Tiedättekö, paljonka sotilaita 
minulla on täällä? Parisataa! Ja heillekin olen velkaa 
kolmen kuukauden palkan. He ovat jo viikkoja elä- 
neet sillillä ja pavuilla ... ah, siitäpä tuli mieleeni 
jotakin: teillähän on tietysti nälkä . . .» 



Kaarle taputti käsiään, ja muuan palvelija ilmestyi 
paikalle. 

»Tuokaa jotakin syötävää sire de la Hirelle ja sire 
de Gallardonille!» käski kuningas. »Saatte luultavasti 
silliä ja papuja», lisäsi hän miehen mentyä. 

»Me olemme tottuneet Orleansissa huonompaankin», 
virkkoi de la Hire. »Armollinen majesteetti! Jos Orleans 
kukistuu, virtailevat englantilaiset Poitouhun, Berriin 
ja Bourbonnais'hen. Ja se on Ranskan loppu. Nuo 
kolme maakuntaahan meidät elättävät.» 

»Niin kai», vastasi Kaarle tyrmistyttävän välinpi- 
tämättömästi. »Miten asiat muuten kaupungissa su- 
juvat?» 

Sire de la Hire vilkaisi synkeästi Archambaudiin. 

»Jos ne sujuisivat hyvin, en olisi nyt tässä», vastasi 
hän kiukkuisesti. »Kaupunkilaiset kyllä tekevät par- 
haansa. He ovat polttaneet kaikki esikaupunkinsa, 
etteivät englantilaiset saisi niistä tukikohtia, he ovat 
sulattaneet kirkonkellonsa tykeiksi, uhranneet kaiken 
omaisuutensa ruokavarain hankkimiseksi sotilaille . . .» 

Soturi katkaisi lauseensa ja katseli lautasta, jonka 
äskeinen palvelija oli juuri asettanut pöydälle. Astiassa 
oli ylen laiha ja pieni kana. Vähäinen hymyn häiväh- 
dys käväisi kuninkaan huulilla. 

»Ah, te saitte sentään parempaa kuin silliä — kerras- 
saan kanan! Vanhan, sitkeän kanan — se on parasta, 
mitä Ranskan kuningas pystyy vierailleen tarjoamaan. 



Siitä arvannette, etten voi tarjota juuri mitään muuta- 
kaan, kaikkein vähiten sotilaita avuksenne. Mutta 
muutaman viikon kuluttua luulen saavani apua . . . 
Aragoniasta ja Skotlannista . . .» 

»Ja siitä hyvästä on Aragonian kuninkaalle luvattu 
Languedoc ja skottilaisille Berri!» virkkoi kiivas nais- 
ääni ovelta. 

Kuningatar Jolanda oli kenenkään kuulematta as- 
tunut sisälle. Sire de la Hire ja Archambaud nousivat 
kunnioittavasti seisomaan, mutta kuningas olisi var- 
masti mieluiten pujahtanut piiloon vuoteen alle. 

»Madame», sanoi hän kiusautuneesti, »kysymyshän 
on vain panttauksesta ...» 

»Panttauksesta? Niin kai, mutta millä me pystyi- 
simme ne pantit lunastamaan? Eikö melkein kaikki 
maa Loiresta pohjoiseen ole englantilaisten hallussa? 
He ovat Gascognen herroja, he hallitsevat Guyenneä, 
Pariisi on heidän. Nyt on Salisburyn kreivi anasta- 
nut Nogent-le-Royn, Janvillen, Rochefortin ja Chäteau- 
dunin. Jos hän saa haltuunsa Orleansinkin . . .» 

»Niin Ranskaa ei enää ole, madame», virkkoi de la 
Hire. 

»Mutta mitä minä sitten voin tehdä?» mutisi Kaarle 
avuttomasti. »Käsitän aseman vakavuuden . . . mutta 
kun minulla ei ole sotilaita, ei rahaa, ei ystäviä, ei . . . 
Minulle on muuten tarjottu turvapaikkaa Aragoniasta!» 

»Pakenisitteko te?» kysyi Jolanda tiukasti. 



Archambaud de Gallardon näki kuninkaan hitaasti 
kalpenevan. 

»Pakenisinko? Pakenisinko?» hoki hän. »Mitä minä, 
kurja Bourgesin kuningas, voisin muutakaan tehdä? 
Osaatteko neuvoa? » 

Kuningatar katseli selittämättömin ilmein Kaarlea. 

»Huomennahan te otatte vastaan neitsyt Jeannen . . . 
Yrittivätlcö arkkipiispa ja sire de la Tremouille ehkä 
vakuuttaa teille, ettei olisi sopivaa ottaa tyttöä vas- 
taan?» 

»Eivät ... he eivät sanoneet siitä asiasta mitään . . .» 

Jolanda nauroi äänekkäästi. 

»Kummastelen sitä. He ilmeisesti arvostelevat vai- 
kutusvaltani paljon suuremmaksi kuin se onkaan.» 
“^»Niin . . . Mutta onko minun todellakin otettava 
tyttö vastaan huomenna? Minulla on niyi paljon tär- 
keämpiäkin tehtäviä . . . olisi neuvoteltava Orl&msin 
auttamisesta ja ...» 

»Siinä ei ole mitään neuvottelemista. Joko te autatte 
kaupunkia taikka ette auta.» 

»Tietenkin minä tahdon auttaa ...» 

»No niin, siinä tapauksessa teidän on otettava tyttö 
vastaan, majesteetti. Orleansia ei voida auttaa ilman 
häntä.» 

Kaarle vilkaisi avuttomasti de la Hireen ja Archam- 
baudiin, mutta edellinen oli olevinaan kovin syventy- 



nyt kanansa kaluamiseen, jälkimmäinen taas tuijotti 
omituisen nälkäisin katsein kuningatarta. 

»Tietenkin minä otan hänet vastaan», myöntyi ku- 
ningas. 

Jolanda nyökkäsi. 

»Ja te», virkkoi hän de la Hirelle, »te olette luullak- 
seni Orleansin äpärän sanansaattaja?» 

Gasgognelainen heitti kanansa pureskelemisen. 

»Kyllä, madame, olen kreivi Dunois’n sanansaattaja. 
Nimeni on sire de la Hire — ja kumppanini on sire de 
Gallardon ...» 

»Tuletteko suoraan Orleansista?» 

»Kyllä, madame.» 

»Tahtoisinpa kuulla, miten asiat ovat siellä.» 

»Madame, olen ihastunut saadessani selostaa ne teille!» 

»Hyvä, tulkaa sitten mukanani», virkkoi kuninga- 
tar, nyökkäsi viileästi Kaarlelle ja kääntyi matkoihinsa. 

Sire de la Hire vilkaisi kuninkaaseen. Tämä seisoi 
avuttomana kuin jostakin kepposesta nuhteita saanut 
poikanen ja väisti de la Hiren katsetta. Gasgognelainen 
mietti hetkisen. Hänet oli lähetetty hakemaan apua. 
Ilmeistä oli, ettei tarmoton kuningas pystynyt sitä an- 
tamaan. Sensijaan tuntui siltä, että Sisilian kuningatar 
sekä pystyisi että tahtoisi. Niinpä asiallisesti ajatte- 
leva vanha soturi pyyhki rasvaiset sormensa nut- 
tuunsa, kumarsi Kaarlelle ja seurasi Jolandan j äijissä. 

»Archambaud, tule sinäkin!» kehoitti hän toveriaan. 



Nuori aatelismies totteli, mutta näytti varsin tyr- 
mistyneeltä. 

»Eikö ollut hiukan . . . hiukan sopimatonta jättää 
kuningas noin vain?» kuiskasi hän. 

»Pyh!» sanoi gasgognelainen. »Mielissään hän vain 
siitä on . . . saa asettautua jälleen Agneksensa viereen. 
Kaunis nainen, muuten, tuo Agnes Sorel.» 

»Hyvin kaunis», myönsi Archambaud. »Mutta hän » 
— nuori mies nyökkäsi edellä kulkevaan kuningata- 
reen — »hän on sentään paljon kauniimpi ...» 

Sire de la Hire silmäsi tutkivasti kumppaniaan. 

»Hm, ihastuitpa häneen äkisti. No, sitä en ihmettele, 
kaikki häneen ihastuvat.» 

»En ole milloinkaan nähnyt hänen veroistaan naista 
. . . Kummastelenpa muuten, miten hän suhtautuu 
tuohon somaan Agnekseen, kuninkaalliseen lutkaan . . .» 

Hän puhui hiljaa, mutta Jolandalla oli ilmeisesti 
ylen tarkat korvat. 

»Älkää nimittäkö Agnes Sorelia lutkaksi!» tivahti 
hän päätään kääntämättä. »Olen itse hänet kunin- 
kaalle toimittanut!» 

Archambaud de Gallardon vilkaisi hämmentyneenä 
sire de la Hireen, ja tämä naurahti tavalla, joka ei 
miellyttänyt lainkaan nuorta aatelismiestä. He astui- 
vat kuningattaren kintereillä pienehköön huoneeseen, 
joka — päinvastoin kuin muut huoneet — tuntui miel- 
lyttävän lämpöiseltä ja jonka seiniä verhosi sininen 



sametti. Takassa räiskyi iloinen valkea, jonka äärellä 
istui hyvin nuori, mutta perin ruma nainen. 

»Maria», virkkoi Jolanda hänelle, »pyydän sinua läh- 
temään, minulla on tärkeitä asioita». 

»Kyllä, madame», vastasi nuori nainen nöyrästi ja 
poistui luoden ohimennessään aran, anteeksipyytävän 
katseen molempiin miehiin. 

» Hän oli Ranskan kuningatar, tyttäreni», virkkoi 
Jolanda ja istuutui. »Agnes ei ole vain monta vertaa 
häntä kauniimpi, vaan myös paljon, hyvin paljon älyk- 
käämpi. Siksi minä annoin hänet Kaarlelle. Ah, te 
katselette kummastuneina toisianne! Ette voi ym- 
märtää ...» 

Hän naurahti ja kohautti olkapäitään. 

»Madame, olen valmis kertomaan tilanteesta Orlean- 
sissa . . .», sanoi de la Hire. 

»Se on tarpeetonta — tiedän hyvin, miten asiat siellä 
ovat. Onhan siellä minunkin miehiäni. Tiedän, miten 
kipeästi apua kaivataan. Olen myös päättänyt, että 
kuninkaan on sitä apua annettava.» 

Sire de la Hire rypisteli miettiväisenä otsaansa. 

»Kuninkaan? Mutta hänhän ei näytä asiasta paljoa- 
kaan välittävän. Eikö siis olisi yksinkertaisempaa ja 
selvempää, että te, madame, järjestäisitte tuon avun?» 

»Ei, niin ei ole hyvä», virkkoi kuningatar. »Avun on 
tultava nimenomaan Ranskan kuninkaalta , ei Sisilian 
Jolandalta. Olen koettanut saada kuninkaan tajua- 



maan sen. Mutta hän ei ole sitä ymmärtänyt — vielä. 
En ole kuitenkaan luopunut asiasta. Uskon voivani 
saada hänet taipumaan ja tajuamaan.» 

Hän vaikeni hetkiseksi. 

»Te tuskin käsitätte minua», sanoi hän sitten. »Mutta 
pyydän teitä painamaan mieleenne erään asian: Rans- 
kan Kääriessä on miestä paljon enemmän kuin luullaan- 
laankaan. Hän nukkuu toistaiseksi. Mutta kerran hän 
herää. Ja silloin havaitsette, että hän on suuri kunin- 
gas.» 

Sire de la Hire ei näyttänyt kovinkaan vakuuttu- 
neelta, muttei virkkanut mitään. 

»Tuosta Orleansin auttamisesta vielä pulmakseni . . .», 
aloitti hän. 

»Kuulitte, mitä puhuin kuninkaalle Jeannesta, pai- 
mentytöstä», keskeytti kuningatar hänet. »Saatte hä- 
net mukaanne taikka sanokaamme pikemminkin: hän 
ottaa teidät mukaansa lähtiessään Orleansiin . . . va- 
pauttamaan Orleansia ...» 

Jolanda vilkaisi de la Hireen, joka vaikutti hämmen- 
tyneeltä, ja sitten Archambaud de Gallardoniin. 

»Miksi tuijotatte minuun tuolla tavalla?» kysyi Jo- 
landa huvittuneesti. 

Sire de Gallardon lehahti hehkuvan punaiseksi. 
Kuningattaren silmiin tuli kujeellinen ilme, hän näytti 
aikovan sanoa jotakin nuorelle miehelle, mutta muutti- 
kin sitten mieltään ja kääntyi puhumaan de la Hirelle. 



»Niin, te lähdette hänen mukanaan Orleansiin. Py- 
himykset ovat kehoittaneet häntä pelastamaan Orlean- 
sin ja sitten saattamaan kuninkaan kruunattavaksi 
Reimsiin.» 

»Hänkö on se apu, josta olemme keskustelleet? Nuori 
paimentyttö . . . Madame, puhutteko minulle tosis- 
sanne? Orleansilaiset lähettivät minut hakemaan so- 
tilaita, aseita. Jos palaan kaupunkiin paimentytön 
seurassa, niin ...» 

»Sire de la Hire, teillä on lähtiessänne myös sotilaita 
ja aseita. Mutta pääasia on hän: Jeanne. Ah, te näy- 
tätte epäuskoiselta ...» 

»Madame, en voi mitään epäuskolleni. Tuollaiset 
tytöt . . . no, onhan heitä nähty ennenkin. Guillemette 
de la Rochelle, Jeanne-Marie de Maille, Gasque d’Avig- 
non ja Catherine Sauve, joka polvettiin roviolla . . . 
Uskotteko te, madame, että hän on tosiaan saanut 
tehtävän Jumalalta, että hän pystyy johonkin, että . . .» 

»Hän itse uskoo vuorenvankasti saaneensa tehtävänsä 
Jumalalta ja pystyvänsä tekemään sen, mikä hänet 
on pantu tekemään. Hän sai jääräpäisen Vaucouleursin 
linnanherrankin, vanhan de Baudricourtin uskomaan 
itseensä. Ja hänen jälkeensä lukemattomat muut. 
Hänen vahvuutensa on juuri hänen suuri uskonsa. 
Järkkymätön usko johonkin merkitsee enemmän kuin 
voima ja sotilaat ja aseet. Te . . . mutta ehkä on parempi, 
että ensin näette hänet. Olkaa siis huomenna läsnä, kun 



hänet esitetään kuninkaalle. — Onko teillä vielä tie- 
dossa y ösij aakaan? » 

»Ei, madame ...» 

Jolanda taputti käsiään, ja muuan palvelija ilmes- 
tyi huoneeseen. 

»Martin, osoittakaa näille herroille paikka, jossa he 
voivat yöpyä. — Hyvää yötä, seigneurs!» 

Molemmat soturit kumarsivat kuningatarelle ja 
seurasivat sitten palvelijan kintereillä. 

»Millainen nainen!» henkäisi Archambaud, kun he 
olivat sulkeneet kuningattaren huoneen oven. 

»Niin, pelkkää laskelmointia, kylmää järkeä. Sik- 
sipä tuo Jeannen juttu . . .» 

»Laskelmointia ja kylmää järkeä!» nureksui nuori 
aatelismies. »En pidä siitä, että sanotte noin. Laskel- 
mointia ja kylmää järkeä! Ei, uskon, että hänellä on 
myös sydän!» 

Gasgognelainen katseli pilkallisesti kumppaniaan. 

»Sydän! Mies, ethän vain ole rakastunut kauniiseen, 
Jolandaan? No niin, kyllä hän sen asian, rakkauden, 
tuntee ja taitaa. Rakkaus — se on oikein hänen alansa. 
Koko maailma tietää, että hän järjesti Burgundin 
herttualle ranskalaisen rakastajataren, joka oli vä- 
hällä saada herttuan hylkäämään englantilaiset ja 
liittymään meihin! Sitten hän toimitti Alison de Mayn 
Lotringin herttuan sydänkäpyseksi, ja tuo sydänkä- 
pynen sai kuin saikin herttuan siirtymään Kaarlen 



puolelle. Mutta Bretagnen herttuaa eivät mitkä ta- 
hansa naikkoset saaneetkaan puoluettaan muutta- 
maan. Niinpä Jolanda meni itse hänen luokseen, ja 
sänky keskusteluissa ...» 

»Sire de la Hire!» tiuskaisi Archambaud de Gallar- 
don raivostuneena. »Jollette peruuta sanojanne, 
niin . . .» 

Vanha soturi rypisti silmäkulmiaan, mutta suli sit- 
ten hymyyn. 

»Tautisi laadusta ei voi olla epäilystäkään, Archam- 
baud. Ymmärrän, että Jolandan kauneus on pannut 
pääsi pyörälle. No, en ihmettele sitä, on hän saanut 
vanhemmat ja viisaammatkin toimimaan penikan 
tavoin. Totta kai minä peruutan sanani, totta kai!» 



Chinonin linnan suuri ritarisali kiehui uteliaisuutta: 
Ranskan hovi oli kokoutunut näkemään kuninkaan ja 
Jeanne d' Arein kohtausta. Seurue oli loistava: kun 
sitä katseli, oli vaikea uskoa valtakunnan hätään ja 
köyhyyteen. Naiset upeilivat silkissä ja sametissa ja 
kultabrokaadeissa, miesten aseitten kahvoissa välkeh- 
tivät jalokivet ja helmiäinen, ja heillä oli raskaita kul- 
ta- ja helmikäätyjä. Kaikkein yksinkertaisemmin 
pukeutuneita oli kuningas itse. Huhuttiin, että suutari 
oli kiskonut hänen jalastaan juuri korjaamansa jalki- 
neet, kun hallitsijalla ei ollut millä maksaa; tarkkaan 
katsoen saattoikin havaita, että hänen toinen kenkänsä 
oli kärjestä rikki. Hän istui hyvin vaivautuneena 
liljoin kuvioidun kunniakatoksen alla ja katseli haja- 
mielisesti kosteutta tihkuvia seiniä koristavia, koin- 
syömiä hirvien ja villisikojen päitä, joista savuavien 
soihtujen valo piirteli aavemaisia hirviövarjoja. 

Regnault de Chartres ja sire de laTremouille saapui- 
vat hiukan myöhästyneinä ja pysähtyivät salin ovelle. 

»Katsokaapas, täällähän on jo selvästi jakauduttu 
puolueisiin!» virkkoi arkkipiispa seuralaiselleen. 



Hovimies nyökkäsi. Ilmeisesti oli jonkinlainen kah- 
teen puolueeseen jakautuminen tosiaan tapahtunut. 
Kuninkaasta oikealle olivat asettuneet — naiset jakka- 
roilla istuen, miehet seisoen — kuningatar Jolanda, 
kuningatar Maria, Agnes Sorel, Alengonin herttua, 
sieur Gui de Laval, sire de Rais, marsalkka de Boussac, 
de Xaintrailles-veljekset, de la Hire, Archambaud de 
Gallardon ja joukko muita aatelismiehiä, vasemmalle 
oli sijoittunut ryhmä, jossa kirkonmiehet näyttivät 
olevan enemmistönä. Kansleri ja de la Tremouille 
astelivat molempien ryhmien välitse kuninkaan eteen, 
kumarsivat syvään hänelle ja liittyivät sitten vasem- 
manpuoliseen joukkoon. 

»No, sire de Bourgogne, kuinkas poikakuoronne 
jaksaa?» tiedusteli arkkipiispa lihavalta ja lyhyeltä, 
piispalliseen asuun pukeutuneelta mieheltä. Tämä 
kysymys aiheutti yleisen hilpeyden. Sire de Bourgog- 
nella, Cambrain piispalla, oli kolmekymmentäkuusi- 
päinen poikakuoro, ja tiedettiin, että kaikki pojat oli- 
vat hänen äpäriään. Mutta kysymys ei silti tuntunut 
loukkaavan häntä. Hänen lihavat, rasvaiset kasvonsa 
levisivät mehevään hymyyn. 

»Ah, kuoro jaksaa erinomaisesti, monseigneur», 
vastasi hän. »Lähipäivinä saan siihen kolmannenkym- 
menennenseitsemännen jäsenen — mikäli syntyvä ei 
ole tyttö. Mutta ylimalkaan hänen äitinsä saa poikia.» 

»Ei hullummin, piispa, ei lainkaan hullummin», 



virkkoi kansleri. »Te noudatatte hyvin raamatun käs- 
kyä: lisäytykää ja täyttäkää maa! Mutta kreivi de 
Cleves on kuitenkin paljon edellä teitä: minulle on ker- 
rottu, että hänellä on kuusikymmentäkolme äpärää!» 

»Niin kylläkin, mutta siinä luvussa ovat tytötkin!» 
huudahti Cambrain piispa. »Minä huomioin vain 
poikani!» 

»Burgundin herttua on aivan äskettäin saanut kuu- 
dennentoista äpäränsä», huomautti de la Tremouille 
ohimennen. 

»Pyh!» pani piispa halveksuvasti. »Tulos ei ole ko- 
vinkaan hyvä, jos otetaan huomioon, että hänellä on 
kaksikymmentäseitsemän jalkavaimoa. Minä olen saa- 
nut poikani yhdentoista naisen kanssa!» 

Regnault de Chartres nauroi äänekkäästi. 

»Erinomaista! Te olette hedelmällinen mies, sire de 
Bourgogne. Mutta ehkäpä lopetamme tällaiset pu- 
heet», jatkoi hän röyhkeästi Agnes Sorelia katsoen. 
»Ne eivät luultavasti miellytä ylen siveiden naistemme 
korvia.» 

Agnes Sorel, joka muutamia kuukausia aikaisemmin 
oli saanut ensimmäisen tyttärensä, punastui ankarasti, 
ja se tuotti tavatonta tyydytystä kirkkoruhtinaalle. 

»Muuten: kovinpa kauan me halpa- arvoiset saamme 
odotella hänen armoaan paimentyttöä», virkkoi hän 
sitten äänekkäästi. 

Nyt oli kuninkaan vuoro punastua. 



»Hän tulee aivan kohta», virkkoi Kaarle. »Hänen 
asemiehensä, Bertrand de Poulengy, on ilmoittanut, 
että Jeanne rukoilee rippi-isänsä, isä Jean Pasquerelin 
kanssa ...» 

»Ah, hänellä on asemies ja rippi-isä», ihmetteli arkki- 
piispa. »Muuten, armollinen majestetti, tässäpä olisi 
tilaisuus kokeilla, mihin hän pystyy, tuo paimentyttö.» 

»Mitä tarkoitatte?» kysyi Kaarle happamesti. 

»Mieleeni juolahti vain muuan kepponen . . . Mitä- 
päs, jos teidän majesteettinne vaihtaisi nuttuaan jon- 
kun hovimiehen kanssa ja siirtyisi muiden joukkoon 
ja tuo hovimies teidän majesteettinne paikalle korok- 
keelle ...» 

»Tuollainen kepponen sopii ehkä Reimsin arkkipiis- 
palle, muttei Ranskan kuninkaalle», sanoi kuningatar 
Jolanda. 

Kaarle loi häneen katseen raskaitten silmäluomiensa 
alta. 

»Minusta arkkipiispan ehdotus ei ole niinkään huono», 
virkkoi hän odottamattoman vilkkaasti ja innostuneesti. 
»Sire de Boulainvilliers, tahtoisitteko vaihtaa nuttuanne 
kanssani?» 

Tietenkin de Boulainvilliers tahtoi — ja hetkeä 
myöhemmin hän seisoi kuninkaan nutussa korokkeella, 
kunniakatoksen alla, ja kuningas itse pujahti hovi- 
miesten joukkoon. 

»Huono vaihtokauppa de Boulainvilliersille», mutisi 



de la Tremouille. »Hän antoi uuden silkkinutun ja sai 
sijalle kuninkaan vanhan verkatakin, jossa on uudet 
hihat ...» 

Archambaud de Gallardon, joka oli herkeämättä 
katsellut kuningatar Jolandaa, näki vihan välähtävän 
tämän silmistä. Mutta muuten hän oli niin ihana 
ruumiinmukaisessa venetsialaisessa silkkipuvussaan, 
että Archambaud tunsi sydäntään pakottavan häntä 
katsellessaan. Nuoren aatelismiehen katse oli niin 
kiinteä, että kuningatar vaistosi sen ja käänsi päätään, 
ja silloin de Gallardon lehahti ensin kalpeaksi ja sitten 
punaiseksi. 

Samassa koko sali kohahti valtavasti: Jeanne, 

Lotringin paimentyttö, oli Jean Pasquerelin ja Ven- 
dömen kreivin saattamana ilmestynyt salin ovelle. 
Kaikkien katseet kääntyivät heihin, kaulat kurkottui- 
vat, ja hetkiseksi syntyi sellainen hiljaisuus, että 
saattoi kuulla liekehtivien soihtujen synnyttämän hil- 
jaisen äänen. Mutta sitten alkoi tavattoman vilkas 
puheensorina, jokaisella oli jotakin sanottavaa naapu- 
rilleen. 

»Herra nähköön, hänhän on miehenpuvussa . . . Se- 
hän on synti!» 

»Ja hän on leikannut tukkansa — ooh!» 

Jeanne astui harvinaisen varmoin, päättävin askelin 
puoliväliin salia ja pysähtyi sitten. Nyt vallitsi jälleen 
täydellinen äänettömyys, kaikki tuijottivat ahneesti 



nuorta tyttöä, joka oli luvannut pelastaa Ranskan. 
Hän oli kookas ja hyväryhtinen, hänen ihonsa terve 
ja marmorinvalkea ja hiuksensa tummat, ja hänen pu- 
naisilla huulillaan leikki tuskin näkyvä hymy. Reg- 
nault de Chartres kohotti ylpeästi päätään ja loi tyt- 
töön katseen, joka aina oli saanut päät nöyrästi kumar- 
tumaan. Jeanne tapasi hänen silmänsä, mutta vastasi 
siihen viileän välinpitämättömästi; kirkkoruhtinaan 
mahtavuus ei tehnyt häneen ilmeisesti minkäänlaista 
vaikutusta. 

»Tulimmaista!» mutisi de la Hire. »Arkkipiispa yritti 
katseellaan saada tytön polvet notkahtamaan, mutta 
tyttöpä ei välitä hänestä enempää kuin nuorimmasta 
hovipojasta! Archambaud, luulenpa pitäväni tytöstä! 
Hänhän on kauniskin! Saakeli, huudanko hänelle, 
että tuo korokkeella seisova narri ei olekaan kuningas, 
vaan että hän seisoo noiden koreiden hoviapinoiden 
joukossa?» 

»Älkää toki tehkö sitä!» virkkoi Archambaud kau- 
histuneena. »Kuningashan on itse mukana keppo- 
sessa ...» 

Samassa Jeanne astui muutaman askeleen eteenpäin, 
korokkeen luo, silmäili hetkisen de Boulainvilliersiä 
— ja sillä hetkellä vallitsi taas sellainen hiljaisuus, että 
saattoi kuulla rottien nakertelevan tammipermannon 
alla — kääntyi sitten, antoi katseensa kiertää hovi- 
miehestä hovimieheen, keksi puolittain de la Tre- 



mouillen selän taakse piiloutuneen Kaarlen, astui epä- 
röimättä hänen eteensä, notkisti toisen polvensa ja 
lujalla, kuuluvalla äänellä lausui: 

»Trös gentil dauphin , taivaiden kuningas on antanut 
tehtäväkseni ilmoittaa sinulle, että sinut voidellaan ja 
kruunataan Reimsissä ja että sinusta tulee Ranskan 
todellinen kuningas ! » 

Kaarle tuijotti omituisin ilmein neitoa ja kaikki 
odottivat henkeään pidätellen, mitä hän sanoisi. 
Archambaud de Gallardon silmäsi de la Hireen. Van- 
han sotakarhun arpisilta kasvoilta kuvastui epäuskoi- 
nen ihmetys, ja niiden tavanmukainen, pilkallinen piir- 
re oli melkeinpä kokonaan kadonnut. 

»Ja tässä, träs noble dauphin , on merkki, josta tiedät, 
että tulen taivaitten lähettämänä», jatkoi Jeanne. 
Hän otti sormestaan yksinkertaisen, sileän sormuksen ja 
ojensi sen Kaarlelle. Tämän ilme muuttui äkisti ih- 
meellisellä tavalla. Kasvojen veltto taikinamaisuus 
katosi hetkeksi kokonaan, ja uneliaat silmät alkoivat 
säihkyä. 

»Varjelkoon, hänhän näyttää tällä hetkellä todella 
kuninkaalta!» mutisi Regnault de Chartres de la Trö- 
mouillelle. 

»Tule!» sanoi Kaarle käskevästi neidolle, ojensi hänelle 
kätensä, nosti hänet ylös ja saattoi hänet syvään 
ikkunankomeroon, josta kukaan ei voinut kuulla, mitä 
he puhuivat. Hovi hälisi ja kuiski vaimennetusti, ute- 



liaana ja järkkyneenä. Mistä kuningas ja Jeanne pu- 
huivat? Sen olisi jokainen tahtonut tietää, mutta ei- 
hän kenenkään sopinut lähestyä ikkunankomeroa. 

»Tytössä on jotakin», virkkoi de la Tremouille. »Hän 
ei ole samaa laatua kuin Guillemette de la Rochelle 
tai Catherine Sauve tai joku muu hullu naikkonen, 
joka on väittänyt itseään Jumalan lähettämäksi 
Ranskan pelastaj aksi.» 

»Ehkä», vastasi arkkipiispa. »Mennään pois täältä!» 

Kiivain askelin hän kiiruhti huoneeseensa. Sire de 
la Tremouille ja Cambrain piispa tulivat hänen kinte- 
reillään. 

»No, mitä ajattelet tästä ilveilystä?» sanoi arkki- 
piispa kiukkuisesta 

Sire de la Tremouille hymyili. 

»Ah, tehän olette suorastaan kiihtynyt, monseig- 
neur. Siitä ilmenee, että pidätte tätä Jolandan jär- 
jestämää näytelmää ja sen pääosan esittäjää vakavina 
seikkoina!» 

»Ehkäpä!» tivahti Regnault de Chartres. »Tuo pai- 
mentyttö on loistava keksintö, jonka avulla hän — 
Jolanda — ohjailee kuningasta mielensä mukaan. 
Minkä ihmeen sormuksen tuo lutka antoi Kaarlelle? 
Dauphin kalpeni ottaessaan sen. En ole nähnyt mil- 
loinkaan hänen kasvojensa muuttuvan sillä tavalla.» 

»Hm, sikäli mikäli minä näin, tuo sormus oli aivan 
yksinkertainen, sileä sormus», sanoi de la Tremouille. 



»Ja tyttö ilmoitti sen merkiksi, josta dauphinin 
piti tietää hänet taivaitten kuninkaan lähettämäksi», 
virkkoi Cambrain piispa miettivästi. »Dauphin rukoili 
kerran Fierbois*n kappelissa, Pyhän Katariinan altta- 
rin edessä. Tiedän sen, sillä muuan minulle uskollinen 
oli myös siellä . . . Kaarle jätti silloin sileän sormuk- 
sen Pyhän Katariinan eteen ja sanoi: Kun Jumala 
lähettää jonkun minua ja valtakuntaani pelastamaan 
— niinhän on ennustettu — niin soisin, että hän toisi 
merkkinä minulle tämän sormuksen ja ilmoittaisi, 
olenko minä äpärä vaiko autuaasti kuolleen isäni 
poika ...» 

Regnault de Chartres ja de la Tremouille katsoivat 
toisiinsa. 

»Saatana!» räjähti arkkipiispa. 

»Mutta monseigneur!» huudahti Cambrain piispa 
kauhistusta teeskennellen. 

»Tuo kavala ja laskelmoiva Jolanda!» säliisi kirkkko- 
ruhtinas. »Tiedättekö, ketä hovin henkilöitä oli ku- 
ninkaan mukana siellä Fierbois’ssa?» 

»Tuo minulle uskollinen mainitsi nähneensä siellä 
kuningatar Jolandan kappalaisen, Pierre de Beau- 
vais'n.» 

»Pierre de Beauvais!» murahti arkkipiispa. »Ah! 
Mahdollisesti hän otti tuon sormuksen alttarilta heti 
kun kuningas selkänsä käänsi. Ja nyt Jolanda pani 
tuon Lotringin tytön antamaan sen Kaarlelle. Miten 



yksinkertaista, mutta samalla nerokasta. Kirottua, 
kirottua!» 

Hän sieppasi pöydältä hopeatuopin ja paiskasi sen 
sellaisella voimalla kivilattiaan, että kaunis esine kerta 
kaikkiaan likistyi muodottomaksi. 

»Luulen, että monseigneurille on hyväksi olla hetken 
aikaa yksinään», virkkoi de la Tremouille Cambrain 
piispalle. »Mennäänpä me takaisin ritarisaliin näke- 
mään, mitä tuo Jolandan paimentyttö saa siellä ai- 
kaan ...» 

Heidän astuessaan saliin vallitsi siellä tavaton melu, 
kaikki huusivat ja puhuivat yhteen ääneen, ja ritarit 
uhosivat sotaista intoa. 

»Mitä täällä on tapahtunut?» tiedusti de la Tre- 
mouille kreivi de Clermontilta. 

»Kuningas on päättänyt, että Orleansia on autet- 
tava. Sire de la Hire saa koota sitä varten tarpeellisen 
määrän sotaväkeä!» 

»Mieletöntä!» tiuskasi hoviherra. Hän raivasi tiensä 
Jeannen rinnalla seisovan kuninkaan luo. 

»Armollinen majesteetti», virkkoi hän, »olen kuullut, 
että te olette antanut sire de la Hirelle tehtäväksi koota 
sotajoukon Orleansin auttamiseksi ...» 

»Kyllä, hän on saanut sen tehtävän!» 

»Mutta, armollinen majesteetti, emmehän pysty 
maksamaan edes henkivartijain palkkoja. Millä ra- 
hoilla voisimme siis pitää yllä kokonaista sotajoukkoa? 



Valtionrahasto on aivan tyhjä, ja kukaan ei anna 
meille lainoja . . .» 

»Ei, koska hänen majesteetillaan ei ole enää mitään 
pantattavaa», sanoi kuningatar Jolanda, »parhaat lin- 
nansa ja maatilansa hän on jo antanut teille velkojensa 
takuuksi . . . Mutta sen sotajoukon, jonka sire de la 
Hire kokoaa, maksan minä!» 

»Sisilian, Aragonian, Kyproksen ja Jerusalemin ku- 
ningatar», mutisi Cambrain piispa puoliääneen. Jolanda 
kääntyi häneen päin. 

»Aivan niin», virkkoi hän suloisesti hymyillen. »Ja 
sitäpaitsi Anjoun, Mainen, Provencen ja Roussillonin 
kreivitär ja Akaijan ja Morean ruhtinatar — minä 
pystyn kyllä tarvittaessa pitämään armeijaakin!» 

Sire de la Hire aukaisi suuren suunsa sepposen seläl- 
leen ja nauroi de la Tremouillelle vasten naamaa. 

»Siitä sen kuulitte!» sanoi hän meluisasti. »Me läh- 
demme tämän tyttölapsen kanssa vapauttamaan Or- 
leansia!» 

Hänen ilmeinen aikomuksensa oli läiskäyttää Jean- 
nea tuttavallisesti olkapäälle, mutta joutuessaan kat- 
somaan Jeannea silmästä silmään hänen kätensä pai- 
nuikin alas. 

»Oh!» sanoi hän vain hämillään ja peräytyi pari 
askelta. 



]£ tienne de la Hire ryhtyi kokoamaan armeijaa. 

Mutta Jeanne matkusti Poitiers'hen, jonne Reg- 
nault de Chartres oli vaatinut häntä kirkonmiesten 
tutkittavaksi. 

»Tiedän tarkalleen, mihin hän tuolla tutkimuksel- 
laan pyrkii», oli kuningatar Jolanda sanonut. »Siksi 
neuvon teitä, Jeanne, älkää menkö sinne! Se ei ole 
välttämätöntä eikä tarpeellista.» 

»Mutta minä menen kuitenkin — sehän on helppoa, 
koska minulla ei ole mitään pelättävää», oli Jeanne 
puolestaan lausunut. »Olkaa huoleti, kuningatar, eivät 
he saa minua IS^an, sillä pyhimykset auttavat minua. 
Sire de la Hiren kootessa sotaväkeä minulla on aikaa- 
kin käydä Poitiers’ssa.» 

»Madame», sanoi Agnes Sorel Jeannen poistuttua, »te 
olette aina osannut valita hyvin ne henkilöt, joita 
käytätte aseinanne: he tottelevat teitä sokeasti. Mutta 
tekeekö Jeanne sen? Mitä virkaa on aseella, jolla on 
oma tahtonsa, joka tekee ehkä aivan toisin kuin sen 
käyttäjä on ajatellut?» 

Kuningatar Jolanda näytti miettiväiseltä. 



»Niinkö arvelette? Mutta tottelisitteko tekään mi- 
nua, jollette rakastaisi Kaarlea ja jollette tietäisi, että 
tarkoitan hänen parastaan . . . Tuo paimentyttö 
rakastaa Ranskaa, ja hän tietää, että tarkoitan kaikessa 
Ranskan parasta ...» 

Agnes Sorel näytti puolestaan hyvin miettiväiseltä. 

»Te olette hyvin viisas, kuningatar, hyvin viisas ja 
laskelmoiva . . . Mutta siltikin rakastan teitäkin . . . » 

Jeanne lähti Poitiers’hen seuralaisinaan palavasil- 
mäinen Jean Pasquerel, vaitelias asemiehensä Bertrand 
de Poulengy ja sire Archambaud de Gallardon. 

»Madame, antakaa minulle tehtävä — sallikaa minun 
palvella teitä!» oli Archambaud pyytänyt kuningatar 
Jolandalta. 

»Saatte tehtävän — saattakaa Jeanne Poitiers'hen 
ja sieltä takaisin.» 

»Mutta se vie minut kauaksi teistä, madame. Ja 
sitäpaitsi se ei ole suuri tehtävä.» 

Kuningatar säläsi hymynsä. 

»Vie minut kauaksi teistä . . . onko se teistä kovin 
ikävää?» 

»Suunnattoman ikävää!» huudahti nuori aatelismies 
kiihkeästi. 

»Sittenkin, sire, sittenkin minä lähetän teidät Jeannea 
saattamaan», virkkoi Jolanda. »Sillä tämä asia on 
minulle tärkeä, hyvin tärkeä — mitään tärkeämpää 
ei ole!» 



Archambaud de Gallardon katseli tutkivasti kunin- 
gatarta. 

»Uskon, että niin on, madame, ja alistun tahtoonne, 
mutta ettekö sallisi minun kantaa jotakin . . . jotakin 
. . . teidän värejänne?» 

»Nuorukainenhan on rakastunut minuun», totesi 
Jolanda katsellen punastunutta sotilasta. Hän tunsi 
liikuttuvansa. »Kas tuossa!» virkkoi hän hymyillen 
ja ojensi Archambaudille viininpunaisen silkkinauhan 
— viininpunainen oli hänen lempivärinsä. »Kantakaa 
sitä ja palvelkaa minua uskollisesti!» 

»Sen teen, madame, olen valmis kuolemaan puoles- 
tanne!» sanoi sire de Gallardon innokkaasti ja suuteli 
kuningattareu kaunista kättä. 

Ja niinpä Archambaud sitten ratsasti Jeannen rin- 
nalla Poitiers’hen. Lotringin tyttö yritti monesti 
virittää keskustelun hänen kanssaan, mutta Archam- 
baud ei ylipäätään näyttänyt kuulevan, mitä hänelle 
sanottiin. Sensijaan hän joskus — kun luuli, ettei 
kukaan sitä nähnyt — suuteli viininpunaista nauhaa. 
Silloin Jeanne hymyili itsekseen — seikka, joka ei miel- 
lyttänyt lainkaan palavasilmäistä Jean Pasquerelia. 
Hänen mielestään ei hymyily sopinut sille, jolla oli 
Jumalan antama tehtävä, ja sen hän sanoikin tytölle. 

»Olen nähnyt Pyhän Katariinan ja Pyhän Mikaelin- 
kin hymyilevän; miksi minä en sitten saisi hymyillä? 
Jumalako pahastuisi hymystä? Katsokaa: nyt keväällä- 



hän koko maa hymyilee! Te vain ette hymyile. Luu- 
lisin Jumalalla pikemminkin olevan syytä pahastua 
siitä, että teidän kasvonne eivät ilahdu, vaikka ympä- 
rillänne on niin paljon kaunista, jonka Jumala on luo- 
nut silmiemme iloksi!» 

Jean Pasquerel mietti tuota, ja kun pari päivää oli 
kulunut, hän tosiaankin yritti hymyillä. 

Regnault de Chartres oli ryhtynyt perusteellisiin 
toimiin saadakseen kuningatar Jolandan suojatin sa- 
haiseen ansaan: hän oli kutsunut tutkijalautakuntaan 
kerrassaan neljä piispaa, monia huomattuja teologeja 
ja yliopistomiehiä. 

»Puhutte kovin halveksuvasti tuosta paimentytöstä, 
ja kuitenkin ryhdytte hänen takiaan aivan tavattomiin 
puuhiin», totesi de la Tremouille. »Melkeinpä luulisin, 
että pelkäätte häntä!» 

Arkkipiispa silmäsi synkästi hoviherraa. 

»Minä en pelkää ketään», sanoi hän. »Mutta minun on 
saatava todistuksia, että tytön ilmestykset ovat paho- 
laisesta, ja sitä varten minä tarvitsen arvovaltaisia 
miehiä.» 

Mutta tutkijoiden arvovaltaisuus ja tietoviisaus 
kilpistyi Jeannen sei väjärkisyy teen ja sanavalmiuteen. 

»Jeanne», lausui muuan dominikaaniveli, »sanot, 
että Jumala tahtoo vapauttaa Ranskan. Sitä varten 
sinä pyydät sotilaita. Mutta jos se on Jumalan tahto, 
ei sotilaita tarvita lainkaan!» 



»Kenelle Jumala sitten antaa voiton, jollei ole soti- 
laita?» kysyi Jeanne hymyillen. 

Siihen ei viisainkaan teologi pystynyt vastaamaan. 

Pierre Seguin, Poitiers’n yliopiston teologian pro- 
fessori, hien aigre homme — hyvin hapan herra — , 
niinkuin kronikat kertovat, tiedusti hirvittävällä Li- 
mousinen murteellaan: 

»Mitä kieltä nuo pyhimykset käyttivät sinua puhu- 
tellessaan?» 

»Tietenkin ranskaa — mutta paljon parempaa rans- 
kaa kuin sinä puhut!» vastasi Jeanne herttaisesti. 

Messire Seguin punastui kiukusta, mutta Philippe 
de Coetcuis, Toursin arkkipiispa, purkahti nauruun. 
Regnault de Chartres silmäili häntä vihamielisesti. 
Monseigneur de Coetcuis oli jo useaan otteeseen ja 
monin tavoin näyttänyt olevansa paimentytön puo- 
lella. Gerard Machet, kuninkaan rippi-isä, joka aluksi 
oli ollut varsin vihamielinen Jeannelle, oli myös vähä 
vähältä muuttunut yhä suosiollisemmaksi tytölle. 
Hän ei ollut ainoa. Kahden viikon kuluttua oli suurin 
osa tutkijalautakunnan jäsenistä vaihtanut kantaansa 
— Jeannen kauneiis, pelkäämä ttömyys, älykkyys ja 
terävät vastaukset olivat hurmanneet heidät. He tuli- 
vat siihen käsitykseen, että tyttö oli se, mikä sanoikin 
olevansa: Jumalan lähetti. 

Regnault de Chartres oli hävinnyt pelinsä. Mutta 
hän yritti vielä muuatta keinoa: kutsutti Jeannen 



luokseen ja yritti kylvää epäilyn ja epäluulon siementä 
hänen mieleensä. 

»Jeanne, sanot pyhimysten käskeneen sinua vapaut- 
tamaan Orleansin ja saattamaan kuninkaan kruunatta- 
vaksi Reimsiin. Oletko aivan varma, että tosiaan kuu- 
lit pyhimysten puhuvan?» 

»Olen varma siitä, en voi erehtyä!» 

»Hm . . . Eikö arkkienkeli Mikaelin ääni muistutta- 
nut kovasti messire Dominique Jacobin, Moutier- 
sur-Saulxhi pastorin ääntä?» 

Jeanne katseli tutkivasti kirkkoruhtinasta. 

»Katsohan, tyttöseni», lisäsi arkkipiispa, »messire 
Dominique kävi usein saamassa ohjeita kuningatar 
Jolandalta ...» 

»Sen minä kyllä tiedän», vastasi Jeanne. »Minä pu- 
huin hänen kanssaan siitä. Ja sitten minä puhuin Py- 
hän Mikaelin ja Pyhän Katariinan kanssa — ja yhtä 
hyvin kuin minä nyt tiedän, ettei edessäni ole paholai- 
nen, vaan Reimsin arkkipiispa, minä myös tiesin aina, 
kuka kulloinkin puhui minulle — - en sotke toisiinsa sen 
enempää enkeleitä ja pyhimyksiä kuin tavallisiakaan 
ihmisiä!» 

Regnault de Chartres rypisti kulmiaan. 

»Tyttö», ärähti hän töykeästi, »etkö käsitä, että si- 
nua petetään? Kuningatar Jolanda aikoo tehdä si- 
nusta välikappaleensa jonkin tarkoituksensa ajamiseen 
— minkä, sitä en tiedä. Sanon sinulle; viisaasti teet, 



jos häntä enää tapaamatta palaat isäsi ja äitisi 
luokse!» 

Lotringin tyttö silmäili arkkipiispaa. 

»Tuot a sinä et neuvo minulle siksi, että minua rakas- 
taisit tai ajattelisit minun etuani, vaan siksi, että tahdot 
vahingoittaa kuningatar Jolandaa. Ehkäpä hän tekee 
minusta välikappaleensa, mutta mitä me kaikki sit- 
ten olemme, kuningatar Jolandakin? Vain Jumalan 
välikappaleita. Ei hän voi käyttää minua muuhun 
kuin mihin Jumala tahtoo hänen minua käyttävän.» 

»Olet sokea!» tivahti arkkipiispa. 

Jeanne ei vastannut mitään, vaan poistui hymyillen. 
Seuraavana aamuna lähdettiin paluumatkalle Blois’han 
— oli ilmoitettu hovin siirtyneen sinne Chinonista. 

Heti perille päästyä sire de Gallardon riensi kunin- 
gattaren luo. Hän tapasi tämän huoneestaan pitkän ja 
rotevan, synkeäilmeisen aatelismiehen seurasta. 

»Ah, te olette jo palannut, sire de Gallardon», virkkoi 
kuningatar. »Sire de Chabannes, toivoisin teidän jättä- 
vän meidät kahden.» 

Chabannes kumarsi mitään sanomatta Jolandalle ja 
poistui luoden lähtiessään sire Archambaudiin pilkalli- 
sen huvittuneen katseen. 

»Kuka hän oli?» kysyi nuori aatelismies. 

Hänen äänensävyssään oli jotakin, joka sai kuningat- 
taren vilkaisemaan hiukan hämmästyneenä häneen. 

»Luulin sanoneeni hänen nimensä; sire de Chabannes!» 



»Sen kuulin, mutta . . . mutta ...» 

»Ah, te tahtoisitte tietää hänestä muutakin. No, 
hän on muuan uskollisimmista palvelijoistani. Mutta en 
välitä keskustella hänestä. Ettekö te tullutkin tänne 
pulmaksenne Jeannesta?» 

»Kyllä, madame.» 

»Hyvä. Mitä nyt ajattelette hänestä?» 

»Madame, hän on ihmeellinen! Hänen vaikutuksensa 
on kummastuttava. Missä hän liikkuu, siellä syntyy in- 
nostus ja ihastus; ken on kerran katsonut häneen, ei 
enää epäilekään, ettemmekö pystyisi voittamaan eng- 
lantilaisia!» 

»Uskotteko tekin sen, sire?» 

»Kyllä, madame. Kyllä minä uskon. Vain Reimsin 
arkkipiispa, de la Tremouille ja eräät heidän ystävänsä 
eivät usko — mutta sillähän ei ole enää mitään merki- 
tystä. Innostuksen aalto on suuri ja voimakas — he 
ovat kuin lastut tuon aallon harjalla. Jeanne on voit- 
tanut arkkipiispan!» 

Kuningatar pudisti päätään. 

»Sitä en usko», sanoi hän. »Sitä en usko ... Regnault 
de Chartres on vain mukautunut tilanteeseen. Pii- 
loittanut kyntensä. Pedon luonto ei muutu. Hän tais- 
telee Jeannea vastaan, koska tietää, että Jeanne on mi- 
nun asiallani. Me kaksi, kansleri ja minä, olemme viha- 
miehiä. Ja kuitenkin pyrkimyksemme on sama: 
Ranskan paras! Senhän pitäisi yhdistää meidät — mut- 



ta päinvastoin juuri se on syynä keskinäiseen taiste- 
luumme ...» 

Archambaud de Gallardon tuskin kuunteli, mitä Jo- 
landa puhui, hän vain tuijotti kuningattareen kuin lu- 
mottuna. Hän tunsi itsensä kuumeiseksi, hänen sydä- 
mensä löi epätasaisesti. Miten kaunis Jolanda olikaan! 
Archambaudin teki mieli tarttua häneen, puristaa hä- 
net itseään vasten, suudella hänen huuliaan, kaulaansa, 
olkapäitään, puhua hänelle mielettömiä sanoja . . . Ku- 
ningatar käänsi päätään, kohtasi hänen katseensa, rypis- 
ti silmäkulmiaan. 

»Sire Archambaud, älkää katsoko minua noin!» sanoi 
hän nopeasti. »Silmänne puhuvat luvattomia asioita.» 

»Minä . . . minä tahtoisin sanoa ne asiat teille, madame, 
minä . . .» 

»Niin, mutta minä en tahdo!» 

»Ettekö . . . ettekö sitten pidä minusta yhtään . . .?» 

»Pidän, sire Archambaud — mutta juuri siksi! Olette 
hyvä ystävä. En tahdo asioiden pilautuvan: pysykääm- 
me ystävinä!» 

»'Pysykäämme ystävinä . . .!' Nuo sanat . . . niin, ne 
ovat vain sanoja tällaisessa tapauksessa, madame, koh- 
teliain tapa torjua jotakin, jonka , . .» 

»Sire de Gallardon, toivoisin teidän noutavan sire de 
la Hiiren tänne!» 

Archambaud katsoi kuningattaren silmiin, huokasi, 
kumarsi ja lähti tehtäväänsä suorittamaan. Jolanda is- 



tui hetkisen mietteliäänä, otti sitten pöydältä upean 
venetsialaisen käsipeilin ja silmäili sen pinnasta it- 
seään. 

»Minuun rakastutaan edelleen», ajatteli hän. 

Hän käänteli päätään, tarkasteli itseään. 

»Niin, kieltämättä te olette kaunis!» virkkoi joku hä- 
nen takanaan. 

Kuningatar ei edes vaivautunut vilkaisemaan puhu- 
jaan. 

»Kas vain, monseigneur de Chartres!» virkkoi hän 
viileästi. »Eikö teillä ole tapana koputtaa ovelle? Tien- 
nette, että olen Jolanda, kuningatar!» 

»Tiedän sen, madame . . . Mutta tuo nuori hupero, jo- 
ka tuli täältä, oli ilmeisesti niin syventynyt ajattele- 
maan teitä, ettei huomannut lainkaan sulkea ovea . . * 
Nuorukainen on mielettömyyteen saakka rakastunut 
teihin, ja te aiotte hyötyä siitä käyttämällä häntä väli- 
kappaleena juonissanne, eikö niin?» 

»Onko Reimsin arkkipiispalla yksinoikeus juonitte- 
luihin?» tiedusti Jolanda pilkallisesti. 

»Ei, ei mitenkään!» torjui kirkkoruhtinas. »Mutta mi- 
nun kätyrini tietävät olevansa kätyreitäni — kukaan 
heistä ei työskentele rakkaudesta minuun.» 

»Sitä tuskin kukaan ihmettelee, monseigneur.» 

»Hm, tuo letkaus ei ollut mielestäni juuri o®iistu- 
neimpia, madame. — Muuten: tuo paimentyttönne on 
mainio keksintö, nyt sen tosiaan huomaan. Mutta tah- 



toisinpa tietää, miten aiotte häntä edelleen käyttää, 
hänestä hyötyä . . .» 

»Hyötyä? Ah, monseigneur, teidän ei pitäisi aina vain 
ajatella hyötyä!» kuului ovelta ivallinen ääni — de la 
Hire oli kuningataren ja arkkipiispan huomaamatta tul- 
lut sisälle. »Madame, olette halunnut tavata minua. Ja 
asia on varmaankin kahdenkeskinen», jatkoi hän ja 
katsoi kansleria tavalla, jonka tarkoituksesta ei voinut 
erehtyä. 

»Voimme kyllä puhua arkkipiispankin kuullen — 
onhan monseigneur de Chartres kuninkaan kansleri ja 
neuvonantaja.» 

»Valitettavasti», murahti gascognelainen töykeästi. 

»Kiitoksia», mutisi kirkkoruhtinas pilkallisesti. 

»Minulle on ilmoitettu, sire de la Hire, että armeija on 
nyt koossa.» 

»Kyllä, madame. Kahdeksantuhatta miestä. Se ei ole 
kovin paljon, mutta miehet ovat valittua väkeä.» 

»Valittua . . . Olen kuullut, että olette onnistunut 
kokoamaan kahdeksantuhatta pahinta rosvoa, mitä 
Ranskasta on löydetty», huomautti Regnault de Chart- 
res. 

»Ah, valitettavasti en voinut koota armeijakseni 
kahdeksaa tuhatta arkkipiispaa, ja vaikka olisin voi- 
nutkin, en olisi sitä tehnyt: nyt ei ole kysymys siitä, 
kuka messuaa paremmin, vaan kuka tappelee taita vim- 



min, ja nämä kahdeksantuhatta roistoa osaavat toti- 
sesti tapella», selitti de la Hire rauhallisesti. 

Kansleri tuijotti häneen äkeästi. 

»Minulle on kerrottu tämä: olette joukkojenne keskellä 
rukoillut: hyvä Jumala, pyydän sinua tekemään la 
Hiren puolesta sen, minkä la Hire tekisi sinun puo- 
lestasi, jos sinä olisit la Hire ja minä olisin Jumala! — 
Se on kuulumattoman törkeätä, se on jumalanpilkkaa! 
Madame, minulle on myös kerrottu, että suunniteli- 
si tte tästä miehestä armeijamme päällikköä. Onko se 
totta?» 

»Teille kerrotaan kovin paljon, monseigneur, mutta 
kai harvoin totuutta. En ole ajatellutkaan tehdä sire de 
la Hiresta armeijan päällikköä!» 

Vanhan soturin silmät revähtivät suuriksi. Hän oli 
ilman muuta otaksunut saavansa Orleansin avustus- 
armeijan päällikkyyden. 

»Kenestä sitten tulee armeijan päällikkö?» murahti 
hän tukahtuneesti. Hänen poskilihaksensa kiristyivät, 
ja sekä kuningatar että arkkipiispa kuulivat hänen 
hengityksensä muuttuvan lyhyeksi läähätykseksi. Hän 
oli ilmeisesti raivoissaan. Mutta se ei vaikuttanut ai- 
nakaan Jolandaan. 

»Olen päättänyt antaa päällikkyyden Jeanne dioille», 
sanoi hän tyynesti. 

Regnault de Chartres ja de la Hire vilkaisivat yhtä 
tyrmistyneinä toisiinsa. 



»Jeanne d 'Areille? Tuolle paimentytölle!» huusi so- 
turi. 

»Sire de la Hire, minun huoneessani ei sovi huutaa 
tuolla tavalla!» huomautti kuningatar. 

»Anteeksi, madame, mutta . . .» 

Hän katsahti arkkipiispaan, joka alkoi nauraa kar- 
measti. 

»Niin, Jeanne d'Arc johtaa armeijan Orleansiin pelas- 
taakseen sen», virkkoi Jolanda tyynesti. 

»Eikä helvetissä!» kiljaisi de la Hire äärimmilleen 
raivostuneena. »Sehän olisi mieletöntä! Se on miehen 
tehtävä!» 

Kuningatar nousi äkkiä ylös. Hänen silmänsä sala- 
moivat. 

»Jeanne johtaa armeijan Orleansiin. Se on tahtoni. Se 
on käskyni!» ilmoitti hän jyrkästi. 

Sire de la Hire nuolaisi huuliaan ja pyyhkäisi käm- 
menellään otsaansa. 

»Olkoon sitten niin!» mutisi hän käheästi. »Vaikka 
mielettömyyttä se on — koko maailmahan nauraa sille! 
Hyvää yötä, madame!» 

Hän kääntyi menemään, ja hänen kintereillään seu- 
rasi arkkipiispa, joka käytävään päästyään melkein 
juosten riensi hengenheimolaisensa, sire de la Tre- 
mouillen huoneeseen. 

»Sire de la Tremouille, tiedättekö, kenestä tehtiin 
Orleansin armeijan päällikkö?» henkäisi hän. 



»En, mistäpä minä sen tietäisin! Asia näyttää muu- 
ten teitä kovasti järkyttäneen. Luulisipa melkein, että 
Jolanda antoi viran teille!» 

»Jeanne, paimentyttö, on nyt Ranskan armeijan pääl- 
likkö!» 

Hoviherra huitaisi kädellään. 

»Huonoa pilailua!» 

»Sire de la Tremouille, se on totta — annan sanan 
siitä!» vakuutti Regnault de Chartres. 

Toisen kasvoilla vaiht elivät epäuskoisuus, ällistys ja 
ja typertyminen — ja sitten hän alkoi nauraa. 

»Tuohan on hulluinta, mahdottominta, mitä olen 
milloinkaan kuullut! Että viisas ja älykäs Jolanda . . . 
mutta kuulkaapas, mitä hän tuolla teolla tarkoittaa, 
mihin hän tähtää?» 

»Senhän minäkin tahtoisin tietää!» tivahti arkki- 
piispa. »Ensin luulin, että nainen oli tullut hulluksi . . . 
Mutta ei, kyllä hän on yhtä viisas, yhtä kavala kuin 
ennenkin, siitä ei ole epäilyäkään. Jokin tarkoitus 
hänellä on, jokin ihmeellinen tarkoitus — mutta mikä, 
mikä?» 

Synkeänä ja kiukkuisena arkkipiispa vaipui istumaan 
takan ääreen ja sylkäisi hyvin epäpiispallisesti tuleen. 
Sire de la Tremouille katseli häntä miettivästi ja hy- 
myili epämääräisesti, mutta ei sanonut mitään. 

Samaan aikaan de la Hire ratsasti, Archambaud de 
Gallardon kintereillään, ilmoittamaan sotilailleen yli- 



päällikön nimityksestä. Soturin tunteet ja ajatukset 
myllersivät sekaisina, hän ei oikein vielä jaksanut ta- 
juta asiaa. 

»Archambaud, minä vain odotan herääväni, sillä 
untahan tämä on — se, mitä luulen kuulleeni: että 
kahdeksantoistavuotias tyttö pantaisiin Ranskan ar- 
meijan päälliköksi! Archambaud, minä näen unta, eikö 
niin?» 

»Ei, ette te näe unta. Kuningatar Jolanda on tehnyt 
Jeannesta Ranskan armeijan päällikön!» 

»Nyt minä alan jo uskoa, että maailmanlopun ajat 
ovat tosiaan käsissä! Paimen tyttö Ranskan armeijaa 
komentamassa! En väitä, että päällikkömme olisivat ko- 
vinkaan eteviä, mutta tyttö sotajoukkoamme käske- 
mässä . . . Archambaud, mitä sinä ajattelet tästä?» 

»Olen oppinut tuntemaan Jeannen. Uskon häneen!» 

Sire de la Hire kääntyi katsomaan seuralaistaan. 

»Uskot häneen. Mitä sinä sillä tarkoitat?» 

»Sitä, että . . . sitä, että uskon häneen! Olen nähnyt, 
miten hän voitti kokonaisen piispa-, professori- ja toh- 
toriarmeijan, j.a kuitenkin he olivat Ranskan etevimpiä, 
viisaimpia ja ovelimpia miehiä. En usko, että Salis- 
buryn kreivi, lordi Falcombridge, lordi Gray, Gilbert 
Halsall, Suffolkin kreivi tai Thomas Rampston tai mitä 
nuo englantilaisten päälliköt ovatkaan nimeltään, oli- 
sivat heitä kyvykkäämpiä ...» 

»Eivätpä tietystikään sanasodassa, mutta englanti- 



laisia ei ajeta Orleansistä teologialla: siinä tarvitaan 
sotataitoa ja urhoollisuutta!» ärähti de la Hire. »No, 
niinä en epäile Jeannen urheutta, mutta hänen ky- 
kynsä sotapäällikkönä . . . äh, ennen kaikkea, mitä 
minä sanon päälliköillemme? 'Kuningatar Jolanda 
on pannut kahdeksantoistavuotiaan paimentytön heitä 
komentamaan . . / Saakeli, miten luulet heidän siihen 
tietoon suhtautuvan?» 

Archambaud de Gallardon ei vastannut mitään. Hän 
itse ei olisi mistään hinnasta halunnut mennä ilmoit- 
tamaan tuota uutista de la Hiren upseereille; jo ajatus- 
kin siitä kauhistutti häntä. Viisas jolanda oli var- 
mastikin tehnyt suuren erehdyksen — - kuinka hän 
saattoi hetkeäkään kuvitellakaan, että de la Hiren ali- 
päälliköt, nuo raa'at ja karkeat soturit, joiden- jokai- 
sen syntikuorma oli kymmenen kertaa suurempi kuin 
mitä hirttotuomioon tarvittiin, olisivat alistuneet nuo- 
ren tytön komentoon! Tähän suuntaan tuumiskeli asiaa 
de la Hirekin, ja siksi hänen ilmeensä oli ylen synkkä, 
kun hän astui sotaleirin keskelle sijoitettuun, viirillään 
ja vaakunallaan koristeltuun suureen komentotelttaan. 
Siellä istuskelivat hänen alipäällikkönsä, Xaintrailles- 
veljekset, Gaucourt, Cusan, Coaraze, marsalkka de 
Saint-Sev&re, Florent dTlliers ja Gilles de Retz, mies, 
joka myöhemmin opittiin tuntemaan ritari Siniparran 
nimellä, jo odottelemassa johtajaansa. 

»No, mitä on tapahtunut?» tiedusteli Gaucourt de la 



Hirelta. »Kasvonnehan ovat synkeät kuin lokakuinen 
hautausmaa.» 

Gacgognelainen katseli miehiään. 

»Orleansin avustusarmeijan päällikkö on nyt mää-r 
r-ätty», sanoi hän. 

»Mutta sitä virkaa ei ole annettu teille», mörähti 
Goaraze, »näen sen kasvoistanne. Kuka sen sai?» 

»Jeanne, paimentyttö!» vastasi de la Hire hampait- 
tensa välitse. 

»Saakeli!» kirosi Gilles de Retz, »lasketteko leikkiä?» 

»En. Se on kuningatar Jolandan käsky!» 

Suunnilleen neljännestunnin nuo Ranskan siniveri- 
simmät miehet kiroilivat, karjuivat ja rähisivät kuin 
humalaiset tallirengit. 

»Mielettömyyttä!» kiljui sire Cusan. »Olen saanut 
tästä kyllikseni! Siirryn englantilaisten puolelle!» 

»Ja minä ryhdyit maantierosvoksi. Siinä ammatissa 
voi sentään hyötyäkin jotakin!» huusi Coaraze. 

»Ainakin sopivan nuoranpätkän loppujen lopuksi», 
virkkoi de Retz. »Mutta hirsipuuhan meitä odottaa 
joka tapauksessa, jos lähdemme sen naikkosen johdolla 
englantilaisia ahdistamaan!» 

Ainoa, joka oli säilyttänyt tyyneytensä, oli marsalkka 
de Saint-Söväre. Hän sysäsi teltan ovivaatteen syr- 
jään. 

»Katsokaapas tuonne!» kehoitti hän. »Miten luulette 
kahdeksantoistavuotiaan tytön, neitsyen, tulevan toi^ 



meen näiden hirtehisten kanssa? Uskooko teistä ku- 
kaan, että he tottelisivat naista? Uskotteko, että tyttö 
ylipäätään uskaltaa leiriin ratsastaakaan? Höh, hänet 
kiskotaan alas hevosensa selästä, ja hän menettää neit- 
syytensä monenkertaisesti! Kyllä hän sen ymmärtää, 
ja siksi hän ei tulekaan tänne. Asiasta ei synny alkuun- 
kaan mitään. Siksi olkaamme huoleti! Sire de la Hire 
asetetaan, niinkuin olemme odottaneetkin, päällikök- 
semme! Sire de la Hiren malja!» 

Se malja juotiin ja sen päälle monia muita. Mutta 
Archambaud de Gallardon pujahti ulos teltasta kesken 
hurjinta riemua, hyppäsi hevosensa selkään ja lähti rat- 
sastamaan kaupunkiin päin. Hän ei päässyt kuiten- 
kaan kovinkaan pitkälle, kun Jeanne, jota saatteliva- 
Jean Pasquerel ja Bertrand de Poulengy, kaikki rat- 
sain, tulivat häntä vastaan. Nuori soturi pysähtyi 
häikäistyneenä. Jeannella oli yllään kuningattarelta 
lahjaksi saamansa valkoinen haarniska, ja hän ratsasti 
suurella, mustalla hevosella. Aurinko säihkyi hänen 
miekastaan ja haarniskan hopeasta, jota vasten hänen 
kypäränsä alta pursuavat hiukset näyttivät tavallista- 
kin mustemmilta. Tyttö oli uljas ilmestys, kuninkaalli- 
sen uljas ja ylväs. 

»Kas, sire de Gallardon», virkkoi hän. 

»Niin, minä», sanoi Archambaud ja jatkoi sitten no- 
peasti ja kiihkeästi: »Te ette voi ratsastaa leiriin, ette 
voi!» 



»Miksi en?» 

»Siksi, että . . . siksi . . . siellähän on kahdeksan- 
tuhatta miestä ...» 

»He ovat minun sotilaitani!» 

»Niin, mutta . . . mutta he ovat humalassa . . . useim- 
mat ... he eivät ole tottuneet kohtelemaan naisia 
kunnioittavasti . . . Heidän jokaisen tilillä on murhia 
ja muita roistontekoja ja . . .» 

»He saavat luopua kaikesta tuollaisesta — joka ei sii- 
hen suostu, sen minä ajan matkoihinsa!» 

»Kuitenkin . . .», yritti de Gallardon. 

Jeanne ei kuunnellut sen enempää, vaan ratsasti 
eteenpäin, kohti leiriä . . . leiriin. Jean Pasquerelin pa- 
lavat silmät säteili vät. 

»Hän ei pelkää mitään!» sanoi hän ylpeästi. 

»Niin, mutta hän ei ymmärrä ... ei käsitä, millainen 
sotilasleiri voi olla, millaisia sotilaat ovat!» 

Leirin laidassa Jeanne pysähtyi hetkiseksi. Ilman 
täytti korviarepivä melu ja tukahduttava haju. Kaik- 
kialla vetelehti ja maleksi arpisia, partaisia, karva- 
rintaisia sotilaita, jotka kuluttivat aikaansa rivouksia 
kertoilemalla ja noppaa pelaamalla ja juomalla mah- 
dottomia määriä viiniä ja olutta. Eräät harjoittivat 
vähääkään häpeilemättä lemmenleikkiä kaikenikäisten 
naisten kanssa, joita leiri oli tulvillaan. Muutamat olivat 
hankkineet jostakin olkia tai heiniä, mutta useimmat 
istuivat tai makasivat pehmeäksi ja upottavaksi pol- 



keutuneen maaperän kaikkinaisessa siivottomuudessa 
ja saastassa, lokaan virranneen viinin muodostamissa 
lätäköissä, ruoanj äännösten, kaluttujen luitten, tuhkan 
ja hiilten ja ulostusten seassa ja keskellä. Vaikka ilma 
oli melko kolea, ei useimmilla naikkosilla ollut juuri 
välttämättömintäkään yllään. He kirkuivat, nauroivat, 
riitelivät ja ahmivat lampaanlihaa, jota paistettiin nuo- 
tioilla. Silloin tällöin riita muuttui todelliseksi tappe- 
luksi, ja he kävivät raivokkaasti toistensa hiuksiin 
kiinni katselijoiden äänekkäästi hohottaessa ja yl- 
lyttäessä heitä. 

Jeanne katseli kaikkea tätä, ja hänen kasvonsa purp- 
puroituivat vihasta. 

»Minähän sanoin, ettei teidän olisi pitänyt tulla tänne!» 
virkkoi de Gallardon. 

Jean Pasquerel ei sanonut mitään, mutta sensijaan 
hän teki monta ristinmerkkiä, ja hänen huulensa liik- 
kuivat rukousta hokien. 

»Päinvastoin: oli aika minun tulla tänne!» tivahti 
Jeanne ja hyppäsi alas hevosensa selästä. Hän riuh- 
taisi keihään juopuneen ratsumiehen kädestä ja alkoi 
lyödä sillä oikealle ja vasemmalle! Siinä saivat osansa 
niin loassa ja siivottomuudessa makaavat humalaiset 
sotilaat kuin hampaattomat vanhat portot ja uhkeaelei- 
set nuoret ilotytöt. Archambaud, Poulengy ja Jean 
Pasquerel katsoivat tuota tyrmistyneinä ja kauhis- 
tuneina, he odottivat, että joku sotilaista tarttuisi 



miekkaansa, että joku raivostuisi vastarintaan, mutta 
ei, mitään sellaista ei tapahtunut! Jeanne kaatoi peli- 
pöydät, työnsi nurin viinitynnyrit, paiskoi nopat lo- 
kaan, jakeli iskuja oikealle ja vasemmalle! Hänen edes- 
tään alettiin paeta, miehet siirtyivät sivummalle kiroil- 
len ja sadatellen, naiset kirkuen ja ruokottomuuksia 
ladellen — mutta kukaan ei yrittänytkään millään taval- 
la panna vastaan. Jeanne oli vihassaan voimallinen ja 
peloittava, hänen silmänsä säihkyivät tulta. Tuo in- 
himillisen saastan meri aukeni hänen askeltensa edessä, 
siihen raivautui leveä ura, jota reunustivat rosvot ja 
murhamiehet, juopporatit ja huorin teki jät, lutkat ja 
väkivallantekijät, ja tämä ihmeellinen tie päättyi de la 
Hiren teltan eteen. Siinä seisoivat vanha gascognelainen 
ja hänen arpiset ja syntiset sotakumppaninsa ja tuijotti- 
vat tyhmistyneinä, silmiään uskomatta, Jeanneen. 

»Siinähän sinä olet, sire de la Hire!» huusi Jeanne heh- 
kuvin poskin ja säkenöivin silmin. »Tämäkö joukko, 
tämä syntinen, ja himoissaan rypevä joukko, tämäkö aut- 
taisi minua tekemään sen, minkä taivaitten kuningas on 
työkseni määrännyt: vapauttamaan Orleansin? Sire 
de la Hire, minä olen tämän sotajoukon päällikkö! Ja 
nyt minä käsken: aja täältä pois portot ja palauta 
miesten kuri ja järjestys! Pois viini — kuunnelkoot 
sensijaan messua! Pois pelinopat — lukekoot sensi- 
jaan rukouksia!» 

Kun hän seisoi siinä nuorena ja kauniina, välkky- 



vässä hopeahaarniskassaan ja julisti pelottomasti tah - 
toaan de la Hirelle ja hänen kumppaneilleen, tuli Jean 
Paspuerelin mieleen ajatus valkoisesta, puhtaasta kyyh- 
kysestä, joka on uskaltautunut lukemaan lakia syys- 
sateiden kastelemalle ja tunkion penkomisesta likau- 
tuneelle varislaumalle; marsalkka de Saint-S6v£re 
muistuttikin niin tavattomasti vanhaa varista, että isä 
Pasquerelin kasvot lientyivät hymyyn, joka suuresti 
ällistytti Bertrand de Poulengyä. 

»Sire de la Hire, oletko kuullut ja ymmärtänyt, 
mitä minä sinulle sanoin?» tivahti Jeanne. 

fitienne de la Hire tuijotti edessään seisovaan tyt- 
töön. Kun hän sitten kääntyi kumppaneihinsa, olivat 
hänen kasvonsa kummasti muuttuneet. 

»Kuulitteko, mitä Neitsyt sanoi?» ärjäisi hän »Tästä 
helvetin Sodoman ja Gomorran elämästä on nyt teh- 
tävä loppu! Jumaravita, jos joku . . .» 

»Sire de la Hire!» virkkoi tyttö kirkkaalla, lujalla ää- 
nellä, »kiellän sinua kiroamasta!» 

Täydellinen kaiken mykistyminen seurasi näitä sa- 
noja. 

»Jumalista!» kuiskasi Potori de Xaintrailles sire de 
Gaucourtille, »Jolanda osaa valita aseensa! Hän on 
tiennyt, mitä teki määrätessään tuon paimentytön meitä 
komentamaan!» 

»Hm, ehkäpä tyttö on liiankin pätevä ase!» 

»Mitä tarkoitatte?» 



»Että tuo ase voi toimia omastakin aloitteestaan, 
välittämättä siitä, mitä valtiatar asiasta arvelee.» 

fitienne de la Hirekin oli taas saanut puhekykynsä 
takaisin. 

»Kiellätte minua kiroamasta!» mutisi hän. 

»Niin, minä kiellän — sekä sinua että kumppa- 
nejasi!» sanoi Jeanne. »Neitsyt Jeannen armeijassa ei 
kiroilla!» 

»Mutta . . . mutta miten minä saan mieheni liikkeelle?» 
kysyi de la Hire yllättävän nöyrästi. »He ovat tottu- 
neet voimasanoihin ... he tarvitsevat niitä niinkuin 
hevonen kannuksia ...» 

Jeannen huulille ilmestyi pieni hymy, hänen silmis- 
tään pilkahti auringonsäde. 

»Ehkäpä asia on niin ... No, minä suon sinulle pie- 
nen, pienen kirouksen: sinä saat sanoa par mon bdton! 
Mutta ei kovin usein, muista se, ei kovin usein!» 

Hän astui de la Hiren telttaan, ja karkea gascognelai- 
nen ja hänen puolirosvokumppaninsa tekivät hänelle 
tietä paljon kunnioittavammin kuin omalle kuninkaal- 
leen. 

Illalla Gerard Machet, Kaarlen rippi-isä, antoi pol- 
vistuneelle sotajoukolle synninpäästön. Regnault de 
Chartres ja sire de la Tremouille katselivat tätä toi- 
mitusta matkan päästä. 

»Tuo paimentyttö on saanut aikaan ihmeen!» mutisi 
arkkipiispa. »Armeija tottelee häntä!» 



»Huomaan sen, Jolanda on taas löytänyt sopivan 
aseen.» 

»Niin», mutisi kirkkoruhtinas, ja lisäsi sitten: »Ehkäpä 
tyttö on liiankin pätevä ase.» 

Juuri näitä sanojahan Poton de Xaintrailleskin oli 
käyttänyt. 



Kirkkaana ja kauniina huhtikuisena päivänä Ranskan 
armeija lähti liikkeelle Orleansia kohti. Etummaisena 
asteli munkkien joukko Veni Creator S piri tus ta lau- 
laen, sitten ratsasti Jeanne valkoisessa, välkehtivässä 
hopeahaarniskassaan ja kantaen valkoista lippua, johon 
oli kirjoitettu »Jeesus-Maria»; häntä seurasivat upeasti 
pukeutuneet sotapäälliköt kirjavina ja koreina kuin sa- 
tujen linnut, tulisilmäinen Jean Pasquerel, Jeannen 
paashit Louis de Coutes ja Raymond, hänen airueensa 
Amble ville ja Guyenne ja hänen asemiehensä Bertrand 
de Poulengy, ja heidän kintereillään mustanharmaana, 
epämääräisenä laumana sotilaat. Hännillä kulki kuor- 
masto ja monisatapäinen lauma nautoja. 

Blois'n sillalla seisoivat kuningatar Jolanda ja hänen 
seuranaisensa, dame Jeanne de Mortemer ja Jeanne de 
Preuilly sekä sire de Gallardon tätä katselemassa. Nuori 
soturi seisoi kuningattaren vieressä ja piti suitsista 
ratsuaan; hän kuului myös lähtijöihin, muttei pitänyt 
toistaiseksi kiirettä, hän tahtoi pysytellä mahdollisim- 
man kauan Jolandan lähellä. 

»Jeanne ei näytä olevan vailla turhamaisuutta», virk- 



koi dame de Mortemer. »Hän on pannut punaisia uni- 
koita hevosensa korviin!» 

»Ja rusetin miekkansa kahvaan», totesi dame de 
Preuilly. »Tuollaisena hän ei tee kovinkaan peloittavaa 
vaikutusta englantilaisiin!» 

»Niin — mutta älkääpä unohtako, että hän on pysty- 
nyt kesyttämään koko jäljessään seuraa van roskajoukon 
tuosta hurjapäisestä de la Hiresta alkaen!» sanoi de 
Gallardon. »Minä tunnen hänet, de la Hiren: se, joka on 
pystynyt tekemään hänet kuuliaiseksi, pystyy varmasti 
suitsittamaan englantilaisetkin!» 

»Katsokaapas, arkkipiispa ja sire de la Tremouillekin 
ovat tulleet katsomaan lähtijöitä!» virkkoi dame de Mor- 
temer. »He näyttävät hyvin synkiltä!» 

»He ovat vihoissaan Jeannelle — ja minulle», sanoi Jo- 
landa hymyillen. »Ah, tiedänpä monseigneurin lausu- 
neen mielipiteenään, että Jeannen kyvyt eivät riitä 
Ranskan armeijan johtamiseen, että hän kahden päivän 
kuluttua on joko kuollut tai englantilaisten vanki. Ja 
silloin kuningas — tämä on sire de la Tremouillen aja- 
tus, jonka hän on myös lausunut julki — silloin kunin- 
gas, joka nyt suhtautuu heihin varsin viileästi, saa jäl- 
leen luvan kääntyä heidän puoleensa ja nöyrästi tiedus- 
tella, mitä hänen olisi hädässään tehtävä!» 

» Jos Jeannen armeija kärsisi tappien Orleansin edus- 
talla», virkkoi Archambaud hitaasti, »kuningas olisikin 
pulassa, jollaista hän ei ole vielä kokenutkaan . . .» 



»Sen häviön jälkeen olisi kuningas Kaarlen tarina lo- 
pussa», sanoi Jolanda rauhallisesti. 

»Ja sitähän Regnault de Chartres juuri toivoo!» mu- 
rahti de Gallardon synkästi. 

»En ole siitä niinkään varma», lausui kuningatar. 

Sire de Gallardon katsoi häneen kummeksuen. 

»Ettekö . . .? Mutta eikö hän toimi siihen suuntaan? 
Eikö hän kaikin voimin taistele teitä vastaan?» 

»Niin, minua vastaan kyllä — mutta ehkei kuningasta. 
Me — te ja minä ja monet muut — me uskomme voi- 
vamme ratkaista asiat miekalla. Regnault de Chartres ei 
usko aseisiin — silloin kun niiden takana ei ole riittä- 
västi voimaa. Hän on turvautunut neuvottelujen ja 
juonittelujen tiehen, ja siten hän on selvittänyt paljon- 
kin pulmia kuninkaansa eduksi.» 

»Hm. Mutta hänen mainitaan lausuneen, ettei Eng- 
lannin voitto ehkä olisikaan Ranskan häviö. Käsi- 
tättekö sitä?» 

»Kyllä — se on itse asiassa suuri ajatus!» 

»Madame! Nyt en ymmärrä teitä!» huudahti 
Archambaud, ja molemmat naiset katsoivat tyrmisty- 
neenä kuningatarta. 

»Nähkääs, Regnault de Chartres'n ja eräiden muiden 
ranskalaisten kirkkoruhtinasten ajatus on tämä. Rans- 
ka on suurempi kuin Englanti. Ranskassa on enem- 
män asukkaita kuin Englannissa. Ranska on rikkaampi 
kuin Englanti. Jos Ranska ja Englanti saataisiin yh- 



distetyiksi samaksi valtakunnaksi, tuon valtakunnan 
pääkaupunki olisi hyvinkin pian Pariisi eikä suinkaan 
Lontoo. Tiedätte hyvin, että useimmat Englannin yli- 
myksistä puhuvat mieluummin ja paremmin ranskaa 
kuin oman maansa kieltä — monet heistä eivät osaa 
lainkaan tuota saksilaista mongerrusta. Jos valta- 
kunnat yhtyisivät, heistä tulisi varsin pian kokonaan 
ranskalaisia, ja varsinainen Englanti jäisi vain jonkin- 
laiseksi takamaaksi, jonka syrjäseuduilta saattaisi ehkä 
löytää vielä jonkun esi-isiensä kieltä taitavan van- 
huksen . . . Sadan vuoden kuluttua ulottuisi Ranska 
Skotlannin rajoilta Pyrcncille? Eikö se tosiaan ole uljas 
ajatus?» 

»Hyvin uljas! Ihmettelen vain, ettette te, madame, ole 
sitä omaksunut!» sanoi Archambaud de Gallardon. 

Jolanda hymyili. 

»En ole niin suurpiirteinen, en niin vapautunut en- 
nakkoluuloista kuin arkkipiispa . . . Ranskalainen veri 
on minussa liian voimakas, se herää aina huomaamaan 
englantilaisessa vain valloittajan, ryöstäjän, rosvon, jo- 
ka olisi karkotettava. Eipä silti, se on varmasti arkki- 
piispankin harmina ja haittana: hänkään ei pysty voit- 
tamaan ranskalaista itsessään! Tiedän hänen pitäneen 
neuvoa englantilaisten kirkonmiesten kanssa asiasta, ja 
he päätyivät samaan tulokseen; että olisi edullista yh- 
distää Ranska ja Englanti. Mutta kun tuli puhe tuon yh- 
distetyn valtakunnan kuninkaasta, syntyi riita. Eng- 



lantilaisten mielestä kuninkuus kuuluisi heidän Henri- 
killeen,. Regnault de Chartres’n mielestä taas Ranskan 
Kaarlelle!» 

»Minun on vaikeaa kuvitella, että arkkipiispa ajaisi 
dauphinin asiaa ...» 

»Kyllä. Mutta hän tahtoisi tehdä Kaarlesta Ranskalle 
heikon kuninkaan, minun pyrkimykseni on tehdä hänes- 
tä voimakas hallitsija. Siinä syy, miksi Regnault de 
Chartres ja minä emme voi tulla toimeen keskenämme.» 

»Mutta . . . enpä jaksa oikein ymmärtää, miksi Reg- 
nault de Chartres tahtoisi, että Ranskalla olisi heikko 
kuningas!» 

»Siksi, että hän voisi teettää hallitsijallaan mitä mielii, 
olla Ranskan todellinen hallitsija . . . Eikö teidän, sire, 
olisi jo muuten aika sanoa meille näkymiin?» 

Archambaud de Gallardon punastui lievästi. 

»Luullakseni olette oikeassa, madame . . . Näkymiin, 
madame!» 

Hän tervehti kohteliaasti Jolandaa ja hänen seura- 
laisiaan ja lähti sitten ratsastamaan muiden jälkeen. 

»Tuo nuorukainen on myyty mies», virkkoi Regnault. 
de Chartres sire de la Tremouillelle, kun de Gallardon 
ratsasti heidän ohitseen. »Hän on hulluna kauniiseen 
Jolandaan ...» 

»Ihmetyttääkö se teitä?» 

»No, eipä juuri — myönnän, että Jolanda on vie- 
hättävä. Sääli nuorukaista — hän tietysti kuvitte- 



lee aiheuttaneensa sydämentykytystä kuningatarelle. 
Mutta siinä hän erehtyy: Jolandan sydän ei tyki ke- 
nellekään, hän ei rakasta ketään, hän ei enää osaa sitä 
taitoa.» 

»Ehkäpä — ehkäpä ei», mutisi hoviherra. 

He katselivat miettiväisesti poistuvaa sotajoukkoa. 
Se oli jo ehtinyt melkoisen matkan päähän, mutta vielä 
saattoi nähdä munkkien mustaa laumaa vasten kuvas- 
tuvan valkohaarniskaisen Jeannen lippuineen. Aurinko 
leimahteli hänen sota-asunsa hopeassa ja kimalteli kau- 
niisti sotilaitten keihäitten kärjistä. Niiden keihäitten 
varassa ja kahdeksantoistavuotiaan tytön taidossa oli 
Ranskan kohtalo. 

»Tulkaa, sire de la Tremouille!» virkkoi Regnault de 
Chartres. »Menkäämme odottelemaan uutisia Ranskan 
armeijan lopusta ja tuumimaan, mitä meidän sitten on 
tehtävä Kaarlen kruunun pelastamiseksi!» 

Sire de Gallardon toi odotetut uutiset viikkoa myö- 
hemmin. Vaahtoavalla hevosella hän ratsasti Blois'n sil- 
lan yli läpi kaupungin suoraan kuninkaalliseen linnaan. 
Joku paashi riensi palveluksenhaluisesti ottamaan hal- 
tuunsa hänen ratsunsa, mutta se oli tarpeetonta: tuskin 
oli nuori soturi hypännyt satulastaan, kun hevonen jo 
kaatui kuolleena kivetykselle. Archambaud de Gallar- 
donilla ei ollut aikaa jäädä sitä sureksimaan. 

»Missä on kuningas?» huohotti hän. 

»Hän on neuvottelussa kuningatar Jolandan ja 



Reimsin arkkipiispan kanssa», ilmoitti muuan palvelija. 
»Häntä ei sovi nyt häiritä ...» 

»Mutta minulla on uutisia Orleansistal» virkkoi 
Archambaud. 

Orleansistal Se oli taikasana, joka sai palvelijan yn- 
seän käytöksen kokonaan muuttumaan. 

»Tulkaa, sire!» kehoitti hän, ja melkein juoksu- 
jalkaa hän lähti johtamaan sanansaattajaa hallitsijan 
luo. 

Kaarle, Jolanda ja Regnault de Chartres olivat ko- 
koutuneet kuninkaan työkammioon. Heidän neuvon- 
pitonsa oli varmastikin ollut kiihkeää, sillä kunin- 
gataren kasvot olivat vihasta kalpeat, ja Kaarlestakin 
näkyi kiihtymyksen merkkejä: hänen raskaat luo- 
mensa värisivät omituisesti, ja hän hengitti tukahtu- 
neesti. 

»Minä ihmettelen tätä asiaa, monseigneur! Teillä on 
taipumusta omavaltaisuuksiin; olen ummistanut sil- 
mäni useimmilta niiltä, mutta tämä menee tosiaankin 
liian pitkälle!» puhui hän vaivalloisesti. »Tulimmaista, 
kenen valtuuksin te olette neuvotellut Orleansin luo- 
vuttamisesta Burgundin herttualle?» 

»En kenenkään, armollinen majesteetti», vastasi kans- 
leri tyynesti, vaikka hänen poskillaan paloivatkin suut- 
tumuksen punaiset täplät. »En kenenkään . . . Tein sen 
omalla vastuullani, ja mielestäni tein siinä oikein! Emme 
voi kauempaa pitää Orleansia. Mutta sensijaan, että 



luovuttaisimme sen englantilaisille, antakaamme se 
burgundilaisille! Herttua ottaisi mielihyvin kaupun- 
gin . . .» 

»Sitä minä en vähääkään epäile, mutta mitä helvettiä 
se meitä hyödyttäisi?» sähähti kuningas. 

Hänen silmänsä melkeinpä salamoivat, ja tämä 
kumma sai arkkipiispan suorastaan ällistyksiinsä. 

»Se hyödyttäisi meitä paljonkin, majesteetti», vastasi 
kirkkoruhtinas. »Burgundin herttua ja Suffolk eivät 
voi juuri sietää toisiaan. Jos antaisimme kaupungin 
herttualle, noin vain englantilaisten nenän edestä, syn- 
tyisi siitä varmasti välirikko, josta voisi olla meille 
paljonkin hyötyä.» 

»Ajatuksenne ei ole lainkaan tyhmimpiä — jos läh- 
detään siitä, että meidän on välttämättä luovuttava 
Orleansista. Tältä kannalta katsoen keksintönne on 
suorastaan nerokas!» virkkoi kuningatar. 

»Teidän suustanne tuo on tavaton tunnustus, ma- 
dame!» sanoi arkkipiispa hunajaisesti. »Kohteliaisuus 
kohteliaisuudesta: en luule tavanneeni teitä älykkääm- 
pää naista. Siksipä olenkin aivan ymmällä siitä, että 
nostitte tuon paimentytön Ranskan armeijan johtoon. 
Hän on tosin voimakastahtoinen tyttö, sotilaat tottele- 
levat häntä, mutta eihän hän ole tottunut taisteluita 
johtamaan. Sire de la Hiren johtamana sotajoukko olisi 
ehkä saanut jotakin aikaan. Mutta nyt — ehkäpä Orle- 
ans on tällä hetkellä jo englantilaisten käsissä!» 



Silloin aukeni ovi, ja Archambaud de Gallardon as- 
tui sisälle. 

»Orleans ei ole englantilaisten käsissä — eikä joudu- 
kaan heille!» virkkoi Jolanda. 

»Kuinka saatatte sen niin varmasti tietää?» henkäisi 
arkkipiispa. 

»Ettekö voi nähdä sitä sire de Gallardonin ilmeestä? 
Noin säteilevät vain voittajan kasvot! Puhukaa, sire 
Archambaud!» 

Nuori soturi henkäisi syvään. 

»Orleans on vapaa! Englantilaiset on perusteellisesti 
voitettu!» 

Kuningas nousi äkkiä ylös. 

»Orleans on vapaa . . . Englantilaiset on voitettu 
. .», mutisi hän käheästi. Hän suoristi hintelän varta- 
lonsa, hänen kasvojensa väsyneen pehmeät piirteet 
muuttuivat hämmästyttävästi, ja äänellä, joka oli kau- 
kana hänen tavallisesta, laahaavasta puhetyylistään, 
hän suorastaan huusi: »Nyt minä olen Ranskan kunin- 
gas!» 

Jolanda vilkaisi arkkipiispaan. Tämä silmäili Kaar- 
lea hämmentyneen, yllättyneen uteliaasti. Oliko tuo 
palavasilmäinen, jylisevä-ääninen mies todella Rans- 
kan Kaarle? 

»No, monseigneur, oletteko vieläkin ymmällä siitä, 
että nostin Jeannen Ranskan armeijan johtoon?» ky- 
syi Jolanda. 



Kansleri oli hetken vaiti. 

»Ei ole teidän veroistanne naista, madame», virk- 
koi hän. — »Armollinen majesteetti, sanoitte juuri: 
9 nyt minä olen Ranskan kuningas!' Mitä tarkoitatte 
tuolla sanalla 'nyt'? Minusta . . .» 

»Tarkoitan sitä, mitä sanoin: olen NYT Ranskan 
kuningas! En ole äpärä, olen isäni poika! Kuuletteko!» 

Kaarle melkein karjui, ja hänen silmänsä leimahte- 
livat tavalla, jota Jolanda ja arkkipiispa eivät olleet 
milloinkaan nähneet. 

»Jeanne sanoi minulle: Jumala on antanut teh- 
täväkseni ilmoittaa sinulle, ettet ole äpärä — olet lail- 
linen Ranskan kuningas, ja minä todistan tämän asian 
pelastamalla Orleansin ja voittamalla englantilaiset! 
— Hän on nyt tehnyt sen, hän on pelastanut Orleansin 
ja voittanut englantilaiset. Olen Ranskan kuningas!» 

Hän silmäili ylpeän uhkaavasti kirkkoruhtinasta, 
ikäänkuin odottaen tämän lausuvan jotakin poikki- 
teloista. Sitten hän kääntyi nopeasti nuoren soturin 
puoleen. 

»Haluan kuulla, miten kaikki on tapahtunut! Ker- 
tokaa, sire, kertokaa!» 

Ja Archambaud de Gallardon kertoi. Hän kertoi, 
miten kaupunki oli jo päiviä ennen Jeannen tuloa elänyt 
kuin kuumeessa odotellessaan tuota ennustettua, Rans- 
kan pelastajaksi määrättyä Neitsyttä. Käsitys, että 
Jumalan Puu, Ranska, oli tuomittu kuolemaan, oli 



jo ollut peloittavan yleinen, mutta nyt heräsi Toivo jäl- 
leen, ja kun Jeanne sitten myöhäisenä yön hetkenä 
ratsasti kaupunkiin, syntyi myös uusi, vankkumaton 
Usko — Usko siihen, että Ranskan kohtalo sillä hetkellä 
oli kääntynyt. Tuhannet soihdut olivat valaisseet 
kaupungin öisiä katuja Neitsyen niitä myöten ratsas- 
taessa, ja tuhannet ihmiset olivat huutaneet ja hurran- 
neet, itkeneet ja nauraneet. Jeannen edessä oli polvis- 
tuttu, hänen jalkojaan oli suudeltu, äidit olivat ojen- 
taneet lapsiaan häntä kohti saadakseen hänen siunauk- 
sensa. Kirkonkellot olivat helisseet, munkit laulaneet. 
Koko kaupunki oli hurmioitunut Jeanneen. 

»Myöskö kreivi Dunois?» tiedusti Regnault de 
Chartres. 

»Orleansin äpärä suhtautui ensi hetkestä alkaen hyvin 
kunnioittavasti Jeanneen», vastasi Archambaud de 
Gallardon. »Mutta muut sotapäälliköt, amiraali de 
Culant, messire de Valpergue, sire de Bueil, marsalkka 
de Boussac ja muut eivät näyttäneet kovinkaan ihas- 
tuneilta ...» 

»Pidänpä mielessäni heidän ihastuksenpuutteensa!» 
tivahti kuningas. 

»Ah, täytyyhän heitä ymmärtää!» sanoi Jolanda. 
»Kaupungin puolustus oli uskottu heille. Kahdeksan- 
toistavuotiaan tytön määrääminen heidän päällikök- 
seen tietenkin suututti ja loukkasi heitä syvästi.» 

»Aivan niin, madame», myönsi de Gallardon. »Mutta 



he eivät olleet rehtejä. Neitsyeltä salaa he ryhtyivät 
hyökkäykseen Saint-Loupin linnaketta vastaan. Vasta 
nähdessään haavoittuneita kannettavan asuntonsa 
ohitse Jeanne arvasi, että oli käyty taisteluun hänen 
tietämättään. Kasvot vihasta kalpeina hän ratsasti 
linnakkeen luo — meikäläisten juuri peräytyessä seka- 
sortoisena laumana. Neitsyt ratsasti vauhtiaan hil- 
jentämättä hajallisten rivistöjen läpi kohti Saint-Lou- 
pia. Hänellä ei ollut kypärää, hänen hiuksensa hul- 
musivat tuulessa, ja hänen silmänsä salamoivat — ja 
pakoon pyrkivät miehet pysähtyivät, kääntyivät ja 
seurasivat häntä! Neitsyen kiivaus ja vimma tuntui 
tarttuvan heihin: he tunkeutuivat linnakkeeseen ja 
ottivat sen! Tuskin se oli tapahtunut, kun Jeanne 
ratsasti takaisin kaupunkiin, kansleri Guillaume Cusi- 
not’n taloon, jossa päälliköt pitivät neuvottelujaan, ja 
sanoi siellä heille suorat sanat. Amiraali oli punainen 
ja vihreä, de Boussac pureskeli raivostuneena viiksi- 
ään, de Bourbonnais oli tukehtua kiukkuunsa, ja de 
Bueil repi risaksi hyvät käsineensä. He häpesivät — 
mutta eivät viisastuneet! Seuraavana aamuna he taas 
kävivät hyökkäykseen ilmoittamatta asiasta Jeannelle. 

Mutta minä kuulin siitä ja kiiruhdin rue des Talme- 
liers^lle, Jacques Boucherin taloon, johon Neitsyt oli 
majoittunut. Hän syttyi taas peloittavaan vihaan, 
nousi hevosensa selkään ja lähti hurjaa vauhtia rat- 
sastamaan Burgundin portille. Rue Faverte vilisi 



aseistettuja porvareita, jotka oikeastaan vain odotte- 
livat Neitsyttä käydäkseen hänen johdollaan hyök- 
käykseen, ja he seurasivat nyt ilman muuta j äijissämme. 
Saapuessamme rue Saint-Sauveurille, joka päättyy 
Burgundin porttiin, oli kintereillämme kokonainen 
pieni armeija, mutta suljetun portin edessä sen, niin- 
kuin Jeannenkin, oli tietysti pysähdyttävä. Portti- 
linnakkeen päällikkö ilmoitti, ettei hän missään tapauk- 
sessa saanutkaan avata porttia, etteivät goddenit pää- 
sisi siitä sisälle. Jeanne ei ryhtynyt neuvotteluihin. 
Hän yksinkertaisesti käski avata portin. Päällikkö 
katseli hetkisen häntä ja hänen takanaan meluavia 
kiihtyneitä porvareita, jotka olivat ryhtyneet kerää- 
mään kiviä — ja taipui. Hän käsitti, että kieltäyty- 
minen olisi maksanut hänen ja hänen miestensä hen- 
gen — nyt heidät vain uitettiin vallihaudan vihreässä, 
haisevassa vedessä. 

Hyökkäsimme portin läpi Loiren rantaan. Siellä oli 
veneitä, joihin rynnättiin sekasortoisena laumana. Oli 
taivaan ihme, ettei yksikään niistä kaatunut virran 
yli mentäessä. Vastarannalla me tapasimme Tourelles- 
linnaketta vastaan hyökänneet ja siinä epäonnistuneet 
porvarit, jotka nyt pyrkivät takaisin kaupunkiin. Mutta 
Neitsyen näkeminen sytytti heissä uuden innostuksen. 
He unohtivat väsymyksensä ja masennuksensa, yh- 
tyivät meihin ja kävivät hyökkäykseen. Me lakaisimme 
englantilaiset paalu varustuksesta ja ryhdyimme sitten 



ahdistamaan varsinaista linnaketta, Jeanne etum- 
maisena. Muureilta satoi päällemme sulaa lyijyä, pa- 
lavaa pikeä ja tulikiveä ja nuolia pilvinään — ja yht- 
äkkiä Neitsyeen osui nuoli! Hän kaatui maahan — ja 
meidät valtasi epätoivo! Englantilaisten puolelta sen- 
sijaan kuului suuri riemuhuuto. Mutta he huusivat 
liian aikaisin: Jeanne kiskaisi itse nuolen haavastaan, 
sidotti haavan ja tarttui jälleen miekkaansa — ja nyt 
ei mikään voinut pidättää meitä! Me otimme Tourel- 
les'n, tapoimme sen puoltajat tai tungimme heidät Loi- 
reen, jonka saviset aallot ahneesti nielivät rautapu- 
kuisia miehiä. Sinne painui linnakkeen komentaja- 
kin, Glasdale, joka edellisenä päivänä oli saanut Neit- 
syen itkemään nimittelemällä häntä huoraksi ja por- 
toksi. Mutta kuolemakaan ei saanut hänen vihaansa 
sammumaan: hukkumisensa hetkelläkin hän vielä he- 
risti nyrkkiään Jeannelle ja huusi ruokottomuuksia, ja 
hänen kasvonsa olivat kauheat. Hän ei voinut suoda 
itselleen anteeksi sitä, että oli joutunut rehellisessä tais- 
telussa häviölle kahdeksantoistavuotiaan tytön kanssa 
ja että tuo tyttö oli riistänyt häneltä Tourelles'n, Orle- 
ansin avaimen ...» 

»Tourelles oli Orleansin avain, Orleans koko Rans- 
kan», sanoi kuningatar. »Glasdale ymmärsi sen liian- 
kin hyvin. Siksi hän tunsi häviönsä niin katkeraksi . . . 
Monseigneur, tämä asia ei tunnu teitä kovinkaan ilah- 
duttavan!» 



Regnault de Chartres hätkähti. 

»Tottahan se minua ilahduttaa — äärettömästi!» 
vakuutti hän. »Se oli ihme, suuri ihme!» 

»Kummastuttavaa! Sillä niin paljon kuin te ihmeistä 
puhuttekin, te ette ylimalkaan niihin usko», virkkoi 
Jolanda. 

»Niin, ylimalkaan en, madame. Mutta tällä kertaa 
minä uskon — ja ihailen sitä naista, jonka älystä tämä 
ihme on alkuisin!» lausui kansleri ja kumarsi Jolan- 
dalle ja sitten kuninkaalle. Senjälkeen hän poistui 
arvokkaasti. 

»Thailen sitä naista, jonka älystä tämä ihme on al- 
kuisin! ' Mitä hän tarkoitti sillä?» kysyi kuningas ot- 
saansa rypistellen . 

»Armollinen majesteetti, ettehän liene ensimmäistä 
kertaa havainnut, että monseigneurin tarkoituksia on 
joskus vaikea ymmärtää», sanoi kuningatar. 

»Mm . . . mm . . .», mutisi Kaarle. Sitten hän aivan 
yllättäen purskahti kovaääniseen nauruun. Se ällis- 
tytti perinpohjin sekä Jolandan että de Gallardonin, 
sillä harvoinpa kuningas edes hymyili, ja ääneen nau- 
raminen ei kuulunut lainkaan hänen tapoihinsa. 

»Ah, madame, suokaa minulle anteeksi!» pyysi hän 
kyllikseen naurettuaan. »Kanslerini oli sen näköinen, 
etten voinut olla nauramatta. Kerran, eräällä metsäs- 
tysretkellä, näin näännyksiin ajetun ketun kiipeävän 



ylös mutahaudasta. Regnault de Chartres muistutti 
tavattomasti tuota kettua! Hahahaa!» 

Sitten hän muuttui äkkiä totiseksi. 

»Enhän ole kiittänytkään teitä mainioista uutteis- 
tanne, sire de Gallardon. Mainioista? Ei, ei ole sanaa, 
tarpeeksi hyvää sanaa, jota voisin niistä käyttää! Mi- 
nulle ei ole milloinkaan ilmoitettu mitään painavam- 
paa, vaikuttavampaa, ratkaisevampaa . . . Huomenna 
soikoot kirkonkellot koko Ranskassa! Mutta taiste- 
luista kertoessanne te ette maininnut kertaakaan bur- 
gundilaisia ...» 

»Armollinen majesteetti, emme joutuneet mihin- 
kään tekemisiin burgundilaisten kanssa. He olivat 
lähteneet tiehensä jo aikaisemmin. Heidän lähetti- 
läänsä oli tullut Orleansin äpärän luo ja selittänyt 
teidän majesteettinne ja Burgundin herttuan teh- 
neen sopimuksen Orleansin luovuttamisesta burgundi- 
laisille, mutta kun kreivi Dunois ei tiennyt mitään 
moisesta sopimuksesta, hän ajoi lähettilään matkoi- 
hinsa. Luultavasti he sitten ottivat asian puheeksi 
englantilaistenkin kanssa, jotka lienevät siitä kovin 
suuttuneet — ja niin suuttuivat burgundilaisetkin ja 
hylkäsivät liittolaisensa.» 

Kaarle ja Jolanda vilkaisivat toisiinsa. 

»Mainiota!» sanoi kuningas tyytyväisesti. »Ja mitä 
Jeanne tekee nyt?» 

»Orleansilaiset ovat pyytäneet häntä jäämään muu- 



tamiksi päiviksi kaupungin vieraaksi. He ovat lahjoit- 
taneet hänelle kauniita vaatteita — Neitsyt rakastaa 
punaista — , ja hän on iloinnut niistä kuin mikä tyt- 
töhupakko tahansa. Mutta hän ilmoitti mahdollisim- 
man pian samoavansa joukkoineen tänne takai- 
sin — saattaakseen teidän majesteettinne kruunatta- 
vaksi Reimsiin!» 

Kaarle nousi ylös, hänen poskensa kalpenivat hiukan. 

»Ah!» virkkoi hän hetken hiljaisuuden jälkeen. »Kruu- 
nattavaksi . . . Reimsiin kruunattavaksi!» Hän vai- 
keni uudestaan ja sanoi sitten hiljaa: »Tahtoisin mie- 
tiskellä hiukkasen asioita . . .» 

Jolanda nyökkäsi. 

»Niinpä me jätämmekin armollisen majesteetin», 
lausui hän. 

Samoihin aikoihin Regnault de Chartes purki miel- 
tään Georges de la Tremouillelle. 

»Tuo Jolanda on todellinen paholainen! Hän tuntuu 
tietävän kaiken neuvotteluistani Burgundin herttuan 
kanssa Orleansin luovuttamisesta! Miten hän on voi- 
nut päästä siitä selville?» 

»Neuvotteluistanne?» virkkoi de la Tremouille. »En 
ole huomannut teidän olleen poissa Blois'sta. Burgun- 
din herttuaa ei ole liioin nähty täällä. Kuinka siis olisitte 
voinut neuvotella hänen kanssaan?» 

»Älkää saivarrelko, sire Georges! Tarkoitan neuvot- 
teluillamme luonnollisesti kirjeenvaihtoamme.» 



»Ah, se on hiukan toista . . . Teidän kirjeenvaih- 
tonne on luullakseni suurempi kuin itsensä kuninkaan 
. . . Olen aina kadehtinut teiltä lähettiänne, Renetä, 
hän on osannut ovelasti selvitä läpi vihollisalueiden, 
käydä Burgundin hovissa, Englannissakin. Luulisin, 
että Jolanda on koettanut joskus ostaa hänet palveluk- 
seensa ...» 

»Tietenkin, mutta Rene on lahjomaton, uskolli- 
nen.» 

»Oivallisia ominaisuuksia, monseigneur, mutta nepä 
juuri maksoivat hänen henkensä . . .» 

Regnault de Chartres kalpeni hiukan. 

»Mitä tarkoitatte? Mitä on tapahtunut?» 

»Ah, muuan miehistäni löysi hänet murhattuna . . . 
ei kovinkaan kaukana täältä. Valitan syvästi!» 

»Rene murhattu . . .», sanoi kirkkoruhtinas hitaasti. 

»Niin. Ihmettelenpä, olisiko sillä seikalla, että de 
Chabannes on nähty täällä, jotakin tekemistä asian 
kanssa.» 

Arkkipiispa hengitti raskaasti. 

»Chabannes! Tuo paholainen!» kiivaili hän. »Mon- 
takohan miestä hän on jo kuningattaren käskystä sur- 
mannut? No niin, Renellä oli kirjeitä, joten . . . mutta 
mitäpäs siitä enää puhua. Tuon Chabannes-lurjuk- 
senkin kuningatar osti alunperin viininpunaisella silk- 
kinauhanpätkällä ...» 

»Luuletteko, että kukaan mies heittäytyy ammatti- 



murhaajaksi vain viininpunaisen silkkinauhan takia?» 
kysyi de la Tremouille ivallisesti. »Kenenkä vuoteessa 
luulette de Gallardonin tänä yönä nukkuvan?» 

Monseigneur de Chartres ei vastannut hetkeen mi- 
tään. 

»Onpa hyvä, ettei Jolanda rakasta paksuja miehiä», 
virkkoi hän sitten ilkeämielisesti hymyillen. 

»Mihinkä tuolla tähtäätte?» tivahti de la Tremouille 
äkeästi. 

»Oh, enpä mihinkään erikoiseen . . . mutta jos niin 
olisi, minä ehkä menettäisin ainoan vaikutusvaltaisen 
liittolaiseni!» 

Ystävällisesti nyökäten arkkipiispa jätti kumppa- 
ninsa. 

»Saatana!» murahti lihava hovimies. 



Kruunaus Reimsissa! Se oli kuninkaan suurin unel- 
ma. Se oli Jeannen suurin unelma. Se oli kuningatar 
Jolandan suurin unelma. Sitä tahtoi kuningatar Maria. 
Sitä halusi Agnes Sorel. Sitä tahtoivat kaikki. 

Mutta silti marssi Reimsiin lykkäytyi viikosta viik- 
koon. 

»Heti kun Jeanne on saapunut, me lähdemme Reim- 
siin!» oli kuningas sanonut arkkipiispalle Orleansin va- 
pautuksen jälkeisenä päivänä — kun he seisoivat 
Blois'n linnan terassilla ja kuunt elivät Jeannen voittoa 
julistavien kirkonkellojen kuminaa. Kuningas oli heh- 
kunut intoa, hänen silmänsä olivat loistaneet, hänen 
tarmottomuutensa oli ollut tipotiessään. 

Regnault de Chartres ei ollut sanonut mitään — 
Orleansin vapautuminen ja englantilaisten tappio olivat 
sotkeneet niin pahoin hänen suunnitelmansa, että hän oli 
suorastaan lamautunut. Jos Jeanne olisi saapunut seu- 
raavana päivänä, olisi Reimsiin varmasti lähdettykin 
viivyttelemättä, mutta Neitsyt jäi muutamiksi päi- 
viksi Orleansiin, ja niin arkkipiispa sai aikaa tointua is- 
kusta ja ehti käyttää aseista vaarallisinta: terävää kiel- 



tään. Yllättävän lyhyessä ajassa se surmasi kunir- 
kan innostuksen ja muutti hänet jälleen epäröiväksi, 
epävarmaksi ja päättämättömäksi. 

»Jeanne näyttää ihastuneen orleansilaisiin», sanoi 
Kaarle. 

»Aivan niin», virkkoi kansleri, »ja orleansilaiset hä- 
neen». 

»Hm», mutisi kuningas. 

»Niin Orleans — senhän kyllä tiedättekin — otti hä- 
net vastaan suorastaan kuninkaallisesti: teidän ma- 
jesteetillenne ei ole valmistettu siellä milloinkaan niin 
juhlallista vastaanottoa.» 

»Totta — mutta enhän ole milloinkaan ratsastanut- 
kaan voittajana kaupunkiin.» 

»Puhutte jalosti, majesteetti. On muuten ihmeellistä 
ajatella, että tuo tyttönen, joka vain muutamia viik- 
koja sitten kaitsi isänsä lampaita, on nyt kuningaskun- 
nan suosituin ja tunnetuin henkilö. Kaikki puhuvat 
vain hänestä. Ja vain ylistävin sanoin.» 

»Hän ansaitsee sen.» 

»Tietenkin, kiistämättä. Jeannella on onni palvella 
kuningasta, joka ei tunne kateutta.» 

»Kateutta? Unohdatte, että minä olen Ranskan ku- 
ningas ja hän vain talonpoikaistyttö!» tivahti Kaarle 
ylpeästi. 

»Aivan oikein, armollinen majesteetti, mutta onpa ol- 
lut hallitsijoita, joille kateus ei ole suinkaan ollut vie- 



rasta. Joku toinen teidän asemassanne voisi hyvinkin 
kadehtia tuota tyttöä. Himmentäähän hänen nimensä ja 
maineensa tällä hetkellä kaikki muut, teidän majesteet- 
tinnekin. Kruunauksessa Reimsissä hän epäilemättä sei- 
soo rinnallanne, ja monet siellä näkevät vain hänet, 
Ranskan pelastajan. Siitä tulee hänen suuri juhlansa, 
hänen kunniansa päivä. Tosiaankin, teidän majesteet- 
tinne, teinä minä tosiaankin tuntisin pientä kateutta 
tuota Lotringin paimentyttöä kohtaan!» 

»Mutta siihenhän ei ole pienintäkään syytä. Jeannen 
tavaton vaatimattomuus . . .» 

»Hän lähetti Orleansista englantilaisille antautumis- 
vaatimuksen, jossa hän itse tie toisesti nimitti itseään 
Ranskan sotapäälliköksi ja kehoitti englantilaisia an- 
tautumaan hänelle, Neitsyelle, eikä Ranskan kunin- 
kaalle. Hän on itsetietoinen ja ylpeä. Armollisella ma- 
jesteetilla kyllä olisi aihetta pieneen kateuteen tuota . . .» 

»Ja teillä, monseigneur, on paljonkin aihetta kateu- 
teen Neitsyttä kohtaan!» 

Kuningas ja Regnault de Chartres kääntyivät. Jo- 
landa seisoi heidän takanaan ja katseli hymyillen ark- 
kipiispaan, mutta hänen silmänsä eivät hymyilleet. 
Kirkkoruhtinas hymyili hänkin, mutta yhtä ilottomasti 
kuin kuningatarkin. 

»Madame», virkkoi kansleri kohteliaasti, »käskyk- 
senne minusta ovat kovin huonot, ja se pahoittaa suu- 
resti mieltäni!» 



»Minulla ei ole kenestäkään sen enempää huonoja kuin 
hyviäkään käsityksiä — vain mahdollisimman oikeita, 
sikäli kuin ihmiselle on mahdollista saada toisesta oi- 
keita käsityksiä. Minulla olisi muuten puhuttavaa ar- 
molliselle majesteetille.» 

Regnault de Ghartres kumarsi Jolandalle ja poistui 
mitään sanomatta. Kuningas katseli haikeasti hänen 
jälkeensä, sillä hän tiesi nyt joutuvansa kuningataren 
kiihkeiden hyökkäysten kohteeksi. Mutta onneksi pelas- 
tus oli tällä kertaa lähellä — kuningatar Marian muo- 
dossa. Tämä oli jo pitkän aikaa seisonut terassilla, 
mutta uskaltamatta lähestyä. Nyt Kaarle ihastuneesti 
riensi hänen luokseen. 

»Madame, pyydän anteeksi, mutta minulla on täh- 
dellistä, todella tähdellistä neuvoteltavaa kuningatta- 
ren kanssa!» sanoi hän olkapäänsä ylitse Jolandalle. »Me- 
hän voimme jutella toistekin ...» 

Hän tarttui ihastuksesta säteilevän puolisonsa käteen, 
ja he poistuivat. Jolanda katseli hetkisen heidän jäl- 
keensä, astui sitten penkereeltä puistoon ja istui pienen 
suihkulähteen äärelle sijoitetulle penkille. Hän ei ehti- 
nyt olla siinä montakaan hetkeä, kun puistotien kään- 
teen takaa ilmestyi näkösälle nuori soturi: Archambaud 
de Gallärdon. Kuningattaren nähdessään hän pysähtyi, 
ja hänen kasvonsa punehtuivat. 

»Oh, suokaa anteeksi, madame, en aavistanutkaan . . .» 
alkoi hän. 



Kuningatar hymyili — puolittain huvittuneesta 
puolittain hellästi. 

»Ette aavistanutkaan? Miksi ette pysy totuudessa, 
sire Archambaud? Tehän olette seuraillut minua koko 
aamupäivän! No niin, istukaa tähän viereeni. Olen 
vihainen. Ei, en tietystikään teille, vaan arkkipiis- 
palle. Hän on jälleen ollut mielityössään: kylvämässä 
epäilyksen ja epäilyn siementä kuninkaan mieleen. 
Jeannen pitäisi tulla kiireesti tänne. Eilen olisi kunin- 
gas ollut oikopäätä valmis lähtemään Reimsiin. Tänään 
hän ei enää ole yhtä intoutunut asiaan. Huomenna vie- 
lä vähemmän. Ylihuomenna hän alkaa keksiä esteitä, 
ja viikon kuluttua häntä on hyvin vaikea saada lähte- 
mään sinne.» 

Archambaud de Gallardon hypisteli miettiväisenä 
vyönsä soikea. Hän ei tuntunut varsin tarkasti kuun- 
televan, mitä kuningatar sanoi. 

»Jolanda, miksi te ajatte niin kiihkeästi tuon vetelyk- 
sen asiaa?» 

Kuningattaren silmäterät supistuivat. 

»Archambaud, muistakaa, että te puhutte kunin- 
kaastanne!» huomautti hän terävästi. »Minä uskon hä- 
neen!» 

»Tuon olen kuullut ennenkin», mutisi de Gallardon. 
»Madame, onko minulla lupa kysyä, kuka on Jacques de 
Chabannes?» 

Jolanda silmäili omituisesti nuorukaista. 



»Miksi haluatte sen tietää?» 

»Koska . . . koska minulle on kerrottu, että hän on 
surmannut jonkun arkkipiispan miehen — teidän käs- 
kystänne. Ja sanotaan, että hän on surmannut muita- 
kin . . . että hän tottelee teitä sokeasti . . . koska hän 
hän . . . kantaa myös teidän värejänne ja koska hän . . . 
koska hän on päässyt teidän vuoteeseenne!» 

Archambaud tuijotti kiihkeästi hengittäen Jolan- 
daan, mutta tämä pysyi täysin tyynenä. 

»Sire Archambaud, ette taida muistaa, että minä olen 
Jolanda, kuningatar! Mistä olette ottanut oikeuden 
puhua minulle noin, kysyä minulta tuollaisia asioita?» 

Sire de Gallardon tarttui Jolandan käteen. 

»Tiedän, ettei minulla ole oikeutta puhua näin, mutta 
en voi olla sanomatta sitä, mikä polttaa minua, repii 
minua . . . Jolanda, minä olen hullu, minä olen musta- 
sukkainen, minä olen valmis surmaamaan jokaisen, joka 
— oh, en halua sanoa sitä, Jolanda . . .» 

Kuningatar katseli totisesti de Gallardonin palaviin 
silmiin. 

»Nuorukainen on mielettömästi rakastunut», totesi 
hän. »Hän ei puhu tyhjää. Hän on valmis tekemään 
mitä vain häneltä vaadin!» 

»Madame, sanonko teille, mitä te tällä hetkellä ajat- 
telette?» kysyi sire Archambaud käheästi. 

Kuningatar rypisti silmäkulmiaan, mutta hän näytti 
kuuntelevan, tarkkaavan jotakin muuta. 



»No, sanokaa!» kehoitti hän sitten. 

»Te ajattelette ... te ajattelette, että edessänne on 
nuorukainen, joka on järjettömästi rakastunut tei- 
hin . . . niin järjettömästi, että on valmis tekemään, mi- 
tä ikinä te vain pyydätte!» 

»Sire de Gallardon», virkkoi Jolandä näyttäen sil- 
mäilevän nuorukaisen olkapään ylitse jonnekin, »sire de 
Gallardon ...» 

»Ah, älkää yrittäkökään väittää, etten ole oikeassa. 
Juuri niin te ajattelitte. Itse puolestanne ette rakasta 
minua hituistakaan!» 

Kuningatar teki kädellään torjuvan eleen. Mutta se 
sai nuoren soturin kiihkon vain kasvamaan. 

»Niin, te ette rakasta minua! Teillä ei ole sydäntä 
laisinkaan, Jolanda! Olette aina viileä, aina laskel- 
moiva, aina rauhallinen, te kuuntelette aina vain jär- 
keänne, ette milloinkaan sydäntänne! Sydäntänne? 
Juurihan pääsin sanomasta, ettei teillä sitä olekaan! 
Ei totisesti, ei ole!» 

Viimeiset sahat hän melkein huusi. Sitten hän kään- 
tyi ja riensi nopeasti tiehensä. Kuningatar silmäili 
miettivästi hänen jälkeensä. 

»Dame Jeanne!» virkkoi hän sitten. »Tulkaa pois 
sieltä, missä urkitte minua!» 

Dame Jeanne de Preuilly ilmestyi näkösälle valta- 
van tammen takaa. Hän ei ollut hituistakaan hämillään, 
ei vähääkään häpeissään. 



»Huomasin käytöksestänne, että olitte jo keksinyt 
minut, madame!» sanoi hän tyynesti. 

»Eikä teitä hävetä yhtään, dame Jeanne!» 

»Hävetä? Mikä minua hävettäisi? Teidän olisi syytä 
hävetä, madame, käyttäessänne hyväksenne tuon nuo- 
ren miehen rakkautta! Sehän on tapanne. Oikeastaan 
minun pitäisi sittenkin sääliä teitä, koska ette enää osaa 
rakastua ettekä rakastaa ...» 

»Ah, kuinka te voitte tietää sen, dame Jeanne?» 

»Olenhan nainen. Minä tiedän sen, minä tunnen sen!» 

»Mutta entäpäs jos sanon, että olen sittenkin rakas- 
tunut tuohon nuoreen Gallardoniin.» 

»Sitä ette saa minua uskomaan. Ette rakastu ke- 
neenkään. Sire Archambaud sanoi totuuden julistaes- 
saan, ettei teillä ole sydäntä lainkaan! Te leikitte hä- 
nen kanssaan, niinkuin viimeksi olette leikkinyt sire de 
Chabannes’n kanssa.» 

»Oh, sire de Chabannes tietää kyllä, etten rakasta 
häntä; kuinka voitte silloin väittää, että leikkisin hä- 
nen kanssaan?» 

»Koska kuitenkin annatte hänelle lempenne, itsen- 
ne .. . maksuksi palveluksista, jotka hän teille te- 
kee . . .» 

Jolanda ponnahti pystyyn. 

»Dame de Preuilly, menkää tiehenne!» tiuskaisi hän. 
»On minun asiani, kenelle minä tarjoan lempeni! 
Matkoihinne!» 



Dame de Preuilly suoritti kohteliaan hoviniiauksen ja 
poistui sitten arvokkaasti. Hetken kuluttua kuninga- 
tar seurasi häntä, asteli hitaasti linnaan, kulki käytäviä 
pitkin sen läntiseen sivurakennukseen ja koputti eräälle 
ovelle. 

»Sisään!» 

Jolanda astui kauniin Agnes Sorelin huoneeseen. Tä- 
mä istui lieden luona, käsityön ääressä: hän kirjoi en- 
keliä seinävaatteeseen. Mitään puhumatta kuningatar 
istui hänen vierelleen. Agnes katseli häneen kysyvästi, 
mutta ei sanonut hänkään mitään. 

»Meidän on saatava Jeanne pian tänne», lausui Jo- 
landa vihdoin. 

»Niin, madame», sanoi Agnes. »Hänet on saatava 
tänne . . . Muuten Regnault de Chartres saa Kaarlen 
luopumaan kokonaan ajatuksesta lähteä Reimsiin.» 

»Teidän asianne on huolehtia siitä, ettei hän luovu», 
virkkoi kuningatar. 

»Yritän parhaani . . . Mutta arkkipiispa on voima- 
kas ja älykäs, Kaarle ei jaksa vastustaa häntä.» 

»Te olette myös voimakas ja älykäs. Mutta sen li- 
säksi te olette nainen, kaunis nainen. Arkkipiispa voi 
taivutella kuningasta neuvottelupöydän ääressä, te vuo- 
teessa. Teidän mahdollisuutenne ovat siis monin ver- 
roin suuremmat.» 

Vallitsi hetken äänettömyys. 

»Olen monesti miettinyt», virkkoi Agnes Sorel hiljaa. 



»että olen halveksittavampi kuin portto. Hän antau- 
tuu, rakkaudetta, ansaitakseen elantonsa. Minä an- 
nan ruumiini ja minä annan rakkauteni saadakseni 
kuninkaan taipumaan johonkin, jota te tahdotte . . . 
Eikö se ole halveksuttavaa?» 

Kuningattaren kasvot kovenivat. 

»Te ette uhraudu saadaksenne kuninkaan suostu- 
maan johonkin, mitä minä tahdon, vaan mitä Ranska 
tahtoo. Te . . . mutta ettehän te sitä ymmärrä, ku- 
kaan ei sitä ymmärrä!» 

»Ei, minä en ymmärrä sitä. Se ehkä johtuu siitä, 
että minä rakastan, mutta te ette edes tiedä, mitä rak- 
kaus on . . . Siksi minä säälin teitä, madame!» 

»Ja kuitenkin rakkauteni ovat hovin pysyväinen 
puheenaihe . . .» 

»Rakkautenne? Oh, eivät rakkautenne, vaan ne, jotka 
te suvaitsette päästää vuoteeseenne, madame! Eilen 
mainittiin Jacques de Chabannes. Tänään Archambaud 
de Gallardon . . .» 

»Ah, siitäpä juolahti mieleeni, että minun on kir- 
joitettava kirje Neitsyt Jeannelle», sanoi Jolanda tyy- 
nesti. »Näkymiin, tyttäreni ...» 

Agnes Sorel jäi alakuloisena sormeilemaan käsityö- 
tään. 

Paria tuntia myöhemmin kutsuttiin Archambaud de 
Gallardon kuningatar Jolandan luokse. Hän saapui 
synkkänä ja äkeänä. 



»Sire Archambaud», lausui Jolanda, »teidän on 
ratsastettava Orleansiin, viemään tämä kirje Neitsyelle». 

»Kyllä, madame», mutisi de Gallardon kumartaen. 

Hän otti kirjeen katsomatta Jolandaa silmiin. 

»Archambaud!» sanoi kuningatar hiljaa. 

Soturi nosti hitaasti katseensa. Sitten hän astui 
äkkiä pari askelta eteenpäin, sieppasi Jolandan sylei- 
lyynsä ja suuteli häntä mielettömästi. 



Viisi päivää myöhemmin Jeanne palasi hoviin, ja 
kuningas otti hänet vastaan suurin kunnianosoituksin. 
Neitsyt polvistui hallitsijansa eteen ja sanoi: 

»Tr es gentil dauphin , nyt pyydän sinua lähtemään 
Reimsiin kruunattavaksi!» 

Kaarle vilkaisi nopeasti sekä kuningatar Jolandaan 
että arkkipiispaan. Sitten hän loi silmänsä eteensä pol- 
vistuneeseen tyttöön. Tällä oli yllään vihreä ja tum- 
manpunainen puku — Orleansin värit — , ja hänen tum- 
ma tukkansa, jota koristi punainen unikko, valui run- 
saana. hänen olkapäilleen. Hänen silmänsä säteilivät 
kirkkaina ja vilpittöminä. Yhtäkkiä kuningas huo- 
masi — ja hän ihmetteli, että hän sen vasta nyt huo- 
masi! — että neito oli kaunis! Hovissa ei varmasti ol- 
lut ketään kauniimpaa . . . 

Dame Jeanne de Preuilly silmäsi kuningatar Jolan- 
daan. 

»Huomasitteko, millaisin silmin Kaarle katselee tyt- 
töä?» kuiskasi hän. 

»Huomasin!» vastasi Jolanda miettiväisesti. 



»Olisikohan Agnes Sorelin aika jo väistyä?» tiedusti 
dame de Preuilly herttaisesti. 

»Ehkäpä tekin olette ollut j o liian kauan hevissä», sanoi 
kuningatar viileästi, ja dame de Preuilly vaikeni. Mutta 
kuningas kumartui hellin ilmein Jeannea. kohti ja nosti 
hänet ylös. 

»Nouskaa toki, Neitsyt! Meidän on tarkoin punnit- 
tava Reimsiin menoa!» 

»Armollinen majesteetti, siinä ei ole mitään pohti- 
mista eikä punnitsemista: sinne on vain mentävä!» 

Kaarle vilkaisi kansleriinsa. 

»Pelkäänpä, ettei se ole aivan niin yksinkertaista», 
virkkoi Regnault de Chartres. »Reims on englantilaisten 
hallussa ja englantilaisten alueiden keskellä.» 

»Mutta, Jumalan kiitos, Reimsin arkkipiispa on sen- 
tään meidän keskellämme!» huudahti Jolanda hurs- 
kaasti. 

» Tres gentil dauphin », virkkoi Neitsyt, »meidän on läh- 
dettävä Reimsiin jo monseigneurinkin takia: onhan 
synti ja häpeä, että hänen piispanistuimensa on godde- 
neiden hallussa! Meillä on sotilaita, lähdetään ja aje- 
taan heidät tiehensä!» 

»Aivan niin», innostui de la Hire, »ajakaamme heidät 
tiehensä! Olemme oppineet uudelleen sen taidon. Muu- 
ten, armollinen majesteetti ei varmaankaan ole kuul- 
lut muuatta hauskaa juttua Orleansista. Nähkääs, 
Glasdale näytti bastionin ikkunasta Orleansia Salis- 



burylle. — Mylord, sanoi hän, — siinä on kaupunkinne, 
katsokaapa! — Salisbury katsoi, muttei nähnyt mitään! 
Sillä juuri samalla hetkellä muuan meikäläinen ampui 
häneltä silmän — hahahaa!» 

Vanha soturi nauroi äänekkäästi ja sydämensä poh- 
jasta, mutta kukaan muu ei yhtynyt hänen iloonsa. 

»La Hire», sanoi Jeanne totisesti, »sinun on ajatel- 
teltava, millaisia juttuja kerrot Reimsin arkkipiispan 
seurassa!» 

»Tiedetäänhän, että monseigneur on kovin herkkä», 
lisäsi Jolanda. 

»Madame, näytätte yhtenään ajattelevan, mikä mi- 
nulle sopii, mikä ei. Kiitän teitä siitä», virkkoi Reg- 
nault de Chartres. 

»Avuttomista täytyy aina huolehtia», tuumiskeli de 
la Hire. »Mutta tällaisilla kohteliaisuuksilla emme pääse 
eteenpäin varsinaisessa asiassamme, siinä, lähdemmekö 
Reimsiin huomenna vaiko ylihuomenna. Asiasta on pi- 
dettävä neuvoa!» 

Neuvoa pidettiin. Reimsiin — viipymättä Reimsiin! 
vaati »sotapuolue», jota kuningatar Jolanda johti. Hä- 
nen käsityksensä mukaan olivat yrityksen onnistumisen 
mahdollisuudet tavattoman suotuisat. Goddenit oli 
vallannut epävarmuus ja pelko: he uskoivat Neitsyen 
voimaan ja kykyihin yhtä vankasti kuin ranskalaiset 
itsekin — vain sillä eroituksella, että kun ranskalaiset 



pitivät Jeannea taivaan lähettämänä, englantilaiset nä- 
kivät hänessä saatanan sikiön. Häntä peläten kertyi 
Kanaalin satamiin tuhatmäärin englantilaisia karku- 
reita, jotka hinnalla millä tahansa — hirttotuomion 
uhkastakaan välittämättä — tahtoivat päästä sumuiselle 
saarelleen. Itse hirveä Falstaff ja Herodeksen lisänimen 
ansainnut Talbot — jolla Ranskan äidit peloittelivat 
tottelemattomia lapsiaan — katosivat kerta kaikkiaan. 
Ennen Orleansin vapauttamista oli kourallinen englan- 
tilaisia riittänyt säikyttämään pakoon satamäärin rans- 
kalaisia, nyt olivat asiat aivan toisinpäin: muutama 
ranskalainen ratsumies riitti hajoittamaan suuria eng- 
lantilaisia osastoja. 

Mutta siltikin Regnault de Chartres ja hänen »neu- 
vo ttelijain puolueensa» — les Negociateurs — vastusti- 
vat kiihkeästi Reimsiin lähtöä. Arkkipiispa todisti, että 
oli mielettömyyttä tunkeutua laajalti vihollisen hal- 
lussa olevan alueen läpi Reimsiin, kun osa Loiren laak- 
son linnoitetuista kaupungeistakin oli vielä englantilais- 
ten hallussa. Englantilaisilla oli sitäpaitsi mahtava liit- 
tolaisensa, Burgundin herttua, ja heidän armeijansa oli 
edelleen Ranskan armeijaa voimallisempi. 

»Perusteenne ovat oivallisia — vaikkeivät tosin 
niin hyviä kuin Jolandan — mutta pelkäänpä, että 
kuningas siitä huolimatta lähtee valloittamaan Reimsiä 
ja kruunuansa», sanoi de la Tremouille. »Kaarle viettää 



nyt kaiken aikansa Neitsyen seurassa, ja Neitsyt pu- 
huu Jolandan suulla.» 

»Tiedän sen», mutisi arkkipiispa. »Kuningas on äk- 
kiä huomannut, että Jeanne ei ole vain ennustettu 
Neitsyt, joka pelastaa Ranskan, vaan myös nainen. He 
tekevät pitkiä ratsastusmatkoja yhdessä ja käyvät 
metsällä. Tunnen Kaarlen: hän on hullautunut tuohon 
paimentyttöön!» 

Regnault de Chartres oli oikeassa. Passiiviseen ja aina 
alakuloiseen kuningatar Mariaan, kauniiseen, mutta 
hauraaseen Agnes Soreliin ja uhkean verevään, kiusal- 
lisen älykkääseen Jolandaan tottuneelle kuninkaalle 
Jeannen raikkaus, terve kauneus ja nuoruus olivat jota- 
kin aivan uutta. Kaarlen verhoutuneet silmät väläh- 
tivät silloin tällöin tavalla, jonka kaikki — • Jeannea 
lukuunottamatta — huomasivat ja ymmärsivät. Hän 
kuunteli ihastuneena Jeannen puhetta — mutta vain 
ääntä, ei sanoja. 

»Tres gentil dauphim ) , virkkoi Neitsyt taas pitkään 
puhuttuaan Reimsin retkestä, »sinä katsot minuun, 
niinkuin kuuntelisit, mutta kuitenkaan et kuule». 

He seisoivat vehmaalla joen äyräällä Russyn met- 
sässä. Muu seurue oli kadonnut kuulumattomiin — rat- 
sastanut hirven jälkeen, jota oli ajettu jo monta tuntia. 

»Jeanne», sanoi kuningas ja tarttui äkisti Neitsyen kä- 
teen, »jättäkää tuo Reims ja kruunaukseni — keskus- 
telkaamme jostakin muusta!» 



»Mistä muusta? Reims ja kruunaus — nehän ovat 
kaikkein tärkeimmät asiat!» 

»Ah, on tärkeämpiäkin!» 

»Mikä olisi kruunuasi ja valtakuntaasi tärkeämpää?» 

»Rakkaus!» henkäisi kuningas ja katsoi palavasti tyt- 
töön. 

Jeanne silmäili hallitsijaansa kirkkain silmin, joiden 
puhtaus ja viileys hämmensivät omituisesti Kaarlea. 

»Rakkaus?» virkkoi Jeanne. »Miksi lausut minulle 
tuon sanan? Sinulla on kuningattaresi, Maria. Ja si- 
nulla on rakastajattaresi, Agnes Sorel. Tahtoisitko mi- 
nut kolmanneksi? Taikka kuinka mones sinun naisis- 
tasi minä oikeastaan olisin? Tres noble dauphin , pyhi- 
mykset eivät ole sitä varten lähettäneet minua luok- 
sesi. Tehtäväni oli pelastaa Orleans — ja sen olen teh- 
nyt — ja saattaa sinut Reimsiin kruunattavaksi. Kun se 
on tapahtunut, ei minulla ole täällä enää mitään teke- 
mistä — lähden isäni luokse lampaita kaitsemaan. Pyy- 
dän, älä tuijota minua tuolla tavalla — päästä minut 
irti!» 

Kuningas totteli — ja polvistui sitten hänen eteensä. 

»Jeanne, suokaa minulle anteeksi! Mikä hullu olen- 
kaan, kuvitellessani, että Jumalan lähetti voisi antaa 
minulle rakkautensa! Olen suuri syntinen!» 

»Et sinä ole kovinkaan suuri syntinen, sinä olet teh- 
nyt vain sen, mihin olet tottunut. Rakkaus sinänsä ei 
ole mikään synti — kun olen tehtäväni suorittanut ja 



kotikylääni palannut, annan rakkauteni jollekin ky- 
lämme nuorukaiselle. Mutta siihen saakka minun on 
ajateltava vain tehtävääni. Sinun ei olisi pitänyt ra- 
kastua minuun. Että unohtaisit sellaiset asiat, minun on 
pakko jättää sinut joksikin aikaa. Alengonin herttua on 
pyytänyt minua mukaansa taistelemaan goddeneita 
vastaan. Menen hänen kanssaan. Kun olet päättänyt 
lähteä Reimsiin, ilmoita asiasta minulle, ja minä pa- 
laan!» 

Tieto Neitsyen lähdöstä ilahdutti erinomaisesti arkki- 
piispaa, mutta kuningatar Jolanda kutsutti vihastunee- 
na Jeannen luokseen. 

»Minulle on ilmoitettu, että te lähdette Alen^onin 
herttuan mukana; onko tämä totta?» 

»Se on totta, madame!» 

»Se ei käy, Jeanne, minä vaadin teitä jäämään; asian- 
ne on saada kuningas uskomaan, että hänen on mah- 
dollisimman pian lähdettävä Reimsiin!» 

»Hän lähtee, kun se hetki tulee, tiedän sen, eikä se ole- 
kaan kaukana. Siihen saakka teen mitä mielin, ma- 
dame!» 

Sen sanottuaan hän taivutti hiukan päätään, kääntyi 
ja lähti. Kuningatar Jolanda silmäili kalpeana hänen 
jälkeensä. 

»Oh, tuo . . . tuo röyhkeä paimentyttö!» henkäisi hän. 

»Teidän välikappaleenne, madame!» sanoi dame de 
Preuilly hymyillen. 



Kuningatar saavutti nopeasti entisen tyyneytensä. 

»Minun välikappaleeni», virkkoi hän. »Huomaatte vie- 
lä, että niin on ...» 

Tieto tästä vähäisestä välikohtauksesta kantautui 
salaperäisiä teitä arkkipiispan korviin, ja hän oli siitä 
ylen tyytyväinen. 

»Alenfonilta kuluu, parhaassakin tapauksessa, ai- 
nakin neljä kuukautta Loiren seutujen puhdistami- 
seen englantilaisista», laskelmoi hän sire de la Tre- 
mouillelle. »Se aika riittää meille. Silloin on jo syksy, 
ja syyssateiden tultua ei Reimsiin marssista tule mi- 
tään. Neljässä kuukaudessa Kaarle sitäpaitsi unohtaa 
tuon tytön, ja silloin on Jolandalla vain Agnes Sorel, jon- 
ka avulla hän voi vaikuttaa kuninkaaseen. Mutta Ag- 
nes odottaa jälleen lasta, ja Kaarle ei huoli siinä tilassa 
olevaa naista vuoteeseensa.» 

»Aivan — mutta mistä tiedämme, ettei Jolandalla ole 
jo uutta naista kuninkaan sänkyyn? Häneen nähden on 
aina oltava varovaisia, häntä on pelättävä. Hän hymyi- 
li minulle tänään, ja minä tunsin kylmiä väreitä. Hän 
hymyilee pahan edellä!» 

»Tunnen tuon Jolandan hymyn. Se ennustaa tosiaan 
aina jotakin vastenmielistä. Mikä vahinko, että tuo 
nainen on vastustajamme. Jos hän liittyisi meihin, sai- 
simme aikaan ihmeitä!» 

»Sanoitteko me? Luulen, että hän saisi — ette kai ku- 
vittelekaan, että Jolanda liittolaisenammekaan tekisi, 



mitä me haluaisimme? Hänhän pyrkii tekemään väli- 
kappaleen jokaisesta lähelleen joutuneesta ihmisestä, 
mutta itse hän ei taivu kenenkään välikappaleeksi. 
Eikö Jacques de Chabannes merkitse hänelle enää 
mitään?» 

»Eipä kai — hänen sij älläänhän on nyt Archambaud 
de Gallardon. Ihmettelen muuten, että de Chabannes 
antaa hänen olla rauhassa. Hänet tiedetään peräti raju- 
luonteiseksi mieheksi.» 

»Hm, ehkäpä hän käsittää, että hänen vuoronsa on 
mennyt ja ettei hän saisi sitä takaisin, vaikka surmaisi- 
kin de Gallardonin . . . Mutta mitäpä me hänestä. 
Minua askarruttaa edelleen Jolandan hymy. Hänellä 
on tekeillä jotakin ...» 

Kumppanukset eivät erehtyneet aavistetuissaan: Jo- 
landalla oli tekeillä jotakin. Sitä varten hän oli kut- 
suttanut Archambaud de Gallardonin luokseen. 

»Sire Archambaud, minulla on jälleen teille tärkeä teh- 
tävä. Teidän on kiireesti ratsastettava Renneshin!» sa- 
noi kuningatar. 

Nuori soturi katseli häntä. 

»Taas te lähetätte minut kauas luotanne! Ja minä kun 
uskoin jo, että ...» 

Kuningatar vaiensi hänet suudelmalla. 

»Archambaud, rakastan teitä, te tiedätte sen — ja se 
on hulluutta puoleltani. Ja te rakastatte minua — ja se 
on vielä suurempaa hulluutta! Se tuottaa vielä teille 



kärsimystä. Se on ollut kaikkien osa, jotka ovat mi- 
nuun rakastuneet ...» 

»Jolanda, olen valmis kärsimään puolestanne . . .» 

»Ah, te ette ymmärrä kaikkea, mutta . . . mutta . . . 
No niin, ratsastattehan Renneshin, teettehän sen?» 

»Mitä tahansa vain pyydätte, Jolanda! Mutta sano- 
kaapa minulle: ymmärrättekö kipua, joka on suloista? 
Kun katselen teitä, viiltää rintaani, ja minä tunnen jos- 
takin syystä itseni tavattoman toivottomaksi, sairaaksi 
— ja kuitenkin nautin siitä! Jolanda ...» 

»Älkää jatkako!» sanoi kuningatar. »Älkää jatkako! 
Luuletteko, ettei minun sydäntäni viiltele? Luuletteko, 
etten tahtoisi antautua teidän suudeltavaksenne — 
mutta en voi mitään sille, että minussa asuva toinen 
Jolanda, kuningatar, antaa minulle käskyjä . . . Ku- 
ningatar antaa käskyjä, ja nainen taipuu. Niin on aina 
käynyt — loppujen lopuksi. Siksi monet pitävät minua 
sydämettömänä ...» 

»Tekö sydämetön. Jolanda . . .» 

»Ei, en ole sydämetön, sen tiedän, mutta järkeni 
voittaa aina sydämeni, rakkauteni Ranskaan, rakkauteni 
ihmiseen. Käteni ovat veren tahrimat, Archambaud! 
Ainoa puolustukseni on, että se veri on vuodatettu ku- 
ninkaan ja Ranskan auttamiseksi. Mutta emme nyt 
keskustele sellaisista asioista, emme puhu minusta. 
Annan teille kirjeen, joka teidän on toimitettava Ren- 
neshin, kreivi de Richemontille . . .» 



»Kreivi de Richemontille? Kuninkaan viholliselle! 
Hänestä puhuttaessa kuulin de la Tremouillen mainit- 
sevan, että de Richemont hirtetään tutkinnoitta ja tuo- 
mioitta, jos ...» 

»Niin, jos hän sattuisi sopivasti de la Tremouillen kä- 
siin. Mutta niin tuskin käy. Kreivi on yhtä varovai- 
nen kuin viisas!» 

»La Hire on kertonut minulle, että de Richemont 
oli kuninkaan suosikkina ennen de la Tremouillea. 
Tunnutte pitävän kreiviä verrattomana miehenä. Sire 
de la Tr6mouille sensijaan on konna. Mistä kuningas 
vihastui kreiviin ja miksi hän otti suosikikseen de la 
Tremouillen tapaisen heittiön?» 

»Ah, juuri de Richemont toi de la Tremouillen ho- 
viin. Kaarlen suosikkina oli niihin aikoihin muuan de 
Camus de Beaulieu, tallirenki, joka tekihovista porttolan 
ja kapakan. Kreivi de Richemont heitätti hänet ilman 
muuta Clain-jokeen — tarkemmin sanoen de la Tre- 
mouille ja puolisen tusinaa muita samanlaatuisia lur- 
juksia teki sen de Richemontin käskystä. Mutta kun 
kreivi tiesi, että kuningas kerta kaikkiaan tarvitsi jon- 
kun suosikin — - ja kun hän itse joutui olemaan paljon 
poissa hovista — hän antoi de la Tremouillen kunin- 
kaalle kuin koiran ikään. Kaarle ei aluksi ollut kovin- 
kaan ihastunut de la Tremouilleen, mutta parissa kuu- 
kaudessa tämä lipeväkielinen veijari osasi luikertautua 
hänen suosioonsa ja kääntää hänen mielensä de Riche- 



montia vastaan. Kun kreivi sitten palasi käynniltään 
Bretagnesta, kuningas ei enää ottanut häntä vastaan. 
Senjälkeen de Richemont on viettänyt aikaansa vel- 
jensä, Bretagnen herttuan luona ...» 

Sire de Gallardon synkkeni. 

»Bretagnen herttuan luona . . . Sanotaan, että hert- 
tua kuuluu ystäviinne. Ja minulle on kerrottu, mikä ... 
millä hinnalla ... te olette hänet ystäväksenne saa- 
nut . . .» 

Jolanda punastui. 

»Archambaud, sanoin jo teille, että rakkautenne mi- 
nuun tuottaa teille kärsimystä. Olen kuulunut monelle. 
Mutta sanonpa teille erään asian : mitä syntiä lienenlcin 
tehnyt, niin en ole puoluelaisia hankkiakseni milloin- 
kaan antanut itseäni ...» 

Archambaud de Gallardon tuijotti synkästi eteensä. 

»Uskon sen», mutisi hän. »Uskon sen . . . Tiedän ... ah, 
minä olen nulikka, ajattelen kuin nulikka. En voi sille 
mitään. Olen rajattoman mustasukkainen. Se on mie- 
letöntä, se on tyhmää!» 

»Se on mieletöntä ja se on tyhmää — mutta rakastan 
myös sitä teissä! Mieletöntä ja tyhmää — rakastumiseni 
teihin on mieletöntä ja tyhmää sekin, minä pilkkaan it- 
seäni siitä — ja olen siitä onnellinen! Käsitättekö 
minua?» 

»Käsitän», virkkoi de Gallardon alakuloisesti. »Te 
olette Jolanda, kuningatar! Minä olen vain nuori aatelis- 



nulikka — rakkautemme on tietysti mieletöntä ja tyh- 
mää!» 

Jolanda pudisti päätään. 

»Ei, nyt ette sittenkään täydelleen käsittänyt minua. 
Rakastan teitä todella . . . Mutta älkäämme nyt puhu- 
ko siitä! Nyt on ajateltava muuta kuin rakkautta — 
Ranskaa! Siis: te toimitatte kirjeen de Richemontille?» 

»Kyllä, madame», virkkoi de Gallardon. 

»Hyvä. Se on tässä. Voin sanoa teille, mitä se sisäl- 
tää: pyydän siinä kreivi de Richemontia tulemaan 
joukkoineen Neitsyen avuksi. Tiedän, että hän tulee. 
Hän ei pidä kuninkaasta. Mutta hän rakastaa Rans- 
kaa, hän ymmärtää, mikä merkitys on taistelulla, jota 
nyt käymme. Monseigneur on muuten sitä mieltä, että 
Alen^nin herttualta tuhlautuu ainakin neljä kuu- 
kautta Loiren laakson kaupunkien valloittamiseen. Sil- 
loin olisi jo syksy ja liian myöhäistä lähteä Reimsiin. 
Niin kai kävisikin — jos kaikki riippuisi vain herttuasta, 
hänen taidostaan johtaa sotatoimia. Mutta nytpä hä- 
nellä onkin mukana joku, joka osaa johtaa taisteluita: 
Jeanne. Siksi, sanon minä, tuo retki päättyy hyvin 
nopeasti voitoksemme — varsinkin, jos de Richemont 
tulee ajoissa mukaan.» 

»Uskon sen, madame», sanoi sire Archambaud. »Muu- 
ten: väittikö arkkipiispa itse teille, että Alengonilta ku- 
luisi neljä kuukautta englantilaisten karkottamiseen 
Loiren laaksosta?» 



Kuningatar hymyili. 

»Ei, arkkipiispa ei ole sitä minulle sanonut. Mutta se 
on vain kantautunut korviini — täällä hovissa ei voi 
sanoa eikä tehdä mitään, mikä ei ihmeellisellä tavalla 
tulisi toisten tietoon. — Mutta nyt teidän on mentävä, 
sillä kirjeelläni on kiire! 

»Minä menen, madame. Minä menen», sanoi de Gal- 
lardon ja katsoi kuningatareen tavalla, joka puhui 
enemmän kuin tuhannet sanat. »Minä menen ja ajat- 
telen teitä joka hetki.» 



Alengonin herttuan armeija lähti liikkeelle kesäkuun 
alkupäivinä ja kävi aikailematta ahdistamaan pientä, 
mutta mahtavasti linnoitettua Jargeaun kaupunkia. 
Nuori herttua ei ajatellutkaan piiritystä, hän komensi 
joukkonsa hyökkäykseen — ja parissa tunnissa kau- 
punki oli hänen! 

Archambaud de Gallardon tunkeutui ensimmäisten 
joukossa kaupunkiin. Eräällä kujalla hän törmäsi ko- 
mea-asuiseen englantilaisen ylimykseen, joka taisteli 
hyvin ja tuimasti, mutta huomatessaan olevansa vaa- 
rassa joutua saarroksiin lähti pakoon. Sire Archam- 
baud seurasi parinkymmenen miehen kanssa hänen 
kintereillään ja saavutti ritarin kaupungin itäisellä 
portilla: sen edustalla oli jo ranskalaisia, joten eng- 
lantilainen ei voinut jatkaa pakomatkaansa. Hetkisen 
hän tappeli rajusti, mutta sitten hän sai haavan kau- 
laansa, ja se uuvutti hänet nopeasti. Hän antoi miek- 
kansa painua. 

»Oletteko aatelismies?» tiedusti hän läähättäen de 
Gallardonilta. 

»Olen.» 



»Oletteko ritari?» 

»En vielä.» 

»Polvistukaa!» sanoi englantilainen, ja Archambaud 
polvistui ja sai ritariksilyönnin komean ylimyksen 
miekasta. 

»Nyt olette ritari, ja minä voin antautua teille . . . 
Olen Suffolkin kreivi . . .» 

Jargeausta ranskalaiset jatkoivat matkaansa Meun- 
giin, joka kiirehti antautumaan, ennenkuin sen kimp- 
puun ehdittiin käydäkään. Beaugency aukaisi myös 
viivyttelemättä porttinsa — vain sen linnassa joukko 
englantilaisia uhmaili hetkisen aikaa. Silloin Neitsyt 
tuotti paikalle sotasaaliina saadun suuren tykin, jolle 
hän oli antanut nimen »Paimentyttö», ja ammutti sillä 
muutamia laukauksia linnoituksen muureja kohti. Se 
riitti: britit luopuivat vastarinnasta. Mutta samaan ai- 
kaan saapui Meungistä levottomuutta herättävä tieto: 
Talbotin ja Falstaffin johtamat englantilaiset yrittivät 
valloittaa kaupungin takaisin. Alengonille tuli kiire sitä 
auttamaan. Puolimatkassa ilmestyi äkkiä joukko rat- 
suväkeä näkösälle, ja herttua antoi käskyn valmistau- 
tua taisteluun: hän luuli kohdanneensa englantilaiset. 
Mutta kun päästiin lähemmäksi, havaittiin erehdyt yn 
— tulijat eivät olleet brittejä, vaan kreivi de Richemon- 
tin johtamia bretagnelaisia. 

Kreivi ratsasti herttuan luokse. 

»Monseigneur», sanoi hän yrmeästi, »minua on kiel- 



letty tulemasta kuninkaan alueille — hirttämisen 
uhalla! Mutta tässä minä silti olen!» 

Alen$on silmäsi avuttomasti Neitsyttä. Hän ei tien- 
nyt, mitä tehdä. Mutta Jeanne tiesi. Hän ratsasti krei- 
viä vastaan, ojensi hänelle kätensä ja sanoi: 

»Koska kerran olet tullut, ole tervetullut!» 
Synkkäilmeinen bretagnelainen katseli hetkisen Jean- 
nea, ja hänen huulilleen tuli jopa hymyn tapainen. 

»Niin, minä tulin», murisi hän. Hänen silmänsä osui- 
vat de Gallardoniin. »Kas, tekö siinä . . . Teillä oli kiire 
lähteä luotani . . .» Hän ojensi kätensä vastaleivotulle 
ritarillekin. »Mutta te, monseigneur, ette näytä suures- 
tikaan iloitsevan saapumisestani . . .» 

»Tottahan toki olen!» vakuutti herttua — mutta 
tällä kertaa hän ei puhunut aivan totta. Kreivin tulo 
arvelutti häntä kovasti: hän tiesi, että uutinen siitä 
saisi koko hovin kuohuksiin. Mutta missään tapauk- 
sessa ei de Richemontin joukko olisi voinut saapua 
sopivammalla hetkellä: Alen^onin ja de Richemontin 
vielä keskustellessa ratsasti muuan tiedustelija paikalle 
ja ilmoitti, että englantilaiset olivat äkkiä luopuneet 
ahdistamasta Meungiä ja siirtyneet Lignerolles'n kylään 
Patayn lähistölle. Kysymys ei ollut mistään vähäisestä 
joukosta, siellä oli koko Englannin armeija. 

Herttua tuli levottomaksi. Hän kuulusti kreivi 
Dunois'n, de la Hiren, de Richemontin ja marsalkka 
de Retzin mielipidettä; hyökättäisiinkö heti vaiko myö- 



hemmin vai eikö hyökättäisi lainkaan? Kysellyt kat- 
selivat epäröiden toisiaan. Oltiin kerta kaikkiaan to- 
tuttu siihen, että englantilaiset aina suoriutuivat voitta- 
jina avokentällä. Entä jos nytkin kävisi niin . . . 

»Mitä Jeanne neuvoo meitä tekemään?» sanoi de 
Retz varovasti. 

Herttua ilahtui. Tosiaan, ratkaisunhan voi jättää 
Neitsyen valtaan. Sitten, jos satuttaisiin joutumaan 
tappiolle, voisi vastuunkin lykätä hänelle! Niinpä tie- 
dusteltiin Neitsyen mielipidettä. 

»Ei ole aikaa neuvotteluihin! Antakaa käsky hyö- 
kätä heidän kimppuunsa ja lyödä lujasti, ja he juok- 
sevat pakoon!» oli hänen vastauksensa. 

Kreivi de Richemont vilkaisi de Gallardoniin. 

»Kuningatar Jolanda osaa valita välikappaleensa!» 
sanoi hän. »Neitsyt osaa synnyttää uskoa! Olen varma, 
että voitamme!» 

Herttua otti päävoimat omaan komentoonsa, uskoi 
ratsuväen de la Hirelle ja jälkijoukot Jeannelle — ja 
sitten käytiin siekailematta hyökkäykseen. Tämä no- 
peus yllätti ja ällistytti englantilaiset. Heillä oli ta- 
pana odotella vihollista keihäistä ja terävistä sauvoista 
laaditun hakuiin suojissa. Vihollisen hyökkäyksen 
murruttua siihen he sitten puolestaan kävivät vastus- 
tajan hajonneiden rivistöjen kimppuun ja murskasivat 
ne. AlenQon arveli, että britit nytkin tekisivät niin. 

»Ja jäisimmekö me odottelemaan, että he saisivat 



valmiiksi keihäsaitauksensa?» huusi Jeanne närkäs- 
tyneenä. »Me hyökkäämme heti!» 

»Heti ja koko voimallamme!» melusi de la Hire ihas- 
tuneena. 

»Ranska on vihdoinkin saanut sotapäällikön!» virk- 
koi de Richemont sire Archambaudille. 

Tietystikin englantilaiset olivat ajatelleet rakentaa 
keihäshakulin, mutta nyt se jäi tekemättä. Kun he 
hätäytyneinä yrittivät ryhtyä siihen puuhaan, olivat 
ranskalaiset jo heidän niskassaan. He näkivät kaksi- 
toistatuhantisen Ranskan armeijan tulevan kohti val- 
tameren hyökylaineen laisena. Pölyinen tanner tärisi 
ja vapisi sen rautaisen rintaman alla, kilvet ja kypä- 
rät välkehtivät pölypilvestä kuin salamat ikään, ta- 
naan painettujen keihäiden kärjet kiilsivät kesäkui- 
sessa auringonpaisteessa, liljaliput hulmusivat tuu- 
lessa, ja mahtavana kohosi ilmaan Ranskan sotahuuto: 
Montjoie et Saint-Denis! 

Ja sitten tuo elävä ja rautainen hyöky törmäsi eng- 
lantilaisten hajallisiin riveihin, lakaisi ne tieltään kuin 
merenaalto kuivat korret, murskasi, rikkoi, kaatoi ja 
hajoitti. Kaikki vastarinta kuoli alkuunsa. Ranska- 
laisten voima ja hurjuus olivat vastustamattomat — ja 
erikoisesti kauhistutti englantilaisia ensimmäisenä hei- 
dän joukossaan ratsastava hopeahaarniskainen »noita», 
joka kohotti lippuaan korkealle ja huusi: 

)>Frappez hardiment , jrappez hardimentl » 



Silloin sammui miehuus englantilaisissa. Heidän 
ratsuväkensä lähti kurjasti pakoon ja jätti jalkaväen 
selviämään miten parhaiten taisi. Se ei pystynyt yli- 
malkaan minkäänlaiseen vastarintaan. Rautaan puettu 
ranskalainen ratsuväki mursi sen painollaan kuin mah- 
tavasti tulviva joki heinäsuovat, survoi britit hevosten 
jalkoihin, surmasi heitä miekoin ja keihäin. Auringon 
laskiessa peitti neljä ntuhannen goddenin ruumis Patayn 
tomuisen kentän, ja korpit ilmoittivat toisilleen mah- 
tavasta mässäyksestä. Englannin armeija oli kerras- 
saan muserrettu, ja häviön aiheuttaman häpeän teki 
sietämättömän kirveleväksi tieto siitä, että heidän voit- 
tajansa oli kahdeksantoistavuotis tyttö! Se kävi niin 
raskaasti miehiselle kunnialle ja brittiläiselle itsetun- 
nolle, että kun Bedfordin herttua sai siitä tiedon Pa- 
riisiin, hän purskahti suureen itkuun, johon koko hä- 
nen neuvoskuntansa yhtyi. 

Mutta ranskalaisten kesken kohosivat riemun lai- 
neet korkealle. Voitostaan humaltuneina Alen^onin 
herttua, kreivi Dunois, de la Hire ja de Richemont kier- 
telivät ratsain Patayn aukeita. 

»Syökää, Ranskan korpit, syökää goddenien sinisiä 
ja harmaita silmiä! Sellaisilla ette olekaan saaneet 
herkutella!» karjui de la Hire. »Ahmikaa, saatanat, 
ahmikaa heidän suolensa, jotka ovat täynnä ranska- 
laista ruokaa! Repikää auki heidän vatsansa, repikää!» 

»Tämä on toista kuin viiriäisten metsästys!» kehui 



Alengonin herttua. »Olen tänään tappanut yksitoista 
goddenia, ja erään heistä halkaisin päästä vatsaan 
saakka . . . Mutta kas, Jeanne ratsastaa tuolla: hän- 
kin on tullut tästä mieluisasta näystä nauttimaan!» 

Uljas herttua erehtyi. Jeanne ei ollut tullut nautti- 
maan kaatuneitten näkemisestä — hän katseli kaikkea 
kyynelehtien. Tämä näky sai miehet tyrmistykseen. 

»Te itkette!» mutisi kreivi Dunois. »Mutta mehän 
olemme voittaneet, ja goddenien ruumiit peittävät tais- 
telukentän!» 

»Niin, tiedän, että minun pitäisi iloita — ja minä iloit- 
senkin voitostamme, mutta nämä kaatuneet . . . heitä 
on niin paljon ...» 

»Hehän ovat vain englantilaisia!» sanoi de Richemont 
hämmästyneenä. 

»Siltikin», vastasi Jeanne. 

Sotilaat silmäilivät ymmällä toisiaan. 

Yhtäkkiä de la Hire hyppäsi alas satulastaan ja 
poimi — kumppaniensa rajattomaksi hämmästyk- 
seksi — kourallisen punaisia unikoita ja ojensi ne Jean- 
nelle. Neitsyt katsoi hetkisen ihmetellen rotevaan gas- 
cognelaiseen. Sitten hänen kasvoilleen loihtiutui vä- 
häinen hymy, hän ojensi kätensä ja otti kukat. 

»Kiitoksia, de la Hire!» sanoi hän. 

£ tienne de la Hire ryki hämillään — ja sitten hän kään- 
tyi äkäisenä katsomaan, uskaltaisiko joku hänen sota- 
kumppaneistaan hymyillä. Mutta ei, kukaan ei hymyillyt. 



Archambaud de Gallardon toi tiedon Patayn voitosta 
hoviin. Se sai kuningatar Jolandan puoluelaiset rie- 
musta juopumaan, mutta Regnault de Chartres, de la 
Tremouille ja heidän ystävänsä synkkenivät kerras- 
saan. He olivat tehneet kaikki laskelmansa ja suunni- 
telmansa neljä kuukautta kestävän sotaretken mu- 
kaan — ja se olikin päättynyt viikossa! Se sotki koko- 
naan heidän juoniverkkonsa. 

»Nyt Reimsiin, armollinen majesteetti!» vaati kunin- 
gatar Jolanda. »Ei ole enää mitään, mikä estäisi mars- 
simasta sinne!» 

»Ei mitään, madame!» oli kuninkaan pakko myöntää. 

Hän vilkaisi arkkipiispaan, mutta tämä vaikeni. 

»Siis: milloin lähdemme?» tiedusti Jolanda. 

»Mahdollisimman pian — kunhan armeija on ehtinyt 
tänne!» lupasi kuningas. 

Armeija saapui aikanaan — mutta kuningas ei kii- 
rehtinyt. Hän ei rakastanut kiirehtimistä. Se oli hä- 
nestä piinallista. Sitäpaitsi Regnault de Chartres ja 
Georges de la Tremouille vastustivat asiaa, ja olihan 
hänen kuunneltava heitäkin. Niinpä hän koetti ly- 



kätä lopullisen päätöksen tekoa aina vain tuonnem- 
maksi. Mutta hurmioitunut innostuksen henki oli nyt 
vallannut koko kansan. Se nousi kuin valtameren hyö- 
kylaine. Mikään ei kyennyt sitä enää pidättämään. 
Se kohotti harjalleen niin kuninkaan kuin arkkipiis- 
pan ja de la Tremouillen ja muut vastahakoiset ja yk- 
sinkertaisesti heitti heidät Reimsiin! 

Reimsiin mennessä oli tiellä monta vahvaa kaupun- 
kia. Mutta niiden korkeat muurit ja vankat tornit 
eivät nekään pystyneet pidättämään kansallista hyö- 
kyä. Monet niistä olivat uhanneet taistella »kuole- 
maan saakka», mutta Jeannen tarvitsi vain näyttäytyä 
niiden porttien edustalla — ja ne kiirehtivät antautu- 
maan, lähettivät nöyristeleviä lähetystöjä, jotka pol- 
vistuivat tomuun kuninkaan ja Jeannen edessä ja va- 
kuuttivat heille ikuista alttiuttaan ja uskollisuuttaan. 

Kauniina heinäkuisena aamuna, kasteen puissa ja 
ruohikossa kimallellessa, tultiin Reimsin näkyviin. 
Katsellessaan kruunauskatedraalin huikeisiin korkeuk- 
siin kohoavia torneja tulivat kyyneleet Jeannen silmiin. 

»Mitä itkette, Neitsyt?» kysyi sire de Gallardon. 

»Itken ilosta — ilosta sen johdosta, että nyt olen saat- 
tanut päätökseen Jumalan minulle antaman tehtävän, 
johtanut dauphinin Reimsiin; itken surusta — su- 
rusta sen johdosta, että kruunaus, joka merkitsee Kaar- 
lelle kuninkuuden alkua, merkitsee minulle tehtävän 
loppua!» 



»Tehtävänne loppua? Kuka on Sänönut, että teh- 
tävänne olisi lopussa?» 

»Ei kukaan — mutta minä tunnen sen. Pyhimykseni 
ja enkelini eivät enää ilmesty minulle. En tiedä, miten 
jatkaisin. Siksi olen menettänyt luottamuksen itseeni. 
Ja ken ei luota itseensä, ei voi valaa luottamusta toi- 
siinkaan . . . Ah, olisipa edes kuningatar Jolanda mu- 
kana minua rohkaisemassa!» 

»Niin, olisipa!» mutisi sire Archambaud alakuloisesti. 
»Mutta hän ei tullut, koska kuningas de la Tremouillen 
ehdotuksesta kielsi de Richemontia saapumasta Reim- 
siin. Mutta luulenpa kuningattaren tehneen virheen: 
hänen poissaolostaan on vain etua ja iloa arkkipiispalle 
ja de la Tremouillelle ...» 

Sunnuntaina, heinäkuun seitsemäntenätoista päi- 
vänä, tapahtui kruunaus. Asiaan kuuluvaa Kaarle 
Suuren miekkaa ei tosin ollut käytettävissä, ja kahdes- 
tatoista Ranskan pääristä oli vain kolme läsnä, eikä 
Ranskan konnetaabeli — joka arvo kuului de Riche- 
montille — ollut pitämässä miekkaa kuninkaan edessä. 
Mutta astia, josta otetulla öljyllä Pyhä Remigius mel- 
kein tuhat vuotta aikaisemmin oli voidellut kuningas 
Klodvigin, oli tallella ja täynnä pyhää öljyä, joka ei 
milloinkaan vähentynyt, ja sillä Regnault de Chartres 
nyt voiteli Kaarlen. Sitten hän — kansan riemusta 
huutaessa — asetti kruunun kuninkaan päähän. Sillä 
hetkellä kuninkaan raskaat silmäluomet kohosivat, ja 



hänen silmistään välkähti taas tuii, joka sai arkkipiis- 
pan levottomaksi. Kuningas Jolanda korosti aina 
uskovansa kuninkaaseen. Asuiko Kaarlen veltossa 
ulkokuoressa tosiaan mies , joka jonakin päivänä heräisi? 
Se tuntui uskomattomalta. 

Koko kruunausseremonian ajan Jeanne seisoi lip- 
puaan kannattaen Kaarlen vierellä. Hänen kasvonsa 
loistivat ihmeellisesti. 

»Olen näkevinäni pyhimyksen kehän hänen päänsä 
ympärillä!» kuiskutti isä Pasquerel sire Archambau- 
dille. 

Kun kruunu oli painettu kuninkaan hiuksille, Jeanne 
polvistui hänen eteensä ja sanoi: 

))Mon gentil ROI , Jumalan tahto on nyt täytetty!» 

Ensimmäisen kerran hän nyt käytti hallitsijastaan 
nimitystä roi, kuningas — tähän saakka hän oli aina 
ja itsepäisesti sanonut dauphin. 

Kaarle kumartui ja nosti hänet kohteliaasti ylös, 
mutta hänen hymynsä oli teennäinen. Hän ei voinut 
olla huomaamatta, että kruunauksen keskipisteenä ei 
ollut suinkaan hän, Kaarle, vaan Jeanne, paimentyttö. 
Hän, kuningas, oli vain oman voittonsa symbooli. Tämä 
toteamus haavoitti pahoin hänen ylpeyttään. Jeanne 
vaistosi sen. 

»Mon gentil roi , sinä olet nyt Ranskan kuningas, 
enkä minä ole mitään», virkkoi hän. »En ole ollutkaan. 
Olen vain välikappale.» 



Nämä sanat eivät asiaa parantaneet. 

»Niin, hän on välikappale», mietti kuningas. »Jo- 
landan välikappale . . . Hän haluaa muistuttaa minua, 
että ilman Jolandaa en nyt seisoisi tässä kruunausasus- 
sani, vaan olisin ehkä maanpakolaisena Aragoniassa 
tai Skotlannissa . . .» 

Tämä ajatus kohotti tumman punan kuninkaan kas- 
voille, ja hän kääntyi Jeannesta tylysti. Sitten, ikään- 
kuin pahaa tuulta purkaakseen, näyttääkseen, ettei 
Jeanne ollut käskijä, hän määräsi, että Reimsistä mars- 
sittaisiin Chateau -Thierryn suuntaan, etelään , vaikka 
Jeanne oli ehdottanut marssia poh joiseen , kohti Pariisia. 
Ennen lähtöä hänen oli kuitenkin järjestettävä muuan 
kiusallinen asia. Hän oli lahjoittanut, kruunauksensa 
muistoksi, tuomiokirkolle suuren hopeamaljakon, joka 
sijoitettiin pääalttarille. Mutta Reimsin arkkipiispa 
katsoi ilman muuta selväksi, että Reimsin tuomiokir- 
kon aarteet kuuluivat hänelle ja otti maljakon hal- 
tuunsa. Se sai papit kiihdyksiin; he riensivät kuminkaan 
luo, ja lopputulos oli, että Regnault de Chartres sai 
palauttaa hopeamaljan kirkkoon. Tämä juttu, jolle 
olisi pitänyt pikemminkin nauraa, lisäsi jostakin syystä 
tavattomasti kuninkaan pahaa tuulta; moneen päivään 
hän ei tahtonut jutella kenenkään kanssa. 

»Tunnen, että minun pitäisi palata kotiini». Neitsyt 
sanoi Archambaud de Gallardonille Chäteau-Thierryä 
kohti ratsastettaessa. »Pyhimykset eivät enää pidä 



käsiään pääni päällä . . . Mutta minunhan on 'pakko 
jäädä! Ehkäpä saan sittenkin kuninkaan kääntymään 
Pariisia kohti. Ilman Pariisia ei Ranska ole Ranska. 
Kuninkaan on siis valloitettava Pariisi. Hänen johta- 
misensa sinne ei kuitenkaan kuuluisi enää minulle. 
Äänet eivät ole puhuneet siitä minulle mitään. Siksi 
aavistan pahaa ...» 

Hän ratsasti hetkisen äänettömänä. 

»Sire de Gallardon, etkö tahtoisi ratsastaa kunin- 
gatar Jolandan luokse?» virkkoi hän sitten. »Minun 
lähettinäni!» 

»Neitsyt, tottelen teitä kaikessa. Miksi minun olisi 
ratsastettava kuningattaren luokse.» 

»Selittämään hänelle, miten asiat ovat: että kunin- 
gas ei osaa, ei halua käyttää hyväkseen voittoa val- 
loittaakseen Pariisin nyt, kun se kävisi huokeasti päinsä. 
Yritän saada hänet tekemään sen. Mutta pyhimykset ja 
enkelit eivät enää auta minua. En saa heiltä tukea; 
siksi pyydän sitä Jolandalta. Hänen apunsa on tosin 
maallista, mutta se on apua kuitenkin. Ratsasta hä- 
nen luokseen ja sano tämä hänelle!» 

Archambaud de Gallardon ratsasti Jolandan luokse. 
Sydän tavallista kovemmin sykkäillen hän astui ku- 
ningattaren kammioon. Tämä istui siellä pöytänsä ta- 
kana, ja hänen vierellään seisoi Jacques de Chabannes. 
Nuori ritari punastui hieman. 



»Sire de Chabannes, luulen, että sire de Gallardonilla 
on minulle kahdenkeskistä asiaa», virkkoi Jolanda. 

Jacques de Chabannes kumarsi kuningattarelle ja 
poistui. Sire de Gallardon kohtasi hänen katseensa ja 
luki hänen silmistään jotakin, josta hän ei pitänyt. 

»Ette näytä olevan häneen kovinkaan ihastunut», sa- 
noi kuningatar. 

»En», vastasi de Gallardon. »En — koska rakastan 
teitä!» 

»Jacques de Chabannes rakastaa myös minua. Minä- 
kin olen rakastanut häntä. Mutta en rakasta enää. Ra- 
kastan teitä. Silti en halua karkoittaa häntä. Hän 
on uskollinen palvelija, ja minä tarvitsen sellaisia . . .» 

He katselivat hetkisen toisiaan. Sitten sire Archam- 
baud astui eteenpäin, puristi kuningattaren itseään vas- 
ten ja suuteli häntä. 

»Asia on tietenkin niinkuin te sen sanotte!» virkkoi 
hän. »Mutta minä ajattelen itsekkäästi, rajoittuneesti. 
Tahtoisin teidän karkoittavan luotanne kaikki, jotka . .. 
ei, miksi puhuisin siitä! Rakastan teitä, rakastan tei- 
tä!» 

Hän polvistui kuningattaren eteen ja toisti kiih- 
keästi sanansa. 

»Rakastan teitä — mutta tehän hymyilette, nauratte!» 

»Rakas Archambaud, nauran itselleni! Silittelen tei- 
dän tukkaanne, suutelen teidän huulianne, painan 
poskeni teidän poskeanne vasten — teen kaikkea tuol- 



laista, jota jokainen hupakko paimentyttö tekee olles- 
saan rakastunut! Jolanda, kuningatar, on kuin kuka 
tahansa kuusitoistavuotias!» 

Sire de Gallardon katseli häntä hiukan ymmällä. 

»En jaksa aina täysin ymmärtää teitä, Jolanda . . . 
Jokainen hupakko paimentyttö ...» 

Kuningatar muuttui äkkiä totiseksi ja kumartui no- 
peasti ritarin puoleen. 

»Ah, älkää käsittäkö minua väärin! Epäilette minun 
tekevän pilkkaa. Ei, en tee sitä. Rakastan teitä, 
Archambaud!» 

»Tiedän sen», virkkoi sire de Gallardon. »Uskon 
sen . . .» 

Hän vaikeni hetkeksi. 

Minulla on Jeannen asia, Jolanda», sanoi hän sitten. 
»Hän kaipaa apua. Ranskan viholliset ovat nyt voi- 
mattomia. Tarvitsisi vain iskeä vapautuakseen niistä 
lopullisesti. Mutta sitä iskua pidät ellään — ja pidät- 
telijänä ovat Ranskan kuningas ja hänen vehkeilevät 
neuvonantajansa, kalanverinen Regnault de Chartres 
ja tuo ketun ja käärmeen sekasikiö, Georges de la 
Tremouille!» 

Kuningatar hymyili hieman. 

»Väkeviä sanoja, sire Archambaud», virkkoi hän. »Ker- 
ronpa teille jotakin — jotakin, jonka muuan, johon 
luotan, on ilmoittanut minulle. Regnault de Chartres ja 
Georges de la Tremouille käyvät paraikaa neuvotteluja 



Burgundin herttuan kanssa — arkkipiispa on luvannut, 
että Burgundi saa täydellisen itsenäisyyden, jos se te- 
kee rauhan kanssamme!» 

»Itsenäisyyden? Mutta Burgundihan on Ranskan 
maakunta!» 

»Niin on. Mutta samaan aikaan herttua neuvottelee 
englantilaisten kanssa. Nämä ovat lupailleet antaa hä- 
nelle koko hallussaan olevan Ranskan herruuden, luo- 
vuttaa Pariisinkin hänelle!» 

»Oh! Ja mitä me teemme . . . mitä meidän on teh- 
tävä’» 

»Toistaiseksi emme mitään. Jos ahdistamme liian 
voimakkaasti Burgundin herttuaa, hän suostuu eng- 
lantilaisten tarjoukseen. Jos käymme lujasti englanti- 
laisten kimppuun, he saattavat tosiaan luovuttaa hal- 
lussaan olevat Ranskan alueet Burgundin herttualle ...» 

»Jeanne vaatii Pariisin valloitusta . . .!» 

»Pariisi saa nyt olla rauhassa!» 

Sire de Gallardon silmäili hämmentyneenä Jolandaa. 

»Mutta . . . mutta Jeanne haluaa joka tapauksessa 
taistella!» 

»Uskon sen. Hän on paimentyttö, ja hän ajattelee 
paimentytön tavalla.» 

Nuori ritari näytti pahastuneelta. 

»Jolanda, loukkaatte Neitsyttä! Ranskaa luultiin jo 
kuolleeksi. Jeanne herätti sen jälleen eloon. Hän antoi 
sille takaisin uskon omaan voimaan, hän on opettanut 



sen taas voittamaan. Hän pelasti meille Orleansin, hän 
johti kuninkaan Reimsiin, hän antoi kuninkaalle kruu- 
nun!» 

»Ehkäpä — mutta kuka antoi Jeannen Ranskalle? 
Minä, Jolanda, kuningatar! Minä hänet kutsuin isänsä 
lampaita paimentamasta, minä annoin hänelle armeijan. 
Ranskaa ei ole pelastanut Jeanne, vaan minä! Hän on 
vain välikappaleeni. On sattuma, että valitsin juuri 
hänet — minulla oli muitakin!» 

Sire Archambaud katseli tyrmistyneenä kuningatarta. 
Milloinkaan hän ei ollut nähnyt Jolandaa näin kors- 
keana, käskevänä, itsetietoisena. 

»Välikappale . . . sattuma!» mutisi ritari. »Jolanda, te 
puhutte ylen ylpeästi — ja julmasti!» 

»Ylpeästi kyllä, sillä olen ylpeä siitä, mitä olen teh- 
nyt. Mutta missä suhteessa puheeni olisi julmaa?» 

»Jeanneen nähden ...» 

»Jeanneen ... No niin, ymmärrän teitä. Te ihailette 
häntä. Minäkin pidän hänestä. Toivoisin hänelle kaik- 
kinaista hyvää. Siksi tahtoisin hänen palaavan koti- 
kyläänsä. Niin olisi parasta. Hän oli se sytytin, jota 
tarvitsin, mutta nyt hän on palanut loppuun. Hän ei 
usko enää itseensä — kuinka hän silloin saisi muut jo- 
honkin uskomaan. Jos hän jatkaa, voi loppu olla vain 
huono.» 

»Te laskette asiallisesti ja kylmästi, Jolanda. Mikä 
asema minulla on laskelmissanne?» 



Kuningatar oli hetken vaiti. 

»Ettekö muista, mitä äsken sanoin?» kysyi hän peh- 
meästi. »Teen kaikkea sellaista, mitä jokainen paimen- 
tyttö tekee ollessaan rakastunut, minä, kuningatar, 
olen kuin kuka tahansa kuusitoistavuotias! Te kuuluitte 
— sen tunnustan — alussa laskelmiini, mutta ette kuulu 
enää — teidän paikkanne on sydämessäni, ja se, mikä 
siellä on, on kaikkien laskelmien ja suunnitelmien ulko- 
puolella. Rakastan teitä, Archambaud!» 

Hän lähestyi ritaria, painautui häntä vasten. 

»Archambaud, olen lähettänyt teidät monesti pois 
luotani. Mutta nyt en tee sitä — pitkään aikaan! 
Haluan pitää teidät luonani, omistaa teidät, olla tei- 
dän . . .» 

»Entä Ranska . . .?» 

»Ranska? Ah, Ranska saa tulla jonkin aikaa toimeen 
ilman meitä! Sillä se on kuitenkin ikuinen, se elää aina. 
Mutta meidän elämällämme on raja, aikamme on lyhyt. 
Siksi meidän on nautittava siitä . . .» 



Oli helppo havaita, että Jeanne ei ollut kruunauksensa 
jälkeen enää entisensä kaltainen. »Olen menettänyt 
luottamuksen itseeni», oli hän sanonut de Gallardonille. 
Ja Jolanda oli lausunut melkein samoin: »Hän ei usko 
enää itseensä — kuinka hän silloin saisi muut johonkin 
uskomaan!» Hän, joka aikaisemmin oli tiennyt täs- 
mälleen, mitä tahtoi ja mihin pyrki, oli nyt epävarma 
ja horjuva, päättämätön — tänään hän vakavasti har- 
kitsi palaamista isänsä kotiin, huomenna hän päätti 
jäädä hoviin siinä heikossa toivossa, että sittenkin 
voisi jollakin tavoin auttaa horjuvaa kuningasta, saada 
hänet hyökkäämään Pariisiin. 

Eräänä aamuna hän sai kuulla, että Burgundin kanssa 
oli solmittu aselepo: se oli arkkipiispan aikaansaannosta. 
Se hirvittävä isku Jeannelle. Hän itki koko yön; aamul- 
la hän meni kuningatar Jolandan luokse. 

»Madame, Ranskan asiat menevät huonosti», sanoi 
hän. »Miksi tehtiin aselepo Burgundin kanssa? Kohta 
ehkä tarjoamme rauhaa Englannillekin. Miksi an- 
namme viholliselle aikaa toipua, koota voimiaan, vai- 



mistautua? Miksi emme hyökänneet silloin kun he vielä 
juoksivat edellämme?» 

»Jeanne, luotatko minuun?» tiedusti kuningatar. 

»Luotan sinuun.» 

»Hyvä on. Niinpä pyydänkin sinua: älä ajattele nyt 
noita asioita! Kuningas on tehnyt välirauhan Burgun- 
din kanssa, ja hänellä on siihen syynsä. Sitä sanotaan 
valtioviisaudeksi. Miekka ei ole aina paras keino asioi- 
den ratkaisemiseksi.» 

»Ehkäpä sinä ymmärrät sen paremmin», virkkoi 
Neitsyt. »Mutta minä en osaa olla toimeton! Mitä teen? 
Lähdenkö isäni luokse?» 

»Lähde!» teki Jolandan mieli sanoa. Mutta hän ei sa- 
nonut sitä kuitenkaan. Kaiken sen jälkeen, mitä Jeanne 
oli tehnyt hänelle, oli vaikeaa mennä sanomaan: poistu 
täältä! Ei, se oli mahdotonta — vaikka se ehkä olisi 
ollut viisainta. Niinpä Jolanda lausuikin hänelle: 

»Jää kuninkaan lähelle, Jeanne — vielä tulee aika, 
jolloin asioita ratkotaan taas miekalla, ja silloin tarvi- 
taan sinua!» 

Neitsyt katseli tutkivasti Jolandaa. 

»Minä en tiedä, tarkoitatko juuri sitä, mitä sanot — 
mutta minä jään kuitenkin», vastasi hän. 

Joitakin päiviä myöhemmin hän ilmestyi silmät lois- 
taen kuningataren luokse. 

»O 1 en saanut tietää, että de Richemont — siitä huoli- 
matta, että kuningas on hylännyt hänen avuntarjouk- 



sensa ja käskenyt hänen poistua alueiltaan — käy sotaa 
englantilaisia vastaan! Nyt on hyvä herttua pyytänyt 
minua mukaansa, ahdistelemaan yhdessä de Richemon- 
tin kanssa goddeneita! Sano, lähdenkö! 

»Ovatko äänesi kehoittaneet sinua lähtemään?» 

Jeanne synkistyi. 

»Eivät ole», vastasi hän. 

»Niinpä älä lähde!» 

Jeanne jäi, ja hyvä herttua — jota nimitystä Neitsyt 
käytti Alengonin herttuasta — sai lähteä yksinään 
englantilaisia vastaan. Saadakseen Jeannen ajatukset 
siirtymään muihin asioihin Jolanda lahjoitti hänelle 
joukoittain kauniita pukuja, jalokiviä, koruja — kaik- 
kea sellaista, joka voi panna nuoren tytön pään pyö- 
rälle. Jeanne oli ihastuksissaan, hän vaihtoi pukujaan 
yhtenään — mutta silti hänen päänsä ei seonnut, ei 
sittenkään, vaikka hänet aateloitiinkin ja häntä palvel- 
tiin ja palvottiin kuin prinsessaa. Hän kävi ratsasta- 
massa ja metsästämässäkin ja osallistui hovin meluisiin 
juhliin, mutta mieluimmin hän kuitenkin keskusteli 
kuningatar Jolandan ja Agnes Sorelin kanssa asioista, 
joista hovin muut naiset eivät ylipäänsä paljoakaan 
välittäneet. 

»Sanot olevasi Jumalan määräämä Ranskan pelastaja, 
Jeanne. Olet tahraton Neitsyt, enkelit ovat puhuneet 
sinulle. Kuinka siis voit seurustella kuninkaan jalka- 
vaimon kanssa ja pitää ystävänäsi kuningatar Jolandaa, 



tuota syntistä naista?» tiedusti Regnault de Chartres 
Neitsyeltä. 

»Heidän tuomitsemisensa ei kuulu minulle — lähinnä 
se olisi sinun asiasi. Mutta muuten: enpä luule erehty- 
väni sanoessani, että sinä itse ylen mielelläsi tahtoisit 
tehdä syntiä Jolandan kanssa. Kun hän ei siihen suostu, 
vihaat häntä!» 

Tämä kainostelematon puhe sai arkkipiispan vim- 
moihinsa ja de la Tremouillen hilpeään nauruun. 

»Mikä sinua naurattaa?» kysyi Jeanne. »Etkö muka- 
mas itsekin kernaasti nukkuisi kuningattaren vuo- 
teessa?» 

Nyt oli arkkipiispan vuoro nauraa, mutta vaikka hän 
nauroi, hänen silmänsä hehkuivat vihaa. Jeannea se ei 
kuitenkaan järkyttänyt. Mutta tavatessaan hetkeä 
myöhemmin Archambaud de Gallardonin hän sanoi 
tälle: 

»Sire Archambaud, olen saanut kylläkseni tästä kai- 
kesta. Alengonin herttua on lähettänyt minulle sanan ja 
pyytänyt minua Pariisia valloittamaan; vain minun 
avullani se voi tapahtua, sanoo hän. Siinä hän erehtyy, 
apu ei lähde minusta, vaan Jumalasta, minä vain tuon 
sen. Lähden nyt viemään sitä herttualle, lähden kat- 
somaan Pariisia. Ilmoita tämä kuningatar Jolandalle. 
Näkemiin, sire de Gallardon!» 

Niin hän lähti, ja elokuun alkupäivinä hän näkiMont- 
martren kukkuloilta Ranskan pääkaupungin tornit, 



»Siinä on Pariisi — ota se!» sanoi veli Pasquerel hal- 
tioituneena. 

»Se on kovin, kovin suuri!» totesi Jeanne. »Ja katso, 
millaiset muurit ja tornit sitä ympäröivät. Minulla on 
kovin vähän miehiä. Ei, minä en pysty sitä ottamaan 
— kuningas armeijoineen on saatava tänne!» 

Hän haki käsiinsä Alen^onin herttuan. 

%Mon bon duc, sinun on ratsastettava Mehun-sur- 
Yövreen ja sanottava kuninkaalle, että häntä ja hänen 
armeijaansa tarvitaan täällä!» 

»Se tapahtuu, Neitsyt!» vastasi herttua iloisesti — 
hänestä oli täysin luonnollista, että Jeanne, paimentyttö, 
antoi käskyjä Ranskan kuninkaalle, ja hän oli täysin 
vakuuttunut, että kuningas häntä tottelisi. Mutta jos 
Regnault de Chartres ja kreivin arvon saanut de la 
Tremouille olisivat sattuneet olemaan Mehun-sur- 
Y&vressä, ei herttua olisi luultavasti saanut kuningasta 
hievahtamaan mihinkään. Mutta yksinään hän ei pys- 
tynyt häikäilemätöntä, suurläänistä ja tarmokasta 
herttuaa vastustamaan, vaan taipui lähtemään, joskin 
nuristen ja kiukutellen. »Ja siitä», kertoo vanha 
kronikka, »riemuitsi koko armeija, eikä ollut ketään, 
joka ei olisi sanonut: Neitsyt johtaa kuninkaan Pa- 
riisiin, se riippuu vain hänestä.» 

Mutta riippuihan se sentään kuninkaastakin — ja 
hän ei tahtonut Pariisiin. Hän ei rakastanut vähääkään 
kaupunkia, johon liittyi hirveitä muistoja hänen 



lapsuutensa ajoilta, ja toisekseen hän oli — ja siitä 
asiasta Jeanne ei tiennyt mitään — allekirjoittanut 
sopimuksen, jonka eräässä kohdassa sanottiin: »Ser- 
kullamme Burgundin herttualla olkoon oikeus, jos hän 
sen hyväksi katsoo, näin solmitun välirauhan aikana 
käyttää sotajoukko jaan Pariisin puolustamiseen ja 
tehdä vastarintaa niille, jotka tahtoisivat kaupunkiin 
tunkeutua tai sitä vahingoittaa.» 

Pariisissa oli, eglantilaisten ohella, burgundilaisia- 
kin joukkoja. Hyökkäys sitä vastaan olisi siis saatta- 
nut aiheuttaa välirauhan rikkoutumisen Burgundin 
kanssa — ja sitä ei Kaarle millään ehdolla tahtonut. Toi- 
saalta hän ei halunnut — eikä oikein uskaltanutkaan — 
kertoa Jeannelle ja Alengonin herttualle mistään tuol- 
laisesta sopineensakaan. Tämä jälkimmäinen syy — 
halu salata — ehkä juuri olisaanut hänet Saint-Denis'hin 
lähtemäänkin. Edellinen syy taas esti häntä hyökkää- 
mästä. Niinpä hän sitten tyytyikin vain matkan pääs- 
tä katselemaan, kun joukot Neitsyen johdolla kävivät 
kaupungin etuvarustusten kimppuun. Ne vallattiin, 
mutta kun sitten käytiin nousemaan rynnäkkötikkaita 
kaupungin muureille, osui Jeanneen nuoli: hän kaatui 
maahan, ja muutamat sotilaat kantoivat hänet pois. 

»Kuningas!» huusi Jeanne. »Kuninkaan on näyttäy- 
dyttävä — muuten hyökkäys tyrehtyy!» 

Kuningas ei näyttäytynyt, ja hyökkäys tyrehtyi. 

Neitsyt sidotutti haavansa. Sitten hän ratsasti syn- 



kin ilmein Saint-Denis'hin, meni kirkkoon, riisui siellä 
kauniin hopeahaarniskansa ja jätti sen ja miekkansa 
Pyhän Neitsyen patsaan eteen. 

»Etkö aio enää taistella?» kysyi Jean Pasquerel tukah- 
tuneesti. 

»En. Siksi en tarvitse enää haarniskaani enkä miek- 
kaani. Kuninkaani ei välitä minusta . . .» 

Mutta nyt kuningas oli kuitenkin välittävin ään hä- 
nestä paljonkin ja saattoi hänet huolehtivaisesti jälleen 
hoviin. Hän tunsi erinomaista tyydytystä siitä, että 
Neitsyt oli luopunut harniskastaan ja miekastaan: se- 
hän oli eräänlaatuinen tae siitä, ettei hän enää 
sotkeutuisi sotaisiin hommiin. 

»Saman tien hän olisi voinut tehdä enemmänkin: jät- 
tää meidät kokonaan ja mennä isänsä luokse lampaita 
paimentamaan — niinkuin hän on monta kertaa luvan- 
nutkin!» virkkoi kuningatar Jolanda. »Te ette näytä pi- 
tävän puheestani, sire Archambaud.» 

»En, madame. Jeanne on tehnyt niin paljon Ranskan 
puolesta, että olisi huutava vääryys panna hänet jälleen 
lammaspaimeneksi .» 

»Vääryys? Mutta hänhän tahtoo sitä itsekin. Ja 
toisekseen: mitä me hänellä täällä teemme?» 

»Eikö hovi sitten ole täynnä joutavaa väkeä, joka ei 
ole milloinkaan tehnyt mitään eikä milloinkaan teekään 
mitään?» tivahti ritari. »Jolanda, haluanpa sanoa teille 
erään asian: häpeän itseni ja teidänkin puolestanne!» 



»Vai niin», sanoi kuningatar synkeästi. »Ja miksi te 
häpeätte? Sitäkö ehkä, että olette rakastanut minua . . . 
ja minä teitä?» 

»Jolanda!» huudahti sire de Gallardon kiihkeästi. 
»Kuinka voitte kuvitella sellaista? Rakastan teitä aina 
ja edelleen, ikuisesti, palavasti! Kätenne kosketus saa 
sydämeni kiivaaseen sykintään, silmäyksenne veren 
hulvahtamaan kasvoihini, suudelmanne hengitykseni 
pysähtymään . . . Rakkauttamme en häpeä — mutta 
sitä häpeän, että olen elänyt luonanne vain rakkauttam- 
me ajatellen samaan aikaan kun Jeanne on kulkenut 
taistelusta taisteluun, haavoittunut, kärsinyt, pannut 
henkensä alttiiksi kuninkaansa puolesta, tuon vetelän 
Kaarlen puolesta, jonka kädessä en ole nähnyt milloin- 
kaan miekkaa ...» 

»Sire Archambaud, ajatelkaa, mitä puhutte!» sanoi 
kuningatar ylpeästi. »Miekka ei ole aina paras keino 
asioiden ratkaisemiseksi — niin lausuin Neitsyelle, 
kun hän oli kiihdyksissään Burgundin kanssa tehdystä 
välirauhasta. On tilanteita, joissa miekkaa on pakko 
käyttää — mutta jos jollakin muulla keinolla selvitään, 
niin käytettäköön sitä muuta keinoa!» 

»Muuta keinoa — te tarkoitatte sopimuksia, ma- 
dame. Mutta luuletteko, että milloinkaan saamme Parii- 
sin haltuumme sopimustietä? Ei, miekka kädessä mei- 
dän on se otettava!» 

»Sire Archambaud, tällä hetkellä voimme käydä 



Sotaa vain Englantia taikka Burgundia, mutta emme 
molempia vastaan — voimamme eivät siihen riittäisi. 
Siksi on hyvä, että meillä on nyt rauha Burgundin 
kanssa. Siten voimme kääntää voimamme Englantia 
vastaan ...» 

»Ah, miksi emme siis hjrökkää Pariisiin?» 

»Siksi että — tätä asiaa te tuskin tiedättekään — 
Burgundin herttualla on oikeus käyttää joukkojaan 
Pariisin puolustamiseen. Hänellä onkin väkeä Parii- 
sissa. Jos olisimme hyökkänneet kaupungin kimppuun, 
olisi välirauha rikkoutunut. Ymmärtänette, että . . .» 

»Ei, minä en ymmärrä!» tiuskaisi sir e Archambaud 
kiivaasti. »Olen vakuuttunut siitä, että saisimme nyt 
Pariisin valloitetuksi varsin vähin voimin, jos . . .» 

»Sire Archambaud, huomaanpa tosiaankin, että te 
ette ymmärrä! Ranskan kuninkaan ei sovi ratsastaa 
pääkaupunkiinsa verinen miekka kädessään, tulipa- 
lojen punatessa taivaan ja humaltuneiden sotilaiden 
ryöstäessä ja raiskatessa! Luuletteko, että se tekisi hä- 
nestä pariisilaisten suosikin? Ei toki! Pariisi ei ole tah- 
tonut häntä — vielä. Mutta, uskokaapa minua, tulee 
kerran aika, jolloin se pyytää häntä tulemaan, ja silloin 
heitetään kaupungin muureilta ja talojen katoilta ruu- 
suja hänen ratsunsa tielle. Nyt häntä olisi tervehditty 
sulalla lyijyllä ja palavalla tervalla!» 

Sire Archambaud de Gallardon oli pitkän aikaa ää- 



neti. Kun hän sitten puhui, oli hänen äänessään ko- 
konaan toinen sävy. 

»Madame, tuntuupa siltä, että te olette oikeassa — 
tälläkin kertaa. En tullut tuumineeksi asiaa siltä kan- 
nalta, jolta te sen esititte.» 

Hän vaikeni jälleen. 

»Madame, te puhutte — niinkuin kuninkaan pitäisi 
puhua!» sanoi hän sitten. 

»Ja se ei teitä miellytä?» 

»Ei. Silloin ette ole se Jolanda, jota rakastan! Sil- 
loin olette hallitsija! Mutta minä rakastan naista!» 

Heidän keskustelunsa keskeytti Agnes Sorelin tulo. 
Kuninkaan kaunis lemmitty näytti levottomalta ja 
pelokkaalta. Jolanda katsoi häneen tutkivasti. 

»Teidän ei tarvitse välittää sire de Gallardonin läsnä- 
olosta, Agnes», virkkoi kuningatar. »Näen ilmeestänne, 
että jotakin ikävää on tapahtunut — kertokaa se!» 

»Madame, tulen kuninkaan luota. Regnault de Chart- 
res oli siellä ... ja de la Tremouille. En ole nähnyt 
kuningasta milloinkaan niin kiihtyneenä. Hän solvasi. 
arkkipiispaa, raivosi . . » 

»Raivosi?» mutisi sire Archambaud. 

»Niin, raivosi. Pelkäsin, että hän löisi arkkipiispaa . . . 
ja samaa tämäkin näytti pelkäävän . . .» 

»Mutta mikä sai kuninkaan tuollaiseen kiihkoon?» 

»Regnault de Chartres oli ilmoittanut hänelle, että 
burgundilaiset ovat rikkoneet aselevon ja ryhtyneet 



hyökkäämään! Ja Neitsyt on kadonnut viime yönä! 
Hän lienee saanut tiedon burgundilaisten petoksesta 
jo eilen illalla!» 

Jolanda ja ritari silmäilivät toisiaan, ja heidän kat- 
seensa puhuivat paljon. Kuningattaren poskille il- 
mestyivät punaiset täplät, mutta hän hallitsi hyvin 
itsensä. 

»Jeanne kadonnut?» virkkoi hän tyynesti. »Yk- 
sinkö?» 

»Ei. Hän lähti täältä erään italialaisen palkkasoturin 
Barettan ja hänen ratsumiestensä mukana.» 

»Ja tuonko pienen ratsumies joukon avulla hän ku- 
vittelee pysäyttävänsä burgundilaiset ? N aurettavaa! 
Hänen käy huonosti!» 

»Niin oli kuultu Barettankin sanovan.» 

»Ah! Ja kuitenkin hän seurasi Jeannea.» 

»Hän teki niin — vaikka Jeanne puolestaan oli lau- 
sunut, että hän odottikin kaiken päättyvän huonosti. 
'Pyhimykset eivät ole enää kanssani', oli Neitsyt sa- 
nonut. 'Mutta jos kuolen, pääsen heidän luokseen. 
Siksi on ehkä parempikin, että saan surmani — kukapa 
tietää, enkö voi palvella Ranskaa paremmin kuolleena 
kuin elävänä ...» 

»Paremmin kuolleena kuin elävänä», toisti kunin- 
gatar pitkän hiljaisuuden jälkeen. »Paremmin kuolleena 
kuin elävänä . . . Ehkäpä hän on oikeassa. Kuollut 



Jeanne, marttyyri, saattaisi olla elävää Neitsyttä voi- 
mallisempi!» 

»Niin, mutta toistaiseksi hän kuitenkin elää!» virk- 
koi de Gallardon jyrkästi. 

»Hän elää», myönsi Jolanda. 



Välirauhansopimuksessaan Burgundin kanssa Kaarle 
oli sitoutunut luovuttamaan herttualle, paljon muun 
ohella, Compiägnen kaupungin. Mutta hän oli teh- 
nyt tämän kuulustamatta kunnon compiegnelaisten 
mielipidettä. Nämä olivat sitä mieltä, ettei heitä noin 
vain sopinut lahjoittaa Burgundille ja kieltäytyivät 
— siten surkeasti unohtaen uskollisten alamaisten vel- 
vollisuudet hallitsijaansa kohtaan — antamasta kau- 
punkiaan. Jean de Luxembourgille, joka herttuan ni- 
missä tuli vaatimaan kaupungin avaimia, he vastasivat 
niin ryöhkeästi kuin vain pikkukaupungin porvari voi 
ylhäisaateliselle vastata, ja kun hän yritti tunkeutua 
kaupunkiin väkisin, compiegnelaiset tarttuivat asei- 
siin ja torjuivat hänet verisesti. Sitten he toimittivat 
lähetin Sully-sur-Loireen, jossa hovi sillä kertaa majaili, 
pyytämään apua Jeannelta. 

Neitsyt, joka taas oli perusteellisesti ehtinyt kylläs- 
tyä hovin vehkeilevään ilmapiiriin ja hautonut läh- 
töä sinne, »missä sai kunnolla tapella goddenien kanssa», 
ei viivytellyt hetkeäkään. Sanansaattaja oli tullut 
iltamyöhällä, ja ennen keskiyötä Jeanne istui jo satu- 



lassa, seuranaan italialainen palkkasoturipäällikkö Ba- 
retta neljänsadan ratsumiehen kanssa. 

Koko yön tavattoman rankan ratsastuksen jälkeen 
Jeanne saapui aamulla Compiegneen, joka tervehti rie- 
mukkaasti ja innostuneesti Orleansin pelastajaa. Mutta 
Neitsyt ei näyttänyt iloiselta. Ensi työkseen hän meni 
Saint- Jacques'n kirkkoon, jossa ripittäytyi. Sen teh- 
tyään hän sanoi levottomille ja uteliaille kaupunkilai- 
sille, jotka parvelivat hänen ympärillään: 

»Olen tullut, koska olette pyytänyt minua tulemaan, 
ja teen, mitä voin. Mutta ilmoitanpa teille jotakin: 
petos on tekeillä, joku pettää minut. Rukoilkaa Juma- 
laa puolestani, sillä pian en enää voi palvella kunin- 
gasta enkä Ranskan jaloa kuningaskuntaa!» 

Pitkä ja nopea ratsastus oli väsyttänyt hänet; hän 
olisi ollut kunnollisen levon tarpeessa. Mutta kun sa- 
malla hetkellä tultiin ilmoittamaan, että muuan bur- 
gundilainen ratsuväenosasto lähestyi kaupunkia, nousi 
Jeanne taas satulaan ja Barettan miesten seuraamana 
ratsasti ulos kaupungin portista, Öisen sillan yli, ja 
kävi vihollisen kimppuun Venetten niityllä. Tapansa 
mukaan hän oli etummaisten joukossa, ja muureilta 
katselevat kaupunkilaiset näkivät ihastuneina burun- 
dilaisten taikauskoisella kammolla väistyvän hänen 
tieltään. Heidän rivinsä hajosivat, he kääntyivät 
pakoon, ja compiegnelaiset kohottivat valtavan rie- 
muhuudon. 



»Totisesti, kyllä hän miestä vastaa, tuo noita!» to- 
tesi kaupungin komentaja, Guillaume de Flavy, joka 
myös oli lähimpien miestensä kanssa noussut muurille 
taistelua seuraamaan. Hänen innostuneena katsel- 
lessa Venetten niityn tapauksia tultiin hänelle ilmoit- 
tamaan, että Sully-sur-Loiresta saapunut sanansaat- 
taja etsiskeli häntä. 

»No, tulkoon tänne», virkkoi de Flavy. 

Mies ilmestyi ja ojensi komentajalle kirjeen. Sire 
de Flavy aukaisi sen ja luki. Lähellä seisovat huomasi- 
vat sen sisällöin häntä kovasti tyrmistyttävän. 

»Hyvä on, hyvä on!» mutisi hän sanansaattajalle ja 
lähetti hänet kädenviit tauksellaan pois. 

Mutta mies oli tuskin ennättänyt kadota, kun jo toi- 
nen sanansaattaja saapui de Flavya haeskellen. 

»Sanoma kuningatar Jolandalta! Olen sire de Gallar- 
don.» 

»Mieluisaa tutustua», mutisi de Flavy ällistyneenä. 
»Nytpä tulee kirjeitä Sully-sur-Loiresta . . .» 

Hän otti kirjeen, aukaisi sen ja luki nopeasti. Sire 
Archambaud huomasi hänen kasvojensa kummasti 
muuttuvan. 

»Pyydän teitä, sire de Gallardon, esittämään kunnioit- 
tavimmat tervehdykseni kuningatar Jolandalle. Minä 
. . . hm . . .» 

Hän silmäili uudelleen kirjettä. 



»Niin, muutapa sanottavaa minulla ei olekaan . . .», 
lisäsi de Flavy vaivautuneesti. 

Archambaud de Gallardon katseli oudostellen ko- 
mentajaa, tervehti sitten ja poistui. 

»Kas, burgundilaisilla näyttää olevan aikomuksena 
katkaista Neitsyen paluutie», huomautti joku. 

Sire de Flavy kiinnitti jälleen huomionsa siihen, mitä 
tapahtui Venetten niityllä. Mont-Ganelonin suunnalta 
oli ilmestynyt voimakas vihollisen ratsuväenosato, joka 
yritti ehättää Jeannen melko pitkälle edenneen joukon 
ja kaupunginmuurin väliin. Mutta aina valpas Neitsyt 
huomasi tämän pyrkimyksen ja antoi käskyn vetäytyä 
nopeasti kaupunkiin. Suurin osa hänen miehistään 
ehtikin sinne — ja se oli kokonaan Jeannen ansiota, 
sillä pienellä jälkijoukollaan hän pidätteli vihollista, 
kunnes hänen osastonsa pääosa oli ratsastanut Öisen ja 
laskusillan ylitse. 

»Nostakaa laskusilta!» komensi de Flavy äkkiä. 

Häneen katsottiin tyrmistyneinä. 

»Mutta onhan Neitsyt joukkoineen vielä muurien 
ulkopuolella . . .», yritti joku selittää. 

»Laskusilta ylös!» kiljaisi komentaja raivokkaasti. 

Sotilaat tottelivat. Silta alkoi nousta naristen ja vin- 
kuen. Muureilla olevat porvarit eivät aluksi oikein 
tahtoneet tajuta asiaa, sehän oli kerrassaan käsittä- 
mätön. Mutta varsin pianhan se heille seikeni, ja sil- 
loin heidät valtasi raivo, 



»Petturi! Lurjus! Burundilaisten kätyri!» huudel- 
tiin hurjistuneina kaikilta tahoilta, ja yhtäkkiä alkoivat 
kivet sinkoilla ilmassa. Komentajalle tuli kiire. So- 
tilaiden suojaamana hän pääsi muurin portaille, mutta 
puolivälissä niitä hän kohtasi de Gallardonin, jonka 
kalpeilla kasvoilla paloivat punaiset vihan ja vimman 
täplät. 

»Mitä helvettiä te oikein tarkoitatte nostattaessanne 
laskusillan, kun Jeanne on vielä muurien ulkopuolella?» 
huusi hän kiivas ti. 

Sire de Flavy silmäili häntä synkästi. 

»Vai niin, ettekö ymmärrä sitä? Sepä kummallista!» 
virkkoi hän ivallisesti. 

Raivo leimahti Archambaudin silmistä, ja hän paljasti 
miekkansa. Komentaja antoi merkin sotilailleen, ja 
paikalla viisi tai kuusi rotevaa peitsimiestä hyökkäsi 
ritarin kimppuun. 

»Älkää tappako häntä!» kielsi de Flavy. »Lyökää 
vain sen verran, että hän järkiytyy!» 

Sire de Gallardon puolustautui rajusti, mutta vähä 
vähältä hänet työnnettiin portailta alas, ja häntä mu- 
kiloitiin peitsien tyvillä niin, että hän menetti hetkeksi 
tajunsa. 

»Sääli miestä!» mutisi komentaja ja silmäili liikku- 
mattomana makaavaa ritaria. »Mutta syyttäköön it- 
seään: kuka käski hänet tappelua rakentamaan!» 

JJän asteli tiehensä, mutta muuan sotilaista jäi hiukan 



epäröiden de Gallardonin luokse, ammensi kypärällään 
vettä lätäköstä ja valeli sitä ritarin kasvoille. Nuori 
mies aukaisi silmänsä, katseli oudostellen ympärilleen 
ja nousi sitten horjahdellen pystyyn. 

»Kuinka . . . kuinka Neitsyen kävi?» henkäisi hän. 

»Hän jäi burgundilaisten vangiksi!» 

Sire de Gallardon silmäili sotilasta. 

»Se ... se oli de Flavyn syytä! Hän teki sen tahal- 
laan! Tuo kirottu konna . . .» 

Sotamies ei vastannut mitään. Hän oli samaa mieltä. 

»Kirottu konna!» mutisi sire Archambaud toistami- 
seen. 

Sitten hän riensi melkein juosten majapaikkaansa, 
satuloi hevosensa ja ratsasti hetkisen kuluttua kaupun- 
gista läntiseen suuntaan. 

Iltamyöhällä hän oli perillä Sully-sur-Loiressa. Häntä 
silmäiltiin hämmäst ellen, kun hän synkeänä kuin yö, 
silmät oudosti palaen, kasvot veren tahrimina ja puki- 
met yltä päältä lokaisina kulki linnan käytäviä kunin- 
gatar Jolandan huonetta kohti. Hän ei koputtanut 
ovelle, vaan riuhtaisi sen auki. 

»Archambaud! Te olette jo ehtinyt takaisin!» hen- 
käisi kuningatar. Sitten hän kiinnitti huomiota de 
Gallardonin tuimaan muotoon, vihanpoimuiseen ot- 
saan, kasvojen verisiin ruhjeisiin ja märkiin, likaisiin 
pukimiin. »Mutta mikä teillä on, Archambaud?» 

»Neitsyt on burgundilaisten vankina!» huusi ritari 



kiivaasti. »Kuuletteko: hän on vankina! Hän joka 
pelasti Ranskan, on vihollisen vallassa!» 

Jolanda tuijotti sire Archambaudiin. 

»Ah, se on tapahtunut . . .» 

»Niin, se on tapahtunut!» raivosi de Gallardon. »Se 
on tapahtunut! Guillaume de Flavy noudatti käskyä ja 
jätti hänet viholliselle . . . Entä kuka toi hänelle tuon 
käskyn, kuka? Minä! Entä kuka antoi tuon käskyn? 
Te!» 

»Mistä päättelitte, että kirjeeni olisi sisältänyt tuol- 
laisen käskyn?» 

Sire de Gallardon nauroi pilkallisesti. 

»Mistä? No, ei de Flavy ainakaan sitä minulle kerto- 
nut. Mutta enkö muka kuullut, mitä te sanoitte eilen!» 

»Mitä minä sanoin eilen?» 

»Ah, ette ole muistavinanne, ette ole ymmärtävi- 
nänne . . . Agnes Sorel tuli ja kertoi Jeannen paenneen. 
Sitten hän mainitsi Neitsyen lausuneen, että ehkäpä 
hän voisikin palvella Ranskaa paremmin kuolleena 
kuin elävänä. Te toistitte noita sanoja. Ja sitten te 
sanoitte: kuollut Jeanne, marttyyri, saattaisi olla elä- 
vää Neitsyttä voimallisempi!» 

»Ja siitä te päättelitte, että . . .» 

»Ei, en päätellyt siitä vielä mitään!» tiuskaisi de Gal- 
lardon. »Silloin ei asia vielä juolahtanut mieleenikään 
Lähetitte minut viemään kirjeen de Flavylle . . . 
Sanoitte, että se oli äärettömän tärkeä kirje . . . että 



sillä oli tavaton kiire . . . Minä vein kirjeen perille — 
nopeammin ei kukaan ole tätä väliä ratsastanut. An- 
noin sen de Flavylle. Hän aukaisi sen nähteni, näytti 
hämmästyvän tavattomasti — ja hetkeä myöhemmin 
hän, kun Jeanne oli muurin ulkopuolella, antoi käsit- 
tämättömän käskyn laskusillan nostamiseen ... Ju- 
maliste, hän toteutti sokeasti teidän katalan juonenne! 
Te voitte tehdä vaikka mitä! Oman tyttärenne syrjäyt- 
täen te olette työntänyt kuninkaan syliin porton, tuon 
kauniin Agnes Sorelin — ja te olette antanut omankin 
ruumiinne sille, joka on voinut olla avuksi suunnitelmie- 
enne toteuttamisessa! Te olette murhauttanut mie- 
hiä, te olette ...» 

»Archambaud! Lopettakaa! Muistakaa, että ra- 
kastan teitä, muistakaa ...» 

»Tekö rakastaisitte minua? Te ette rakasta ketään! 
Niinkuin ihmisistä, niin olette te tehnyt rakkaudestakin 
vain välikappaleen. Teillä ei ole sydäntä, sen minä nyt 
käsitän. Te olette peto. Ranskan pelastajan te olette 
myynyt, ja minä olen tietämättäni, käsittämättäni ollut 
asiassa mukana. Mutta minä pelastan hänet, kuuletteko, 
minä pelastan hänet! Kirous teille!» 

Viimeiset sanansa hän melkein huusi, ja sitten hän 
kääntyi ympäri ja poistui kasvot harmaina. Linnan 
pihalle oli juuri talutettu satuloitu hevonen. Archam- 
baud de Gallardon tempasi sen asemiehen käsistä ja 
hypähti satulaan. 



»Seigneur!» huusi sotilas hätäytyneenä. »Seigneur 
— se on sire de la Tremouillen ratsu ...» 

»Mutta minä tarvitsen nyt tätä — herrallesi kelpaa 
huonompikin!» ärjäisi nuori ritari ja ratsasti matkoi- 
hinsa. 

Jos hän olisi kääntänyt päätänsä, olisi hän nähnyt 
kuningataren, joka oli ilmestynyt huoneensa parvek- 
keelle. Jolanda katseli ratsastajan jälkeen niin kauan 
kuin tämä oli näkyvissä. Sitten hän kääntyi hitaasti 
ympäri ja meni huoneeseensa. Siellä seisoi Jacques de 
Chabannes ja hymyili. 

»Olettepa kalpea, madame», sanoi hän. »Rinnassanne 
repii. Tunnette olevanne uuvuksissa ja turruksissa kuin 
unettoman, kuumeisen yön jälkeen. Maailma on musta, 
aurinko on musta, mielenne on sairas, kaikki tuntuu 
yhdentekevältä ...» 

»Mistä tiedätte, että niin on?» 

»Olen kokenut sen. Olen rakastanut teitä ja luullut 
teidän rakastavan minua, kunnes te olette kääntänyt 
minulle selkänne, madame. Nyt tiedätte, miltä se tun- 
tuu.» 

»Nyt tiedän, miltä se tuntuu», mutisi Jolanda. 



Jeannen vangiksi joutuminen nostatti burundilais- 
ten leirissä valtavan riemun. Tuskin Burgundin hert- 
tua oli saanut asiasta tiedon, kun hän jo riemastuneena 
riensi tiedoittamaan siitä enollensa, Savoijin herttualle: 
»Voitonmahdollisuutemme ovat tavattomasti lisäyty- 
neet, sillä toukokuun 23 päivänä, kello kuuden ajoissa, 
piiritettyjen tehdessä hyökkäyksen, hän, jota he nimit- 
tävät Neitsyeksi, ja lisäksi useita ritareita jäi vangik- 
semme tai surmattiin. Ilmoitan tämän teille, rakas eno, 
koska se epäilemättä teitä suuresti ilahduttaa . . .» 

Hän antoi kirjeen pikalähetille, ja sitten hän riensi 
Margnyyn, jonne Jeanne oli tuotu. Herttua oli ritarilli- 
sen miehen maineessa, mutta Neitsyttä hän kohteli kuin 
tallirenki: puhui hänelle pilkallisesti, nauroi hänen ase- 
maansa ja kopeloi ja kosketteli häntä inhoittavasti. 
Sitten hän esitti sire Jean de Luxembourgille, jonka 
vanki Neitsyt oli, että tämä luovuttaisi tytön hänelle. 
Jean de Luxembourg tahtoi hiukan miettimisaikaa. 
Kysymys oli kaupasta, ei mistään muusta — ja haluk- 
kaita ostajia oli muitakin. Jean de Luxembourg olisi 
halunnut kernaasti tietää, paljonko englantilaiset olisi- 



vat neidosta tarjonneet ja ennen kaikkea mitä Ranskan 
kuningas hänestä maksaisi. Silloin herttua ryhtyi pai- 
nostamaan de Luxembourgia, joka oli hänen vasallinsa, 
ja tämä — tietäen, että vastaanhangoittelu olisi saat- 
tanut maksaa hänen omaisuutensa ja jopa henkensäkin 
ja muistaen vaakunansa tunnuslauseen N ui n’est tenu 
ä Vimpossible — taipui. Hän myi Jeannen herttualle 
kymmenestätuhannesta ecustä, joka oli kuninkaan tai 
kuninkaallisen huoneen prinssin lunastussumma »Rans- 
kan lakien ja tavan mukaan». Täsmälleen samasta sum- 
masta herttua puolestaan luovutti Jeannen englanti- 
laisille. Nämä taas — liikemiehinä niinkuin aina — 
ottivat rahat Normandian parlamentilta, joten ranska- 
laiset itse loppujen lopuksi joutuivat maksamaan tä- 
män kurjan kaupan. 

Neitsyt luovutettiin englantilaisille Arras’ssa. Sieltä 
hänet kuljetettiin ensin Drugyn ja Crotoyn linnaan ja 
edelleen Saint-Valeryyn, Eu’hön, Dieppeen, Arques'een, 
Longuevilleen . . . Häntä siirrettiin yhtä mittaa, ja 
siirrot toimitettiin aina öisin ja mahdollisimman salai- 
sesti. Sillä tavalla yritettiin eksyttää ne hurj apäät, jotka 
rajusti ja raivokkaasti tekivät kaikkensa hänet löy- 
tääkseen ja vapauttaakseen. Chevalier Barbazan rai- 
vosi ratsumiehineen Champagnessa, marsalkka de 
Boussac samoili Sommen, Marnen ja Seinen välisiä 
alueita ja de la Hire liikkui englantilaisten äkkikuole- 
mana Normandiassa. He valloittivat ylläköllä linnoja, 



tuhosivat erillisiä englantilaisia osastoja, surmasivat ja 
polttivat. Vankinsa he hirtättivät oikopäätä — de la 
Hire oli vannonut surmaavansa yhden jokaisesta Jean- 
nen hiuksesta. Pari kertaa oli Neitsyen pelastus ol- 
lut hyvinkin lähellä. Siksipä annettiinkin määräys 
siirtää Jeanne Roueniin: sen synkeästä linnasta ei mi- 
kään sissijoukko kykenisi »noitaa» ryöstämään. Kun 
muuan de Gallardon-niminen sissi mellasteli joukkoineen 
aivan kaupungin lähistöllä — itse Bedfordin herttua 
oli ollut vähällä joutua hänen vangikseen melkeinpä 
Rouenin porteilla — Neitsyt vietiin Dieppeen ja kulje- 
tettiin sieltä laivassa Roueniin. Jouluaattona hänet sul- 
jettiin Bouvreuilin jykevään linnant omiin. 

Tämä uutinen tuli Archambaud de Gallardonin kor- 
viin kolkkona, hyisenä tammikuun päivänä. Hänet val- 
tasi ensin hillitön raivo, sitten hän vaipui pitkäksi aikaa 
aivan apaattiseen tilaan. Rouenin linnasta — jossa pie- 
ni Henrik VI asui suuren vartijastonsa keskellä — oli 
mahdotonta vapauttaa ketään parinkymmenen miehen 
voimin: siihen olisi tarvittu kokonainen armeija. 

»Jumaliste!» kirosi Archambaud de Gallardon kump- 
panilleen Florentille. »Jaksat teko kuvitella huutavam- 
paa vääryyttä kuin tämä: Kaarlen viettäessä iloista jou- 
lujuhlaa hovissaan, tyttö, jota hän saa kiittää valtaistui- 
mestaan, makaa homeisilla oljilla kylmässä ja kosteassa 
tornissa, vinkuvien rottien seurassa, eikä tuo kirottu 
kuningas liikauta sormeaankaan hänen hyväkseen!» 



»Mutta mitäpä Kaarle sitten voisi tehdä . . .?» 

»Mitäkö? Hän voisi koota jälleen armeijan ja lähettää 
sen pelastamaan Neitsyttä. Tai sitten hän voisi yrittää 
lunastaa Jeannen rahalla — nythän hänellä on sitäkin: 
de la Tremouille kiskoo veroja kaikilta kuninkaan val- 
taan antautuneilta kaupungeilta, muttei käytä niitä 
mihinkään.» 

»Entäpä jolleivät goddenit välitä rahasta?» 

»Silloin he olisivat muuttuneet kokonaan, mutta jos 
niinkin olisi, onhan kuninkaalla muutakin, jota hän 
voisi tarjota vaihdettavaksi: arvokkaita vankeja, itse 
Talbot esimerkiksi. Kaarle ei kuitenkaan näytä tekevän 
yhtään mitään asian hyväksi — hän ei edes lähettänyt 
apua Compiegnelle, vaikka lupasi sen tehdä . . .» 

»Kaupunkihan selvisi joka tapauksessa.» 

»Niin, Guillaume de Flavy tappeli kuin raivopää, on 
minulle kerrottu. Hän ei voi antaa itselleen anteeksi 
sitä, että totteli Jolandan käskyä ja jätti Neitsyen 
burundilaisten käsiin.» 

»Tuota väitätte aina. Mutta minä en mitenkään jaksa 
tajuta, että Jolanda olisi antanut moisen käskyn.» 

»Helvetti, veinhän itse sen käskyn de Flavylle!» räjähti 
de Gallardon. »Montako kertaa minun on se kerrottava, 
että uskoisitte? Jolanda, tuo saatanallinen nainen, 
uskoo, että kuollut Jeanne, marttyyri, saisi unisen Kaar- 
len tarmon heräämään ja kansan innon syttymään. 
Siksipä hän antoi de Flavylle käskyn Jeannen jättämi- 



sestä viholliselle, siksi ei tehdä mitään hänen pelastami- 
sekseen. Eikö se ole katalaa, alhaista, julmaa? Ja minä 
rakastin moista naista!» puuskahti hän sitten hampai- 
taan kirskutellen. »Tuota petoa, tuota julmuria!» 

Florent katseli miettiväisesti de Gallardonin hihanko- 
ristetta, viininpunaista silkkinauhaa. 

»Te rakastatte häntä yhä edelleenkin», virkkoi hän sit- 
ten heinänkortta pureskellen. 

»En!» huusi ritari. »Minä vihaan häntä, vihaan — ei, 
Florent, minä rakastan häntä! Rakastan tuota naaras- 
sutta! Rakastan naista, jolla ei ole sydäntä lainkaan, 
naista, joka pettää, murhaa ja ostaa omalla ruumiillaan 
itselleen sokeita apureita! Tahtoisinpa tietää, kenet hän 
on nyt valinnut vuoteeseensa ...» 

Hän vaikeni hetkeksi. 

»Florent», sanoi hän sitten, »lähden Roueniin». 

Florent pureskeli edelleen miettiväisenä heinäkortta. 

»Roueniin . . . Luuletteko yksinänne voivanne tehdä 
sen, mihin emme joukolla pysty?» 

»Sitä en tiedä. Teen mitä voin. Minun on yritettävä, 
ja minä yritän. Se saattaa maksaa henkeni — mutta 
olisiko minun henkeni sitten kallisarvoisempi kuin 
Jeannen?» 

Florent ei ryhtynyt sen enempää käännyttämään de 
Gallardonia hänen suunnitelmastaan — hän tunsi tämän 
tarpeeksi hyvin tietääkseen, ettei nuori ritari kuitenkaan 
ajatuksestaan luopuisi. 



»Hyvä on», hän virkkoi. »Me jäämme tänne goddeneitä 
ahdistamaan — täältä meidät löydätte, kun Roueniin 
kyllästytte. Huolehdimme siitä, että tienviittamme 
ovat aina selvät ...» 

Hän viittasi vanhaan, muhkuraiseen omenapuuhun, 
jonka oksissa riippui neljä hirtettyä englantilaista. Lähi- 
puissa istuskeli muutamia korppeja odotellen ranska- 
laisten poistumista. Sire de Gallardon hymyili karusti, 
puristi Florentin kättä, nyökkäsi ystävällisesti parille- 
kymmenelle partaiselle ja ryy syiselle miehelle, jotka 
paistoivat nuotiolla laitumelta anastamaansa lammasta, 
nousi ratsunsa selkään ja ratsasti pois. 

Illan suussa hän tuli Roueniin. Kaupunginportilla ei 
kukaan kiinnittänyt häneen mitään huomiota eikä ky- 
sellyt häneltä kuka hän oli ja mitä hän haki — oltiin 
niin totuttu kuljeskeleviin aatelismiehen ja siihen, että 
he siirtyivät leiristä leiriin: olivat tänään ranskalaisia, 
huomenna burgundilaisia ja ylihuomenna englanti- 
laisia. Kun de Gallardonilla oli runsaasti rahaa, hän sai 
helposti vuokratuksi sopivan asunnon Saint-Ouenin kir- 
kon lähistöltä. Nukuttuaan yönsä kunnollisesti hän läh- 
ti aamulla harhailemaan kaupungille — hänellähän ei 
ollut mitään suunnitelmaa, mitään ajatusta siitä, miten 
toimisi Neitsyen puolesta. Hän toivoi kaupunkia kat- 
sellessaan keksivänsä jonkin neuvon. 

Jeanne oli saanut koko Rouenin kuohuksiin. Hänestä 
puhuttiin kaikkialla: englantilaiset ja englantilaismieli- 



set vihaa uhkuen ja halveksuen, ranskalaiset masentu- 
neina, säälivinä ja varovasti — tiedetyinhän englanti- 
laisten poltattaneen roviolla naisen, joka oli tullut sa- 
noneeksi, että Jeanne oli hyvä. 

Sire de Gallardon pistäytyi silmäilemässä linnaakin. 
Varsin pian hän huomasi, ettei sinne ollut noin vain yrit- 
tämistä. Vartiointi oli peräti tarkkaa: jokaisen pyrki- 
jän oli tarkoin selitettävä, kuka hän oli, mitä tahtoi ja 
ketä haki. Linnan muurit vilisivät sotilaita, ja pimeän 
tullen sytytettiin joka puolelle soihtuja. Oli siis mahdo- 
tonta pujahtaa huomaamattomasti yli muurien, joiden 
juurta vallihautain vihreä, limainen ja pahanhajuinen, 
mätänevä vesi huuhteli. Itse vallihaudassa liikuskeli 
sitäpaitsi muutamia vartiomiehiä matalapoh jäisellä 
ruuhella soudellen. Ja Jeannen vankikopissa — se tie- 
dettiin yleisesti — oli aina viisi hoassepaillieria vartiossa, 
ja kopin etuhuoneessa kaksi. Sitäpaitsi Neitsyt oli ras- 
kailla kahleilla kytketty vuoteeseensa. Niinpä de Gallar- 
don heitti sikseen tuumailut väkivaltaisesta tai salaisesta 
linnaan tunkeutumisesta: olihan selvää, ettei yksinäinen 
mies, parhain ja urhoollisinkaan, voisi toimittaa Jeannea 
pois tyrmästään. Hän päätti tyytyä toistaiseksi vain 
odottelemaan, ehkäpä aika neuvon toisi. Ja aikaa hä- 
nelle taas varmasti jäisi — kaikki viittasi siihen, että 
Neitsyen oikeusjutusta kehittyisi perin pitkällinen. 
Asiain nopeaa käsittelyä hidasti ennen kaikkea tuomio- 
istuimen valtava suuruus — niin väkevää ja mahtavaa 



tuomioistuinta ei varmasti ollut milloinkaan kokoon- 
tunut yhtä ihmistä tuomitsemaan. Siihen kuului kym- 
menittäin prelaatteja: piispoja, apotteja, kaniikkeja, sa- 
moin kymmeniä lakimiehiä, tuomareita ja oikeusoppi- 
neita, inkvisiittoreita, teologeja, tohtoreita ja mais- 
tereita.. Koko tämän monisatapäisen, teologialta, kir- 
kollisuudelta ja vanhoilta papereilta ja pölyltä tuoksu- 
van tuomarilauman olivat haalineet kokoon Henry Beau- 
fort, Winchesterin kardinaali, ja Cauchon, Beauvaishi 
piispa. Viimemainittu nimitti yleiseksi syyttäjäksi ka- 
niikki Jean d^Estivefn, notaareiksi Guillaume Colles'n 
ja Guillaume Manchonin, todistajain kuulustelijaksi 
mattre Jean de la Fontainen ja hänen apulaisekseen 
Jean Massieun. 

Ylen valtava ja asiantunteva oli siis tuomioistuin, 
mutta niinpä sen tehtäväkin oli tavattoman tärkeä: 
sen oli pystyttävä osoittamaan Jeanne noidaksi ja se teh- 
tävä, jonka Neitsyt väitti saaneensa Jumalalta, perke- 
leen inspiroimaksi; kun nämä kaksi seikkaa saataisiin 
todistetuiksi, seuraisi siitä itsestään, että Kaarlen kruu- 
naus menettäisi kaiken merkityksensä, hänen oikeu- 
tensa Ranskan kruunuun kävisi . epäiltäväksi, ranska- 
laisten sotavoitot muuttuisivat saatanan teoiksi ja niin 
ollen arvottomiksi, ja ranskalaisten usko itseensä ja 
mahdollisuuksiinsa romahtaisi. Lyhyesti: jos Neitsyt 
kyettäisiin osoittamaan paholaisen välikappaleeksi, voi- 
taisiin uudesti syntynyt Ranskan kuningaskunta katsoa 



saatanan aikaansaannokseksi. Se olisi ollut valtakunnan 
loppu. 

Riistääkseen Jeannelta kaikki mahdollisuudet, es- 
tääkseen mitään soraääniä kuulumasta ja ollakseen 
varma, että tuomio tulisi yksimielisesti sellaiseksi kuin 
englantilaiset sen tahtoivat, piispa Cauchon suoritti 
vielä vähää ennen oikeudenkäynnin alkua täydellisen 
tuomioistuimen puhdistuksen: sen kolmestakymmenestä 
kaniikista eroitettiin kolmetoista ranskalaismielisiksi 
epäiltyinä ja kaikki Rouenista kotoisin olevat kirkon- 
miehet, joiden tilalle kutsuttiin Pariisin yliopiston oppi- 
neita. Sitten vasta Cauchon oli varma siitä, että oikeu- 
den koneisto toimisi ja kävisi juuri niinkuin englantilai- 
set halusivat. 

Helmikuun kahdentenakymmenentenäensimmäisenä 
päivänä mahtava tuomioistuin aloitti hyökkäyksensä 
yhdeksäntoistavuotiasta paimentyttöä vastaan. Kär- 
pännahkassa ja purppurassa koreilevat prelaatit ahdis- 
tivat Jeannea todellisella kysymyskuurolla, mutta hän 
ei häkeltynyt. 

»Seigneurs», hän sanoi, »en voi kuulla kaikkia yhtaikaa; 
puhukaa yksi kerrallaan, olkaa hyvä!» 

»No niin, mitä kieltä Pyhä Margareta käytti sinua 
puhu tellessaan? » 

»Ranskaapa tietysti; nähkääs, eihän hän ole englan- 
tilaisten ystävä!» vastasi Jeanne. 



»Miten Pyhä Mikael oli pukeutunut sinulle ilmestyes- 
sään? Oliko hän ehkä alasti?» 

»Oh, luuletteko, ettei Jumalalla ole vaatteita pyhiensä 
pukemiseen?» 

»Oletko armon tilassa?» 

»Jollen ole, Jumala minut siihen saattaa, jos olen, Ju- 
mala minut siinä pitää!» 

Jeanne osasi vastata, häntä ei saatu sanoilla ansaan! 
Kiukukseen piispa Cauchon kaiken lisäksi huomasi, että 
monet tuomareista alkoivat muuttua Jeannelle suosiolli- 
siksi; Jean Lohier ja Nicolas de Houppeville puhuivat 
avoimesti oikeusrikoksesta, piispa Jean de Saint- Avit 
vaati asian jättämistä paavin ratkaistavaksi. Luonnolli- 
sesti heidät erotettiin tuomioistuimesta. Käsittelyä 
jatkettaessa monet Jeannelle suosiolliset todistukset jä- 
tettiin huomiotta, sensijaan tuotiin tärkeästi esille joi- 
takin todistuksia, jotka oli saatu kiristyksin ja uhkauk- 
sin. Jeanne oli saatava syylliseksi todistetuksi ja tuo- 
mituksi, Englannin arvo ja kunnia vaati sitä! 

Joka aamu, tuomarien linnaan mennessä, ja joka ilta, 
heidän sieltä palatessaan, kokoontui kansaa linnan por- 
tille. Ensi aikoina se oli ollut äänetöntä, sitten se alkoi 
heitellä tuomareille pilkkasanoja, ja lopuksi se kävi niin 
rohkeaksi, että nakkeli heitä mädillä munilla ja juurik- 
kailla ja syljeskeli heidän kärpännahkav nipoilleen. Tämä 
tuotti synkkää iloa sire de Gallardonille, joka usein kul- 
jeskeli linnan vaiheilla. Joskus hän jopa kuvitteli voi- 



vansa kansanjoukon johtajana tunkeutua väkivalloin 
linnaan Jeannen vapauttaakseen, mutta pian hän luo- 
pui tästä ajatuksesta: englantilaisilla oli sittenkin aseet 
ja voima, rouenilaisilla vain paljaat kädet ja hävytön 
kieli, mutta hyvin vähän rohkeutta. 

Eräänä iltana, katsellessaan taas tapansa mukaan lin- 
nasta poistuvia tuomareita, Archambaud de Gallardon 
kuuli rotevan, merimieheltä vaikuttavan miehen kuis- 
kuttavan toiselle: 

»Kuulehan, Gaston, näetkö tuon punapukuisen vei- 
kon, joka on paksumpi kuin pitkä? No niin, hän on 
Guillaume Manchon: sanovat, että hän on pirullisin kai- 
kista noista piruista, hän tekee kaikkensa Neitsyttä kiu- 
satakseen. Tuon miehen näkeminen ellottaa minua. Pi- 
teletkö sinä häntä selällään, jos minä lasken hänen kas- 
voilleen kaiken sen minkä kaksi tuntia sitten söin?» 

»Herra varjelkoon, en!» kauhistui toinen. 

»No, sitten minä painan hänen naamansa siihen, mitä 
siat ovat tehneet kadulle! Totta vieköön, sen teen!» 

»Varo itseäsi mokomasta? Jos joudut kiinni, päädyt 
auttamatta hirsipuuhun!» 

»Äh, ei minua niin vain kiinni oteta . . . Nyt menen, 
en voi olla käsittelemättä häntä!» 

»Olet hullu!» mörähti Gastoniksi nimetty. »Älä 
mene!» 

Mutta toinen oli jo lähtenyt seurailemaan Guillaume 
Manchonia, joka arvokkaasti ja ylen tärkeän näköisenä 



asteli asuntoaan kohti. Sire de Gallardon näytti äkkiä 
saavan jonkin päähänpiston, ja lähti puolestaan astele- 
maan merimiehen jäljissä. Tämä läheni askel askeleelta 
prelaattia, ja eräällä kapealla kujalla hän hyökkäsi tä- 
män kimppuun, kaatoi hänet sikojen polkemaan ja li- 
kaamaan kadun lokaan, painoi ensin hänen naamansa 
siihen, käänsi sitten hänet selälleen, istui säälittä hänen 
vatsansa päälle ja alkoi leipoa häntä molemmille pos- 
kille. Manchon koetti turhaan saada ääntä kurkus- 
taan: hänen nenänsä ja suunsa oli täynnä liejua. 

Sire de Gallardon pysähtyi parin, kolmen askeleen 
päähän miehistä ja katseli tovin aikaa aivan rauhalli- 
sesti ja hyväksyvin ilmein tätä pahoinpitelyä. Mutta sit- 
ten hän yhtäkkiä kävi merimiehen kimppuun, sysäsi 
puolestaan hänet lokaan selälleen ja puristi kurkusta. 

»Kuule, mies!» sähisi hän, »jos tahdot henkesi säilyttää, 
niin pysyt nyt äänettömänä kuin olisit kuollut, ymmär- 
rätkö?» 

Miehen oli pakko ymmärtää, sillä ritarin ote oli rau- 
taisen luja. 

»Tappakaa hänet! Tappakaa hänet!»läähätti Manchon 
innostuneesti ja syljeskeli saastaa suustaan. 

»Hän on kuollut», selitti de Gallardon tyynesti ja 
nousi ylös. »Messire, teidän ei pitäisi kuljeskella yksin,, 
henkenne on aina vaarassa. Olen kuullut, että joukko 
tämän konnan tapaisia lurjuksia on vannonnt tappa- 
vansa kaikki tuon noitaneitsyen tuomarit!» 



»Todellako!» mutisi Guillaume Man ehon, ja jolleivät 
hänen kasvonsa olisi olleet niin peräti siivottomat, olisi 
sire Archambaud nähnyt niiden kalpenemisen. »Niin, 
miestä, joka tekee velvollisuutensa, vihataan . . . Sire, 
ettekö voisi vielä pistää miekallanne tuota miestä, mi- 
nusta tuntuu, että hän ei ole aivan hengetön!» 

»Kyllä hän on», vakuutti ritari verenhimoiselle pre- 
laatille. »Saanen nyt saatella teidät kotiovellenne, ettei 
mitään uusia murhayrityksiä tapahdu . . .» 

»Tietenkin, mielihyvin, sire!» vakuutti Guillaume 
Man ehon innostuneesti ja kiitollisena. 

He lähtivät. Heidän ehdittyään lähimmän kadunkul- 
man taakse merimies kömpi pystyyn loasta. Hän sil- 
mäili tyhmistyneenä suuntaan, johon messire Manchon 
ja ritari olivat kadonneet, koetteli kurkkuaan ja katseli 
sitten hopearahaa, jonka de Gallardon oli salavihkaa hä- 
nen kouraansa työntänyt. 

»Saakeli soikoon, jos ymmärrän tästä mitään!» murisi 
hän. 

Tämä tapaus teki de Gallardonista messire Manchonin 
suosikin. Nuori ritari otti tavakseen saatella häntä aa- 
muisin ja iltaisin, ja prelaatti oli siitä ihastuksissaan ja 
mielissään. Hän oli kovin yksin: ranskalaismieliset 
rouenilaiset vihasivat häntä, englantilaiset halveksivat 
häntä luopiona ja ammattiveljet inhosivat häntä; niinpä 
hän todellakin oli mielissään de Gallardonin ystävälli- 
syydestä. 



»Minua ei ymmärretä!» valitti hän. »Rouenilaiset 
ovat hulluja! He vihaavat minua ja muita Neitsyen 
tuomareita ... No niin, tosihan on, ettei Jeannen syyl- 
lisyys ole kovinkaan varma, ja että jos hänet tuomitaan 
kuolemaan — ja siitä ei ole epäilyäkään — hän ehkä 
kuolee viattomana, mutta . . . no, mitäpä merkitsee, 
jos joku paimentyttö kuolee! Se rauhoittaa englantilai- 
sia. On aivan järjetöntä ärsyttää heitä, siitä seuraa 
vain kärsimystä kaikille. He ovat joka tapauksessa vah- 
vempia, ja minä ajattelen käytännöllisesti. He tahtovat 
tuon paimen tytön henkeä; hyvä, annetaan se heille, niin 
saamme olla rauhassa, meistä tulee vähitellen ystäviä. 
Ymmärrättekö minua?» 

»Ymmärrän», vastasi de Gallardon huolettomasti. »Ys- 
tävyys on tärkeä asia, sen takia voi kyllä uhrata jon- 
kun paimentytön. Muuten: olisipa hauska nähdä tuota 
noitaa ! Enkö voisi mennä linnaan häntä katsomaan?» 

»Se ei ole niinkään helppo asia», vastasi messire 
Man ehon tärkeästi, »mutta minä voin järjestää sen 
asian!» 

Niin hän järjestikin: sire de Gallardon pääsi käymään 
Bouvreuilin tornissa. Manchon itse ohjasi hänet tyr- 
män ovelle, mutta sen sisäpuolelle ei tuomareillakaan 
ollut lupa mennä, he saivat tyytyä muiden tapaan kat- 
selemaan vankia oven rautaristikkojen välitse. Kah- 
littu Jeanne makasi haisevilla, homeisilla oljilla ja 
isot rotat juoksent elivät vingahdellen hänen ylitseen. 



Sire de Gallardon tuijotti häneen kiinteästi, mutta 
Neitsyt ei nostanut katsettaan, ei hievahtanutkaan. 
Houssepaillierit , jotka oli sijoitettu hänen koppiinsa, 
melusivat ja rähisivät, juttelivat ruokottomuuksia ja, 
pelasivat arpakuutioilla; he olivat sitäpaitsi melkoisesti 
humalassa. 

»Siinä hän nyt on, se noita!» sanoi Guillaume Manchon 
tyytyväisenä. »Miksi muuten puristatte tuolla tavalla 
ristikolta? Rystysenne ovat aivan valkoiset!» 

Sire Archambaud ei vastannut mitään. Hänen oli 
ponnistettava kaikki voimansa hallitakseen itsensä, ol- 
lakseen ryhtymättä väkivaltaisuuksiin, voidakseen pi- 
dättyä tarttumasta Guillaume Manchonin kurkkuun tai 
paljastamasta miekkaansa käydäkseen vartijoiden kimp- 
puun. 

»Mutta . . . eikö tämä ole sentään liian ankaraa, liian 
julmaa häntä kohtaan? Katsokaa, seinät valuvat vettä 
. . . koko koppi huokuu saastaisuutta, likaa ja tauti- 
suutta . . . Tämä vankila on hirvittävä!» sai de Gallardon 
vihdoin sanoneeksi. 

Guillaume Manchon näytti ällistyneeltä. 

»Liian ankaraa? Liian julmaa? Oh, tämä on omiaan 
pehmentämään hänen mieltään. Meidänhän on saatava 
hänet tunnustamaan, myöntämään, että hänen tekojensa 
takana on paholainen!» 

Samassa alkoi portaista kuulua ääniä, aseiden helinää 
ja kannusten kilinää, ja joukko upeasti pukeutuneita 



ritareita, joita soihdunkantajat saattoivat, ilmestyi nä- 
kösälle . Man ehon tarttui toveriaan hihasta ja veti hänet 
taemmaksi. 

»Keitä he ovat?» tiedusti sire Archambaud. 

»Suuria herroja!» kuiskutti messire Manchon kunnioi- 
tuksesta ja nöyryydestä vavisten. »Tuo muhkea herra, 
jolla on arpi poskessaan, on itse Englannin kansleri, 
kreivi Humfrey Stafford, tuo nuori ritari Jean de 
Luxembourg, Jeannen vangitsija, tuo kirkonmies de 
Luxembourgin veli, Therouannen piispa ja tuo viimei- 
senä asteleva synkkä mies on Warwickin kreivi, Rouenin 
kuvernööri . . .» 

Kreivi Warwick antoi merkin, ja Jeannen tyrmän 
vartijat kiiruhtivat aukaisemaan jykevät lukot. Rau- 
tainen ristikko-ovi kiertyi kitisten ja naristen sivulle, ja 
ylimykset astuivat koppiin. 

»Etkö ymmärrä nousta ylös, noita?» kiljahti kreivi 
Warwick. 

Jeanne kohotti päätään ja nousi sitten seisomaan. 

»Sinä olet ylpeä tyttö», virkkoi Therouannen piispa. 
»Milloin nöyrryt ja tunnustat syntisi, milloin myönnät, 
että tehtäväsi oli perkeleestä?» 

»Olen milloin tahansa valmis nöyrtymään ja syntini 
tunnustamaan, mutta sitä en tunnusta milloinkaan, 
että tehtäväni olisi ollut perkeleestä; olen Jumalan 
välikappale!» 

»Aina vain tämä uppiniskaisuus . . . Entäpä, jos sinut 



tuomitaan kuolemaan, kaulasi katkaistaan tai sinut pol- 
tetaan!» sanoi sir Humfrey. 

»Tiedän hyvin, että englantilaiset minut surmaavat, 
koska uskovat kuolemani jälkeen valloittavansa Rans- 
kan kuningaskunnan. Mutta vaikka teitä olisi satatu- 
hatta enemmän kuin teitä nyt on, ette te siinä onnistu!» 
vastasi Jeanne lujasti. 

Tämä vastaus sai Staffordin raivoihinsa; hän sieppasi 
tikarinsa ja kohotti sen Jeannea kohti, mutta kreivi 
Warwick tarttui hänen käteensä. 

»Ei niin, sir Humfrey, ei niin! Ensin hänet on saatava 
selitetyksi syylliseksi ja sitten julkisesti rangaistava; se 
on kuninkaan tahto!» 

Stafford mutisi jotakin, kääntyi ja asteli äkeänä tie- 
hensä. Muut katselivat toisiinsa, sitten he seurasivat 
häntä. Mutta ennenkuin he ehtivät kadota tornin ah- 
taaseen käytävään, Jeanne huudahti: 

»Seigneur de Luxembourg!» 

Nuori ylimys pysähtyi vastahakoisesti. 

»Niin?» mutisi hän. 

»Tervehdi puolestani vaimoasi, madame de Luxem- 
bourgia!» virkkoi Neitsyt. »Hän oli hyvä minulle, ja tie- 
dän, että hän vastusti luovuttamistani englantilaisille. 
Kun se oli päätetty, hän pyysi minulta anteeksi; mieheni 
on niin heikko, hän sanoi. Olen antanut sen anteeksi, 
seigneur de Luxembourg!» 



Tämän lausuttuaan Jeanne istuutui oikivuoteelleen. 
Jean de Luxembourg seisoi hetkisen paikallaan, sitten 
hän jatkoi matkaansa, ja hän näytti nuorelta koiralta, 
joka on saanut ruoskaa isännältään. 

»Menkäämme!» sanoi sir e Archambaud messire 
Manchonille. »Menkäämme! Täällä tulee sairaaksi!» 

Prelaatti seurasi hiukan ihmeissään kumppaniaan. 

»Te näytätte tosiaankin hiukan sairaalta . . . Mutta 
tuo tyttö ei sairastu! Hän on sitkeä . . . Kerran tulee 
kuitenkin hetki, jolloin hänkin pehmiää, murtuu, tun- 
nustaa ...» 

Jeannen kestävyys oli kuitenkin ilmiömäinen; hän ei 
sairastunut, hän ei murtunut, hän ei myöntänyt, hän ei 
tunnustanut. Englantilaiset alkoivat ärtyä, kyllästyä, 
he vaativat nopeutta asiaan, tuloksia — heille mieleisiä 
tuloksia. Cauchon turvautui peloitteluun: Neitsyt saa- 
tettiin inkvisiittorien kidutuskammioon, hänelle näytet- 
tiin sen kammottavia välineitä, polttorautoja, peuka- 
loruuveja, estrapadaa , pyörää ja hevosta, kaikenlaisia 
pirullisia kojeita, joilla voitiin vähitellen murskata jä- 
senet tai kiskoa ne sijoiltaan, musertaa luut, korventaa 
jalat, repiä kieli, puristaa silmät kuopistaan . . . Jeanne 
katseli kaikkea, kalpeni — mutta ei taipunut. 

Cauchon turvautui nyt uuteen keinoon. Hän lähetti 
Neitsyen luo Loyseleur-nimisen papin, joka selitti ole- 
vansa sotavanki ja kuningas Kaarlen kannattaja. Pap- 
pia Jeanne ei osannut epäillä. Niinpä Loyseleur saavut- 



tikin nopeasti hänen luottamaksensa. Tyttö ripittäytyi 
hänelle — ja piilopaikastaan Loyseleurin apurit kir- 
joittivat muistiin kaiken, mitä Neitsyt sanoi. Tämä 
kataluus meni kuitenkin täysin hukkaan,: Neitsyt ker- 
toi rippi-isälle samat asiat, jotka hän oli tuomareillekin 
ilmoittanut. 

Cauchon alkoi tulla todella levottomaksi. Jollei hän 
nopeasti pystyisi todistamaan Jeannen tehtävän per- 
keleellistä alkuperää, saattoi käydä niin, ettei hänestä 
milloinkaan tulisi arkkipiispaa — ja hän oli jo sallinut 
käytettävän itsestään nimitystä monseigneur Varche- 
veque. Asian epäonnistumisesta saattoi seurata vielä 
muutakin ikävyyttä, mahdollisesti vankeuttakin. Tätä 
välttääkseen Cauchon keksi nyt järjestää näytelmän, 
josta hän uskoi saavansa jotakin tulosta — suuriakin 
tuloksia. Eräänä kauniina kevätkesän aamuna Jeanne 
saatettiin Saint-Ouenin hautausmaalle, jonne oli pysty- 
tetty kaksi korkeaa lavaa: toiselle olivat sijoittuneet 
Manchesterin kardinaali ja kohnekymmentäviisi tuo- 
maria sihteereineen, toisella seisoi joukko synkeitä ink- 
visition miehiä ja punapukuinen pyöveli leveäteräisine 
kirveineen; ja tälle lavalle johdettiin nyt Neitsytkin. 
Koko hautausmaa oli täynnä uteliasta, levotonta ylei- 
söä, ja sen joukossa seisoi kalpea ja tuima sire de 
Gallardonkin. 

»Jeanne», sanoi Loyseleur kalvakalle ja sairaan näköi- 
selle Neitsyelle, »jos lupaat alistua ja luovut miehen- 



puvusta, sinut jätetään kirkolle ja pääset englantilaisteti 
vankeudesta!» 

Neitsyt ei näyttänyt aluksi kuulevankaan, mitä hä- 
nelle puhuttiin, vaan katseli taivaalla sinkoilevia pääs- 
kysiä, aurinkoa, juuri lehtensä saaneita puita. 

»Kuulitko, mitä sanoin sinulle?» tiedusti Loyseleur. 

Jeanne vilkaisi häneen mitään vastaamatta. Sitten 
hän katsahti toiselle lavalle, jossa kardinaali leventeli 
purppurassaan ja tuomarit kärpännahkalla reunuste- 
tuissa viitoissaan. Muiden joukossa siellä oli myös 
muuan Guillaume Erart-niminen pöyhkeän näköinen 
prelaatti, joka nyt juhlallisesti nousi ja tuli Neitsyen 
luokse. Hänen oli määrä puhua Lotringin tytölle. 
Kardinaalin ja piispojen läsnäolo sai hänet yrittämään 
parhainta retoorista taitoaan. 

»Oi jalo Ranska, miten sinua onkaan petetty!» huusi 
hän pateettisesti ja ääntään värisyttäen. »Sinä olet 
aina ollut hurskas kansakunta, mutta nyt on Kaarle, 
joka on olevinaan kuninkaasi, tehnyt sinut kerettiläi- 
seksi, luopioksi, antaessaan huonomaineisen, perkeleen 
käskyläisenä toimineen naisen johtaa toimiaan. Siten 
olet myös sinä, Kaarle, tullut kerettiläiseksi, kelvotto- 
maksi hallitsemaan kansaasi ...» 

Neitsyt, jota siihen saakka näytti kiinnostaneen vain 
keväisen päivän säteily ja lintujen laulu, näytti äkkiä 
kuin heräävän. 

»Par ma f oi, sire, kaikella kunnioituksella minä us- 



kallan sanoa ja vannoa, ettei kuninkaani ole sellainen, 
millaiseksi sinä häntä sanot, vaan jaloin kaikista kris- 
tityistä!» julisti hän kuuluvalla, kirkkaalla äänellä. 

Kansanjoukko kohahti, prelaatit synkkenivät. 

»Hän uskoo vieläkin kuninkaaseen!» totesi de Gallar- 
don. 

Maitre Erart kiukustui., 

»Vaientakaa hänet!» huusi hän kiivaasti. »Vaientakaa 
tuo nainen!» 

Samalla hetkellä piispa Cauchon nousi pystyyn ja 
ryhtyi hengästyneellä äänellä lukemaan valmiiksi laa- 
dittua tuomiota, joka julisti Neitsyen noidaksi, paholai- 
sen palvelijaksi, kerettiläiseksi, luopioksi, jumalan- 
pilkkaajaksi, kavalaksi ja verenhimoiseksi naiseksi. 
Jeanne kuunteli häntä kalpeana ja huulet värähdellen. 

»Alistu! Tunnusta!» huohotti Erart hänen korvaansa. 

»Tunnusta!» ulvoivat sotilaat. 

»Tunnusta! Alistu!» kirkuivat piispat kiihtymyksestä 
punaisina. 

Melu oli suunnaton, korviahuumaava, ilma oli täynnä 
vihaa ja kirouksia — mutta myös mykkää myötätuntoa, 
sääliä, joka ei uskaltanut pukeutua sanoiksi. Kansan- 
joukosta joku heitti kiven Neitsyttä kohti. Se ei osunut, 
mutta siltikin Jeanne horjahti ja katseli kauhistunein 
silmin ympärilleen. 

»Tunnusta, Jeanne, alistu, Jeanne!» huusi maftre 
Erart raivokkaasti. »Etkö ymmärrä, että me rakastani- 



me sinua, me säälimme sinua, me tahdomme vain sinun 
parastasi!» 

Jeanne katseli Erartin hikisiä, punaisia, kiiltäviä kas- 
voja ja vetäytyi pari askelta taaksepäin. Mies uhosi 
valhetta ja petollisuutta, hänen silmänsä olivat inhot- 
tavat. 

»Jeanne!» kuiskutti Loyseleur. »Katso tätä paperia! 
Kirjoita siihen nimesi, niin säästyt roviolta, pääset van- 
kilastasi, sinut annetaan kirkon huostaan!» 

Kuin hänen sanojensa säestykseksi pyöveli antoi ras- 
kaan kirveensä terän kumahtaen iskeä lavan palkkei- 
hin. Neitsyen silmät osuivat mestausaseen veritah- 
raiseen, leveään terään, ja hän hätkähti. 

»Jos kirjoitan, niin . . . niin enkö sitten enää ole 
englantilaisten vanki?» 

»Et, et!» vakuutti Loyseleur innokkaasti. »Silloin 
kuulut lempeälle, armeliaalle kirkolle, joka kammoaa 
verta. Kirjoita nimesi tuohon!» 

Jeanne katseli tutkivasti Loyseleurin räpytteleviä sil- 
miä, hymyili sitten väsynesti, otti tarjotun hanhen- 
sulan ja piirsi sillä paperille ympyrän — hänhän ei osan- 
nut kirjoittaa. Paperilla oli kuusi kirjoitettua riviä — 
mutta myöhemmin se muuttui kuusisivuiseksi, ja sisälsi 
kaikki ne tunnustukset, joita englantilaiset Neitsyeltä 
vaativat. 

»Se on siinä, se on siinä!» kähisi Loyseleur riemastu- 
neena ja katseli paperia. 



»Niin, se on siinä, olen tehnyt sen», sanoi Jeanne surul- 
lisesti. »Nyt olen siis kirkon vanki . . . Armeliaan kir- 
kon vanki!» 

Sire de Gallardon, joka oli tunkeutunut aivan lavan 
juurelle, huokasi helpotuksesta: Jeanne oli pelastanut 
henkensä! Mutta samalla nuori ritari tunsi tavatonta 
pettymystä — mistä, sitä hän ei osannut oikein itsel- 
leen selittää. Eihän hän missään tapauksessa halunnut 
nähdä Neitsyttä roviolla. Ja kuitenkin . . . 

»Neitsyestä ei tullut marttyyriä», ajatteli hän. »Jo- 
landan inhoittava suunnitelma ei toteutunut ...» 

Mutta hän ei jaksanut iloita tästä asiasta. Hän kään- 
tyi, kulki ihmisjoukon läpi, ja asteli hitaasti, synkissä 
mietteissä matkoihinsa. Saint-Godardin edustalla hän 
pysähtyi, tuumiskeli hetkisen, astui sitten sisälle, pol- 
vistui Pyhän Neitsyen kuvan eteen ja rukoili palavasti. 
Mutta kun hän poistui, hänestä tuntui, ettei hän ollut 
saanut minkäänlaista lohdutusta eikä selitystä siihen, 
mitä oli pyytänyt, kysynyt. 

Melkein huomaamattaan hän kosketteli varovaisesti 
hihansa viininpunaista nauhaa, ikäänkuin sitä hyväil- 
len. 



Neitsyt oli otaksunut — ja niinhän kaikki olivat asian 
käsittäneet — että hänet olisi viety Saint-Ouenin hau- 
tausmaalta »armeliaan kirkon vankina» johonkin luos- 
tariin, nunnien vartioitavaksi. Mutta niinpä ei käy- 
nytkään. 

»Toimittakaa noita sinne, mistä olette hänet tänne 
tuoneetkin!» oli piispa Cauchon sanonut sotilaille — ja 
niin Jeanne kuljetettiin takaisin Bouvreuilin synkkään 
ja saastaiseen, valottomaan ja homeenhajuiseen torniin. 
Mutta nyt, kun häneltä oli julkisesti saatu »tunnustus», 
kun hän oli alistunut, ei hän enää ollut vankina niin tär- 
keä ja kallisarvoinen kuin aikaisemmin. Siksipä hänen 
vartiointiaan lievennettiin: hänen vankikoppiinsa ei enää 
asetettu sotilaita, ja oven ulkopuolelle sijoitettiin kah- 
den vartijan asemesta vain yksi. 

Iltapäivällä de Gallardon — joka oli saanut kuulla, 
että Neitsyt olikin uudestaan viety Bouvreuilin tor- 
niin — - ilmestyi sinne. Siinä ei ollut nyt mitään vai- 
keuksia. Hänethän tunnettiin linnassa messire Mancho- 
nin kumppanina; niinpä kukaan ei millään tavalla 
estellyt hänen pääsyään tyrmään. 



»Kuulehan, mies», sanoi sire Archambaud vartiosoti- 
laalle, »minulla olisi tähdellistä kahdenkeskistä asiaa 
tuolle noidalle. Etköhän siirtyisi hetkeksi tuonne käy- 
tävään?» 

Sotilas pyöritteli kädessään hopearahaa, jonka ritari 
oli hänelle ojentanut. 

»Kahdenkeskistä asiaa?» kummaili hän. »Eräällä 
gentlemannillakin oli kerran olevinaan hänelle kahden- 
keskistä asiaa. Hänet päästettiin paimentytön koppiin, 
mutta tuo pikku noita piti puolensa, hän haluaa kuolla 
neitsyenä. Ja nyt se kyllä tapahtuukin, hänhän on niin 
heikko ja laihtunut, ettei kukaan mies välittäisi . . .» 

»Ole vaiti!» tivahti de Gallardon äkeästi. »Minulla ei 
ole mitään tekemistä hänen tyrmässään. Tahdon vain 
puhua hänen kanssaan.» 

»Ehkäpä laulat hänelle lemmenlaulun!» virnuili sota- 
mies. »Mutta minusta olisi ollut hauskempi katsella 
pientä painiskeluasi hänen kanssaan ...» 

»Raha kelpasi sinulle; mene siis matkoihisi!» 

Sotamies kohautti olkapäitään ja siirtyi vetelästi 
kauemmaksi. 

»Jeanne!» lausui sire Archambaud. 

Oljilla lepäävä Neitsyt kohotti päätään, katseli ritaria, 
nousi ylös, astui oven luo ja silmäili häntä lähempääkin. 
Hänen kasvonsa olivat pelottavan kalpeat ja itkun 
turvottamat, ja hänen kätensä vapisivat. 

»Kuka sinä olet?» kysyi hän hiljaa. »Mitä tahdot?» 



»Ettekö tunne minua? Olen Archambaud de Gal- 
lardon.» 

»Ah, nyt muistan — olen nähnyt sinut kuningatar 
Jolandan luona, olet taistellutkin rinnallani. Oletko si- 
näkin nyt liittynyt goddeneihin?» 

»Enhän toki!» huudahti de Gallardon punastuen. »Olen 
ollut täällä jo monta viikkoa — ajatukseni oli pelastaa 
teidät! Mutta en ole keksinyt mitään keinoa. Var- 
tiointi on ollut liian tarkkaa. Ja nyt ...» 

»Ja nyt minä olen tunnustanut, alistunut . . . En voi- 
nut tehdä muuta. Pyhimykseni eivät enää puhuneet 
minulle, eivät vastanneet kysymyksiini. Ah, eräänä päi- 
vänä riemastuin, kuulin äänen jostakin. Pyhä Mikael 
sanoi tulleensa luokseni! Mutta ääni ei ollut hänen, ei — 
minä epäilin sitä, ja sitten minä keksinkin, että se 
oli Loysejeur ...» 

»Ovatko . . . ovatko he yrittäneet pettää teitä tuol- 
laisella tavalla?» läähätti de Gallardon. 

»Kyllä ... ja eräänä päivänä Loyseleur oli olevinaan 
lotrinkilainen suutari! Mutta hän ei onnistunut pettä- 
mään minua, en puhunut hänelle mitään . . . Niin, kuo- 
lema ei uhkaa minua enää, mutta minä olen silti täällä 
kauheassa tyrmässä. Millaista on ulkona?» 

»Ulkona . . . Siellä on kevät. Aurinko paistaa, lokit 
huutavat satamassa, linnut laulavat, kukat tuoksu- 
vat . . .» 

»Ja kotona, Domremyssä, nuoret tanssivat Naisten 



puun ympärillä ja ripustavat sen oksille kukkaseppe- 
leitä ... Ja joen rannalla lapset pitävät juoksukil- 
pailuja — minä voitin monta kertaa veljenikin! Siellä 
kasvoi myös punaisia unikoita — minä rakastan niitä, 
niinkuin minä rakastan kaikkea, mitä siellä on: koti- 
taloa, niittyä, jokea, kirkkoa, valkoisia lampaita, joita 
paimensin . . . Siellä ne kulkevat nytkin, kukkaisella nii- 
tyllä, ja tammimetsässä laulavat linnut, ja pääskyt sin- 
koilevat taivaalla ...» 

Jeanne vaikeni hetkeksi. Kuului vain pisaroiden tip- 
pumista kosteista seinistä ja rottien vingahtelua. 

»Sire Archambaud, miksi pyhimykseni eivät puhu 
minulle, miksi? Minä olen onneton, sillä minä en tiedä, 
mitä tehdä! Minä tunnustin, taivuin — oliko se oikein 
vai oliko se väärin? Pyhimykset eivät sano sitä minulle. 
Joka tapauksessa kadun heikkouttani, myöntyväi- 
syyttäni. Olen ajatellut, pitäisikö minun ehkä peruut- 
taa tunnustukseni ...» 

»Ei, älkää toki, sitä ette saa tehdä! Sehän veisi teidät 
roviolle!» 

»Entä sitten? Pelkäsin sitä hetken, mutta en pelkää 
enää. Ajattelin, että koska kuolemastani ei enää ole 
hyötyä Ranskalle ja kuninkaalle, minä voin piirtää ni- 
meni pergamenttiin ja siten pelastaa elämäni, mutta . . .» 

»Jeanne!» huudahti ritari kiihkeästi, »te ette saa 
ajatella noin! Ettehän voi auttaa Ranskaa ja kunin- 
gasta roviolle nousemalla . . .» 



Sire de Gallardon vaikeni äkkiä. Mitä Jolanda olikaan 
sanonut marttyyristä? 

»Jeanne, tiedättekö, miksi olette täällä?» kysyi hän 
käheästi. 

»Koska minut petettiin ja myytiin!» 

»Niin, mutta tiedättekö, kuka sen teki?» 

»Muuan mies — minulle on kerrottu, että Guillaume 
de Flavy myi minut, vaikka burgundilaiset väittivätkin, 
etteivät he olleet ostaneet de Flavya.» 

»Ei kukaan maksanut de Flavylle mitään — hän tot- 
teli vain käskyä. Ja tiedättekö, kuka antoi sen käskyn? 
Mistäpä sen tietäisitte! Kuningatar Jolanda sen teki, 
Jeanne!» 

Neitsyt painoi otsansa oven rautaristikoihin. 

»Kuningatar Jolanda? Miksi hän olisi pettänyt mi- 
nut?» 

»Koska hän tahtoi teidän kuolemaanne!» sanoi de 
Gallardon kiihkoisasti. »Hänen ajatuksensa oli, että 
elävänä te ette enää voinut Ranskan asiaa edistää, mutta 
kuolleena, marttyyrinä, te ehkä voisitte viedä työnne 
päätökseen! Siksipä hän antoi Guillaume de Flavylle 
käskyn toimittaa teidät burgundilaisten käsiin. Ja minä, 
minä toin sen käskyn de Flavylle! Mutta vannon, ettei 
minulla ollut aavistustakaan kirjeen sisällöstä. Jos 
olisin sen tiennyt, ei se ikinä olisi tullut perille. Mieluum- 
min olisin katkaissut oikean käteni kuin ...» 

Sire de Gallardon keskeytti puheensa ja katseli ih- 



meissään Jeanneen. Tämän kalpeat, väsyneet kasvot 
olivat yhtäkkiä punehtuneet, hänen himmenneisiin sil- 
miinsä oli syttynyt entinen loiste, hänen huulilleen il- 
mestynyt entinen hymy. Hän oli jälleen se tyttö, joka 
oli johtanut Ranskan armeijaa voittoihin. 

»Sire de Gallardon!» henkäisi hän kiihkeästi. »Sinä 
olet tullut taivaan lähettämänä! Olet pyhimysten väli- 
kappale; sinä olet tullut sanomaan minulle sen, mitä 
minun on tehtävä! Nyt tiedän jälleen, mitä tietä minun 
on kulkeminen!» 

»Jeanne, mitä puhuttekaan!»huudahtisire Archambad 
järkyttyneenä. »Tuo kuningatar Jolandan helvetillinen 
ajatus ...» 

»Se ajatus ei ole helvetillinen, se on oikea, se on hyvä 
ajatus!» 

»Mutta sehän vie teidät suoraa päätä roviolle, kuole- 
maan! Kuningatar lähettää teidät kuolemaan, ja te sa- 
notte sitä ajatusta hyväksi ja oikeaksi!» 

»Hän lähettää minut kuolemaan Ranskan puolesta. 
Hänellä on siihen oikeus — vastustatko, jos hän käskee 
sinut tai jonkun muun sotilaan tekemään jotakin, joka 
voi merkitä kuolemaa?» 

»En tietenkään vastusta, jos tuon käskyn täyttämi- 
nen merkitsee Ranskan asian edistämistä, mutta ette- 
hän te ole sotilas, vaan ...» 

»Enkö minä olisi sotilas, sire de Gallardon? Mitä pu- 
hutkaan! Olen käskenyt Ranskan armeijaa, olen joh- 



tanut sen voittoihin, olen haavoittunut taisteluissa! 
Minä olen sotilas! Ja kun kuningatar Jolanda tahtoo 
minun kuolevan, minä kuolen, koska siten ajan Rans- 
kan, asiaa!» 

»Mutta . . . mutta . . . hänhän on inhottavasti pettä- 
nyt teidät ja ...» 

»Eihän ole minua pettänyt. Hän on myös välikappale 
— Jumalan välikappale. Ja Jumala antoi hänen tehtä- 
väkseen toimittaa minut vihollisten käsiin, että he minut 
surmaisivat. Miksi syytätte häntä? Eikö meidän her- 
ramme antanut poikaansa ihmisten ristiinnaulittavaksi, 
että hän kuolemallaan pelastaisi meidät kaikki? Minä 
pelastan kuolemallani Ranskan! Mene ja ilmoita tämä 
kuningatar Jolandalle: hän iloitsee siitä, vaikka se repii 
hänen sydäntään! Sano hänelle, että olen murheissani 
hänen puolestaan — ei ole helppoa lähettää toista kuole- 
maan!» 

»Mutta, Jeanne ...» 

»Älä puhu minulle enempää, sire Archambaud! Et saa 
kuitenkaan minua enää päätöstäni muuttamaan! Pyy- 
dän sinua menemään nyt! Mene! Mene ja muista, etten 
pelkää kuolemaa — - että sinun tullessasi murhe painoi 
sydäntäni kuin kallio, mutta että nyt iloitsen, koska jäl- 
leen näen tien, jota minun on kuljettava! Näkemiin, 
sire Archambaud!» 

Archambaud de Gallardon katsoi hetkisen neitoon ja 
käsitti, ettei mitään ollut tehtävissä. 



»Minä menen!» virkkoi hän tuskin kuuluvasti. »Hy- 
västi, Jeanne!» 

»Näkemiin, sire Archambaud! Ja kun näet kuninkaan, 
tervehdi häntä puolestani!» 

»Te — • te uskotte vielä häneen!» 

»Uskon — niinkuin kuningatar Jolandakin tekee. Si- 
täpaitsi ovat ääneni sanoneet minulle — ja ne eivät ole 
minua milloinkaan pettäneet — että ennenkuin seitse- 
män vuotta on kulunut, on Kaarle koko Ranskan herra 
eikä täällä nähdä yhtään englantilaista, ja hän, Kaarle, 
on silloin suuri kuningas . . . Mene nyt, Archambaud, 
mene!» 

Sire de Gallardon poistui ajatukset sekavina, ohimot 
kolkuttaen. Hän tunsi kohtalon hirvittävästi leikkivän 
hänen kustannuksellaan: ensin se oli hänen kätensä väli- 
tyksellä toimittanut de Flavylle käskyn, joka vei 
Neitsyen vihollisen valtaan, ja nyt se oli hänen suunsa 
kautta välittänyt Jeannelle viestin, jonka seuraamuk- 
sena olisi Neitsyen kuolema! 

Ritari kierteli synkissä ajatuksissaan päämäärättä 
kaupunkia ja päätyi lopuksi jokirantaan. Hän katseli 
auringossa kimaltelevaa virtaa, istuutui sitten ruohoi- 
selle pengermälle, kukkivan omenapuun varjoon ja 
alkoi hajamielisesti repiä ruohonpäitä ja heitellä niitä 
veteen. Hän heräsi mietteittään jonkun koskettaessa 
häntä olkapäähän. 

»Kuka te olette?» tiuskaisi de Gallardon — hän ei ollut 



juuri sillä mielellä, jolloin halusta heittäydytään juttu- 
sille. 

»Arvelin vain, että tuntisitte minut», virkkoi häi- 
ritsijä sovittelevasti. »Olemme nähneet toisemme sii- 
hen aikaan, kun olimme molemmat vielä Kaarlen pal- 
veluksessa, mutta jokaisenhan on katsottava omaa 
etuaan ...» 

»Minä en jaksa muistaa teitä», tivahti de Gallardon. 

»Mutta minä muistan. Näin teidät viimeksi Cornpi&g- 
nessä, tappelussa Guillaume de Flavyn kanssa.» 

Archambaud de Gallardon hätkähti, turtumus haihtui 
hänestä. 

»Ah, vai näitte te sen tapauksen! Kuuluitteko de 
Flavyn miehiin!» 

»En. Kuljin samoilla asioilla kuin tekin — olin juuri 
tuonut kirjeen de Flavylle Sully-sur-Loiresta . . .» 

»Keneltä?» huudahti sire Archambaud ja ponnahti 
pystyyn. 

»Arkkipiispalta. Vähää myöhemmin tulitte te ja an- 
noitte myös kirjeen de Flavylle. Se oli, niinkuin sittem- 
min sain kuulla, kuningatar Jolandalta. Kun Sully- 
sur-Loireen palattuani kerroin tapauksen arkkipiispalle, 
hän riemastui tavattomasti . . .» 

»Riemastui? Mikä häntä siinä riemastutti?» 

Mies kohautti olkapäitään. 

»Mistä minä sen tietäisin, mutta hauskaa hänellä vain 
oli. Hän sanoi sire de la Tremouillelle jotakin tähän 



tapaan: tuo nuori hupero Gailardon näyttää erehtyneen 
luulemaan Jolandaa käskyn antajaksi! No, luulkoon 
vain, en minä välitäkään erikoisemmin ottaa siitä kun- 
niaa itselleni! — Sire, sanokaapa minulle, mikä tuo käsky 
mahtoi olla! Olen tuumiskellut asiaa paljonkin, mutta . . . 
mutta tehän ette taida lainkaan kuunnella, mitä minä 
puhun!» 

Sotilas tuijotti hetkisen sire de Gallardonia. 

»Mieshän on hiukan sekaisin päästään!» mutisi hän 
sitten. »Hymyilee ... ja kuitenkin hänellä on kyyne- 
leet silmissä ... ja hän on . . . hän on niinkuin ei olisi- 
kaan täällä . . . Sire, mikä teille tuli?» 

Archambaud de Gailardon ei vastannut mitään, siveli 
vain varovaisesti käsivartensa viininpunaista nauhaa. 
Sotilas katseli häntä vielä hetkisen, kohautti sitten 
olkapäitään ja jotakin itsekseen mutisten meni mat- 
koihinsa. Mutta ritari istuutui uudestaan omenapuun 
juurelle. 

»Jolanda ei siis antanutkaan käskyä Jeannen jättä- 
misestä burgundikiisille . . . hänen kirjeensä sisälsi jo- 
takin aivan muuta. Ja minä, hullu, minä uskoin . . . 
luulin ...» 

Hän tuijotti virran pyörteisiin, vaikkei niitä nähnyt- 
kään. Jälleen hänen sormensa tapailivat hihan viinin- 
punaista silkkinauhaa ja silittivät sitä kuin hyväillen. 
Kun hän sitten vihdoin nousi ylös, oli hänen kasvoillaan 
yhdellä kertaa sekä masentunut että hillittyä iloa hei- 



jastava ilme. Maailma tuntui paljon paremmalta, pal- 
jon valoisammalta kuin hetkeä aikaisemmin. 

Majapaikkaan astellessa.au de Gallardon huomasi kau- 
pungin ilmapiirin tavallista levottomammaksi. Ilmassa 
oli uhkaa ja metelin tuntua. Englantilaiset sotilaat kul- 
jeksivat meluisina laumoina ympäriinsä ja hieroivat 
riitaa. 

»Se saatanan Cauchon petti meidät!» kuuli sire Archam- 
baud jonkun heistä huutavan. 

»Hän pelasti noidan roviolta. Hän on sen lutkan 
puolta!» kiukkusi toinen. 

Erään talon edessä oli kymmenittäin puolijuopuneita 
goddeneita. He esiintyivät hyvin äänekkäästi ja uhkaa- 
vasti, heristelivät aseitaan, nakkelivat kiviä rakennuksen 
ikkunoihin ja jyristivät sen ovia keihäillänsä ja mie- 
koillansa. Se oli Cauchonin talo. Sen seinien sisäpuo- 
lella tuo kunnon piispa istui vapisten ja hikoillen työ- 
kammiossaan. 

»Mitä minä nyt teen?» valitteli hän. »Itse Winchesterin 
kardinaali oli raivoissaan minulle . . . Hän sanoo — 
niinkuin nuo mellastajat tuolla kadulla — että olen 
pettänyt englantilaiset. Millä tavalla? Millä tavalla? 
En käsitä lainkaan ...» 

»Englantilaiset uskoivat ja odottivat, että tuo Lot- 
ringin paimentyttö olisi tuomittu roviolle!» sanoi Guil- 
laume Colles, kaniikki. 



»Roviolle? Mutta saiiian Jeanne elinkautisen tuo- 
mion . . .» 

»Kyllä, mutta se ei tyydytä goddeneita. Nähkääs, 
englantilaiset eivät ihaile mitään niin kuin itseään, 
omaa urheuttaan, sankaruuttaan, voittamattomuut- 
taan . . . Kuitenkin he joutuivat näyttämään Jeannelle 
kantapäänsä Orleansissa, Jargeaussa, Meungissä, Beau- 
gencyssä ja Patayssa ... He juoksivat pakoon yhdek- 
säntoistavuotiasta paimentyttöä! Jos he tuntisivat 
itsensä pelkureiksi, niin mitäpä tuosta, mutta he ovat 
varmoja sankaruudestaan — se se tekee asian niin veri- 
sen häpeälliseksi, anteeksiantamattomaksi. Heidän 
kunniansa voidaan pelastaa ja korjata vain yhdellä ta- 
valla: polttamalla Jeanne roviolla, niinkuin noidille on 
tapana tehdä ...» 

»Niin, mutta kun tyttö on jo saanut tuomionsa!» 

»Tuomittakoon hänet sitten uudestaan!» 

»Mutta se ei käy Laki ja oikeus ...» 

»Laki ja oikeus — viis' niistä! Ne eivät merkitse 
tässä asiassa kerrassaan mitään!» 

»Mikä sitten merkitsee?» 

»Se, mitä englantilaiset tahtovat. Muuten: minusta 
tuntui, että tekin oikeudenkäynnin alussa halusitte 
Jeannen kuolemaa.» 

Cauchon vilkaisi tutkivasti kaniikkia. 

»Erehdytte — minulla ei ollut alussa asiasta mitään mie- 
lipidettä. Tarkoitan: minulle olisi ollut samantekevää, 



olisiko hänet tuomittu kuolemaan vai eikö. Mutta nyt, 
sen tunnustan, hän on alkanut säälittää minua. Jeanne 
on . . . niin, kun kävin viimeksi häntä tapaamassa, hän 
kysyi, joko unikot kukkivat. Ja sitten hän pyysi minua 
toimittamaan hänelle edes yhden punaisen unikon — ja 
seuraavassa hetkessä hän taas pyysi, etten sitä tekisi. 
'Tämä kylmä ja pimeä tyrmä ei ole punaisen unikon 
paikka, se kuolisi täällä . . Niin hän sanoi. Tosiaan- 
kin: en voi olla säälimättä häntä. Hän ei ole noita 
eikä pahantekijä!» 

»Kas vain! Ehkäpä pidätte häntä jo pyhimyksenä!» 

»Ei, en toki. Hän on vain tavallinen talonpoikais- 
tyttö. Harhaanjohdettu tyttö. Kuningatar Jolandan 
uhri.» 

»Aivan niin, kuningatar Jolandan uhri . . . Oletteko 
muuten kuullut, että Kaarlen hovissa on nyt jonkinlai- 
nen uusi Jeanne?» 

»Uusi Jeanne?» 

»Niin. Ja taas paimen tyttö. Mutta tämä ei ole Jolan- 
dan välikappale. Regnault de Chartres on tuonut hänet 
hoviin, ja Jeannen lailla tyttö tulkitsee Jumalan tah- 
toa . . .» 

»Ja miten häneen suhtaudutaan?» 

»Oh, hän tulkitsi Jumalan tahtoa siinä määrin Bur- 
gundin herttuan äänellä, että hovi nauroi hänet ulos. 
Mutta se ei masentanut arkkipiispaa: hän etsi sitten jos- 



takin paimenpojan, jolla on ristiinnaulitun haavat, mutta 
eipä hänestäkään kuuluta suuria välitettävän. Ihmet- 
telenpä, miksei Winchesterin kardinaali ole keksinyt 
tuollaista taivaan lähettiä ja Jumalan tahdon tulkitsi- 
jaa englantilaisillekin ...» 

Cauchon rypisti silmäkulmiaan. Hänestä alkoi tuntua, 
että Guillaume Colles teki pilkkaa vakavista asioista. 
Mutta ennenkuin hän ehti pukea tämän ajatuksensa sa- 
noiksi, ryntäsi muuan pyylevä pappi huoneeseen. Hiki 
valui miehen otsalta, jota koristi mahtava kuhmu. 

»Nuo kirotut englantilaiset!» puhkui hän. 

»No, mitä nyt, messire Massieu?» tivahti piispa. 
»Mitä sanoja te käytätte ystävistämme?» 

»Höh, oletteko kuullut, mitä sanoja he käyttävät 
teistä, monseigneur? 'Saatanan Cauchon!' ja 'perkeleen 
piispa!' kiljuvat he! Ja tiedättekö, miksi minä olen saa- 
nut tämän kuhmun päähäni? Siksi, että muuan godden 
keksi minut ja huusi toisille: 'Tuossa on yksi sen helvetin 
Cauchonin häntyreistä!' Silloin he ryhtyivät kivittä- 
mään minua, mutta onnekseni portinvartijanne keksi 
minut ja päästi minut sisälle . . .» 

»Miksi te sitten olette lähtenyt liikkeelle tällaisena 
päivänä?» 

»Siksi että . . . monseigneur, minä tulen vankilasta, 
Jeannen tyrmästä . . . Hän on uudelleen pukeutunut 
miehenpukuun ja peruuttanut luopumisensa!» 

Cauchon ja Colles vilkaisivat toisiinsa. 



»Meidän on heti mentävä sinne!» sanoi piispa ja nousi. 

»Mutta mitä tietä? Nuo metelöivät sotilaat ...» 

»Seuratkaa vain j äijissäni. Voimme mennä naapuri- 
talon kautta ja sieltä toiselle kadulle.» 

Sitä tietä prelaatit pääsivät tosiaankin huomaamatta 
poistumaan talosta. 

»No, nythän ei mikään estä teitä tuomitsemasta Jean- 
nea roviolle», virkkoi Colles. 

»Ei — nyt minun on luultavasti pakkokin tehdä se 
— vaikka mieluummin olisin kyllä tekemättä ...» 

Linnan piha oli täynnä englantilaisia sotilaita, jotka 
rähisivät ja kiroilivat ja vaativat Jeannen polttamista. 
Cauchon ja hänen kumppaninsa aikoivat sivuuttaa hei- 
dät muina miehinä, mutta joku sotilaista tunsi kuiten- 
kin piispan, ja silloin heidän kiihkonsa nousi ylimmilleen. 

»Älähän mene, piispa!» karjui joku heistä. »Kerro- 
han meille, miksi säästit tuon noidan roviolta! Tietysti 
olet hänen puolellaan: olethan ranskalainen niinkuin 
hänkin! Entäpä jos nyt hiukan uitamme sinua joessa?» 

Cauchon kalpeni. 

»Rauhoittukaa toki, rauhoittukaa toki!» hoki hän hä- 
täisesti. »Toiveenne toteutuu, te saatte nähdä noidan 
roviolla, siitä annan kunniasanani!» 

»Kunniasanansa?» mutisi Colles. »Miten hän voi antaa 
sellaista, mitä hänellä ei olekaan?» 

Joka tapauksessa tämä kunniasanallinen lupaus aut- 
toi heitä pääsemään metelöivän miesjoukon läpi, ja he 



suuntasivat askeleensa Bouvreuilin tornin valottomaan 
tyrmään. Jeanne istui siellä homeisilla oljilla miehen- 
pukuun pukeutuneena. 

»Jeanne, miksi olet tehnyt tuon, miksi olet jälleen 
pukeutunut miehenpukuun, miksi peruuttanut tunnus- 
tuksesi?» tiedusti Cauchon. 

»Luovuin miehenpuvusta ja tunnustin pelastaakseni 
henkeni: koska luulin, että elämäni on omani, ettei se 
merkitse muille mitään. Mutta nyt tiedän, että sen uh- 
raamalla voin palvella Jumalaa, edistää Ranskan asiaa 
ja auttaa kuningasta. Niinpä siis annan henkeni!» 

Tämän kaiken Neitsyt sanoi tyynesti ja rauhallisesti, 
melkeinpä hymyillen. Cauchon katseli häntä synkästi. 

»Henkesi sinä joudutkin antamaan — kukaan ei voi 
sinua enää pelastaa, en minäkään!» 

»Puhutpa kerrankin totta, piispa. Tuomioni ei enää 
riipu sinusta, vaan niistä sotilaista, jotka tuolla ulkona 
huutavat vertani. Sinä et uskalla heitä vastustaa — he 
ovat määränneet minut kuolemaan, ja niin minä kuo- 
len!» 

Cauchon punastui. 

»Puhut mielettömiä!» huusi hän kiivaasti. »Et sinä 
siksi kuole, että englantilaiset sotilaat niin tahtovat. 
Kuolet siksi, että olet peruuttanut tunnustuksesi ja 
langennut uudestaan. Oikeus vaatii henkeäsi. Tuo- 
miosi saat kuulla huomenna.» 

»Miksi en heti?» 



»Oikeudenkäynnillä on muodollisuutensa, joista on pi- 
dettävä kiinni, että oikeus olisi oikeutta.» 

Jeanne hymyili. 

»Aivan, oikeus ennen kaikkea!» 

»Menkäämme!» ärähti piispa kumppaneilleen. Ja luo- 
matta enää silmäystäkään Jeanneen hän kiirehti ulos 
tornista. Linnan pihalla papit kohtasivat kreivi 
Warwickin. 

»Farewell, fareivell !» tervehti Cauchon nöyrästi eng- 
lantilaista ylimystä. 

Kreivi ei vilkaisutkaan prelaattiin. 

»Tuo sika on puhuvinaan englantia!» murahti hän 
eräälle seuralaiselleen. »Oikeus tulisi täytetyksi, jos tuo 
luopio ja nuoleskella poltettaisiin yhdessä noidan 
kanssa ...» 

Toukokuun kolmannenkymmenennen päivän aamuna 
kello seitsemän tulivat dominikaaniveljet Martin Lad- 
venu ja Jean Toutmouille Jeannen tyrmään. Jean 
Toutmouille näytti varsin välinpitämättömältä, mutta 
Martin Ladvenu oli hirveän kalpea: häntä kauhistutti 
tehtävänsä ilmoittaa Jeannelle, että tämä oli tuomittu 
kuolemaan roviolla. Tuskin kuuluvalla äänellä hän 
sanoi sanottavansa. 

Polttoroviotuomio oli Neitsyelle jo selviö, hän tiesi, 
että hän sen saisi ja ettei olisi mitään mahdollisuutta 
sitä välttää tai muuksi muuttaa. Mutta loppujen lo- 
puksi hän ei ollut sittenkään osannut siihen täydelleen 



uskoa eikä sitä käsittää. Nyt vasta hän äkkiä tajusi 
asian koko hirvittävyyden ja alkoi vapista. 

»Polttoroviolle? Niinkö julmasti minua kohdellaan?» 
sanoi hän hiljaa, ja suuret kyyneleet valuivat hänen kal- 
peille poskilleen. »Onko minun koskemattoman ruu- 
miini muututtava tuhkaksi roviolla? Se on vääryys, jota 
Jumala, suuri tuomari, ei varmastikaan käsitä. Saanko 
minä ripittäytyä? Saanko minä synninpäästön?» 

Jeanne oli tuomittu vääräoppisena, kerettiläisenä, 
uudelleen langenneena. Sellaisille ei missään tapauksessa 
voitu suoda synninpäästöä eikä sallia ripittäytymistä. 
Mutta Neitsyt sai sekä ripittäytyä että synninpäästön. 
Tämä ainutlaatuinen poikkeus tapahtui piispa Cauchonin 
luvalla ja määräyksestä. Johtuiko se Cauchonin ja- 
loudesta, hyväntahtoisuudesta? Ei, eipä suinkaan. 
Pelkuri prelaatti tunsi toimintansa alhaisuuden ja kur- 
juuden ja koetti jollakin tavalla keventää tuntoaan, 
hiukan kaunistella viheliäistä käytöstään. 

Kun Neitsyt oli saanut synninpäästön, ilmestyi 
Cauchonkin tyrmään. 

»Piispa», virkkoi Jeanne, »kuolen takianne. Se on asia, 
josta minun on puhuttava Jumalan kanssa!» 

Cauchon ei vastannut mitään, mutta hänen kasvonsa 
kävivät melkeinpä harmaiksi. 

Yhdeksältä Jeanne saatettiin vankilastaan pyöve- 
lin rattaille. Hän pysähtyi tyrmän ovella: sätei- 
levä auringonpaiste sokaisi hänen hämäryyteen tot- 



tuneet silmänsä, voimakas kevätilma huumasi häntä. 
Englantilaiset sotilaat katselivat Neitsyttä ja lasketeli- 
vat karkeuksia. Jeanne ei kiinnittänyt pilkkaajiinsa mi- 
tään huomiota, vaan nousi ajoneuvoihin, jotka sitten 
kahdensadan sotilaan saattamina lähtivät kolisten kul- 
kemaan kaupungin läpi vanhalle kalatorille. 

Linnan portilla de Gallardon liittyi seuraamaan ajo- 
neuvoja, pysytellen mahdollisimman lähellä niitä. 
Vankilan kalventamia Neitsyen kasvoja katsellessaan 
hän tunsi vapisevansa, kuumeen polttavan poskiaan, 
sydämensä lyövän epätasaisesti. 

Ihmiset tunkeilivat kapeilla kaduilla. Lausuttiin 
säälin sanoja, huudeltiin uhkauksia eikä solvauksiakaan 
säästetty. 

»Lutka, kuninkaan portto, noita!» kiljahti joku kar- 
keaääninen mies. 

Vihan aalto hulvahti yli de Gallardonin kasvojen. 
Hän oli ollut pakahtumaisillaan, ja siksi miehen hä- 
väistyssanat antoivat hänelle tervetulleen aiheen pur- 
kautua; hän oli melkein riemastunut siitä, että sai 
tehdä jotakin. Hän raivasi tien läpi väkijoukon huuta- 
jan, jykevän, punakasvoisen miehen eteen ja tarttui 
hänen käsivarteensa. 

»Tulkaapas tänne!» komensi hän. 

Tyhmistynyt mies seurasi liikoja vastaan panematta. 
Päästyään eräälle hämärälle sivukujalle de Gallardon 
paljasti miekkansa ja iski täydellä voimallaan sen kah- 



valla heittiötä kasvoihin. Tämä voihkaisi kerran ja vai- 
pui sitten, kasvot verisinä, kadun saastaan. Tavatonta 
tyydytystä tuntien ritari jätti uhrinsa siihen ja riensi 
sitten tavoittamaan pyövelin rattaita. 

Ehdittiin kalatorille. Se oli melko ahdas aukeama, 
jota saartoivat liha- ja puuhallit ja Saint-Sauveurin 
kirkko vähäisine kalmistoineen: tuomarien katsojalava 
oli pystytetty juuri tälle hautausmaalle. Sen vierellä oli 
toinen, korkeampi lava Winchesterin kardinaalia ja 
muita prelaatteja varten, ja sitä vastapäätä oli suurista 
risukimpuista koottu rovio. Se ei ollut tavattoman 
korkea vain juhlallisuuden takia: tuohon rovion kor- 
keuteen sisältyi harkittu pirullisuus — mitä enemmän 
risukimppuja tuomitulla oli ällänsä, sitä kauemmin hän 
joutui kärsimään tulen edetessä kimpusta toiseen, sitä 
kauemmin oli katsojilla tilaisuus julmaan nautintoon. 

Rattaat pysähtyivät. Torilla vallitsi kumma hil- 
jaisuus, vain lokit kirkuivat kimeästi. Jeanne silmäili 
korkeata roviota ja alkoi vapista. Juuri silloin tunkeutui 
muuan munkki läpi väkijoukon ja heittäytyi polvilleen 
pyövelin rattaiden viereen. 

»Jeanne!» huusi hän käheästi, ja hänen äänestään hei- 
jastui epätoivoinen hätä. »Jeanne! Anna minulle an- 
teeksi!» 

Neitsyt käänsi katseensa ja tunsi Loyseleurin. Mie- 
hen silmistä loisti hirvittävä pelko, hänen otsallaan 
helmeilivät suuret hikipisarat, 



»Jeanne, anna minulle anteeksi!» vaikeroi hän. 

Neitsyt kohotti säälien toisen kätensä, mutta silloin 
muuan ratsumies ajoi munkin nurin, ja sitten sotilaat 
alkoivat armotta survoa häntä keihäittensä varsilla. 
Mutta munkki ei näyttänyt edes tajuavan tätä: hänen 
silmänsä katsoivat vain rukoillen Jeanneen, kunnes pää- 
hän osunut isku tainnutti hänet. Hän jäi lojumaan torin 
tomuun, eikä kukaan välittänyt hänestä mitään, ihmiset 
astelivat tunteettomina hänen päälleen ja ylitseen. 

Mutta Archambaud de Gallardon tuskin huomasikaan 
tätä tapausta. Hän ei nähnyt koreita, ylpeitä prelaat- 
teja, ei kärpännahkavaippaisia, happamia tuomareita 
eikä kuullut kansanjoukon huutoja eikä sotilaiden sa- 
dattelua — hänen silmiensä edessä oli vain Jeanne. Hä- 
märästi hän tajusi jonkun papin saarnaavan, puhuvan 
jotakin kuivasta oksasta, joka on katkaistava pois ja 
heitettävä tuleen . . . 

Jeanne oli polvistunut, hän rukoili. Tuskin hänkään 
kuuli mitään siitä, mitä hänelle sanottiin, mitä hänen 
ympärillään tapahtui. Nyt tuli Cauchon Neitsyen luo, 
ryhtyi epävarmalla, karhealla äänellä lukemaan jo ker- 
ran luettua tuomiota, muistutti Jeannea tämän syn- 
neistä, kerettiläisyydestä, paholaisen äänen seuraami- 
sesta, ylpeydestä, uudelleen lankeamisesta — kuinka 
hän oli »kääntynyt takaisin kuin koira nuolemaan sitä, 
minkä oli ylenantanut». 

»Taivaan Jumala!» läähätti sire Archambaud. »Onko 



minun pakko sietää tätä? Tartunko miekkaani . . .? 
Ei, sitä en saa tehdä. Hän ei tahdo, että asiaan puutu- 
taan. Minun on siis kestettävä, katsottava, kuinka hä- 
nen nuori ruumiinsa muuttuu tuhkaksi, kuinka hän 
kärsii liekeissä.» 

Jeanne pyysi ristiä. Yksikään papeista ei liikahta- 
nutkaan. Silloin muuan sotilas kyhäsi jonkinlaisen ristin 
parista oksasta ja ojensi sen Neitsyelle. Neito suuteli 
sitä ja pani sen povelleen. Muuan nainen purskahti 
yhtäkkiä äänekkääseen itkuun, eräät toiset polvistuivat 
ja alkoivat rukoilla. Omituinen, kiusaava levottomuus 
vallitsi ilmassa, ja se tuntui tarttuvan englantilaisiin 
sotilaihinkin, jotka ärjyivät ja manailivat. 

»Saakeli, kuinka pitkälle tätä juttua venytetään?» 
huusi joku heistä. »Meidän on päästävä syömään!» 

»Nostakaa noita roviolle!» karjui muuan. 

Oikeudenpalvelijat vilkuilivat toisiinsa, mutta eivät 
ryhtyneet mihinkään. Silloin pari goddenia tarttui 
Jeanneen, nosti hänet roviolle ja sitoi hänet raa'oin käsin 
tukevaan paaluun. Siihen oli kiinnitetty tynnyrin kylki- 
lauta, johon oli tervalla piirretty: KERETTILÄINEN, 
LUOPIO, EPÄJUMALANPALVELIJA. 

Kansanjoukko kohisi epämääräisesti. Joidenkin kas- 
vot kuvastivat uhkaa — mutta kukaan ei kuitenkaan 
ryhtynyt mihinkään. 

»Jos minä nyt paljastaisin miekkani ja huutaisin 'elä- 
köön Ranska' ja kehoittaisin kaikkia hyviä ranskalaisia 



seuraamaan itseäni, minä varmastikin pystyisin vapaut- 
tamaan Neitsyen!» mietti sire Archambaud: »Tarvittai- 
siin vain jonkun aloite . . . ensimmäinen isku . . . 
ensimmäinen tapettu englantilainen ...» 

Mutta samassa ritari kohtasi Neitsyen katseen — 
tyynen, rauhallisen, melkein hymyilevän katseen — ja 
hillitsi itsensä. 

Kansanjoukosta kuului jälleen kohahdus: pyöveli oli 
heittänyt palavan soihdun risukimppujen joukkoon. 
Sire de Gallardon tunsi suurten hikikarpaloitten nouse- 
van otsalleen. Hän näki liekin hitaasti leviävän, tart- 
tuvan risusta risuun, hän kuuli oksien räsähtelevän. 
Kansanjoukko oli jälleen aivan äänetön, kuului vain 
lokkien kirkunaa ja varpusten tirskun taa. Ritari sil- 
mäsi Jeannea. Tämän kasvot olivat kalvenneet, hän tui- 
jotti luiker tele via tulikäärmeitä. Jostakin ilmestyi parvi 
varpusia, niistä jotkut uskaltautuivat hyppimään ja tirs- 
kumaan rovion risuillekin. Jeanne katseli niitä, sitten 
hän loi silmänsä äänettömään väkijoukkoon. 

»Sire de Gallardon, pelastakaa tuo!» 

Ritari tuijotti hetkisen mitään ymmärtämättä Jean- 
neen. Mitä hänen piti pelstaa? Hän seurasi Jeannen 
katseen suuntaa ja keksi aivan rovion juurelta, torin 
tomusta, puolittain rusentuneen punaisen unikon — 
sellaisen punaisen unikon, joita Jeanne rakasti. 

»Älkää antako sen palaa!» kuiskasi Neitsyt. »Sehän 
olisi tarpeetonta ...» 



Sire Archambaud kumartui ja poimi kukan maasta, ja 
sai palkkiokseen Neitsyen hymyn — hän tosiaan hymyili 
vieläkin. 

Liekit levisivät. Meren, kalan ja tervan tuoksuun se- 
kautui nyt palavan puun hajuakin. Varpuset tulivat le- 
vottomiksi ja lensivät tiehensä risukimpuilta. Kaikki 
tuijottivat vaiteliaina Jeannea ja lisäy tyviä liekkejä. 
Winchesterin kardinaali vilkaisi Cauchonia ja huomasi 
tämän kasvojen omituisesti värähtelevän. Eräät prelaa- 
tit, heidän joukossaan Noyonin piispa, olivat kaikessa 
hiljaisuudessa kadonneet, ja Cauchonilla oli ilmeinen 
halu seurata esimerkkiä. Mutta jostakin syystä hän ei 
kuitenkaan lähtenyt — hän tuijotti vain kuin lumoutu- 
neena tulen etenemistä risukimpuissa, sen nousemista 
ylöspäin, kohti uhria. Nyt läheni ensimmäinen tuli- 
käärme Jeannea, ojensi polttavan kielensä kohti häntä, 
kosketti hänen jalkaansa. Neitsyt vavahti, huudahti 
tuskasta — ja koko kansanjoukko henkäisi. Mutta 
Jeannen heikkoutta kesti vain silmänräpäyksen. Hän 
katsoi suoraan de Gallardonia, jonka kasvot olivat 
tulleet aivan harmaiksi. 

»Tehtäväni oli sittenkin Jumalalta! Äänet eivät minua 
pettäneet!» huusi hän. 

Winchesterin kardinaali silmäsi jälleen Cauchoniin. 
Tämä huohotti raskaasti, hiki valui hänen kasvoiltaan, 
hän tavoitteli kädellään kaulaansa. 

»Piispa, te arvelitte, että Jeanne vielä roviolla saattaisi 



peruuttaa, tunnustaa . . . Totisesti, sitä hän ei tee! 
Jos kaikki ranskalaiset olisivat hänen kaltaisiaan, ei 
yhtäkään brittiä olisi enää Ranskan maaperällä!}) 

Piispa mutisi jotakin epämääräistä vastaukseksi. 

»Katsokaapa kansaa, Cauchon!» kehoitti kardinaali. 

Piispa katsoi . . . Ihmiset seisoivat hiljaisina, pelok- 
kaan näköisinä, useimpien silmät olivat kyynelissä — 
englantilait enkin. Mutta Cauchon kylpi hiessä, hän kos- 
tutti yhtenään kielellään huuliansa. Ilmeisesti hänen 
olonsa oli ylen tukala, ja varmastikin hän olisi tavatto- 
man mielellään juossut tiehensä. Mutta sitä hän ei voinut 
tehdä. Winchesterin kardinaali hymyili ilkeästi. Hän 
nautti ranskalaisen virkaveljensä tuskaisesta tilanteesta. 

»Mutta tehän tuskin viitsitte vilkaistakaan Jeanneen!» 
virkkoi hän Cauchonille. »Se ihmetyttää minua . . . 
Kohta te tuskin näettekään häntä — savu sakenee hetki 
hetkeltä. Olisi parempi, jos tuulisi kovasti. Silloin saat- 
taisimme nähdä tuon noidan kiemurtelun liekeissä. 
Mutta nyt, kun savu kohoaa melkein pystysuoraan, 
hän peittyy siihen ...» 

»Aivan niin», mutisi Cauchon. 

»Tyttö näyttää katselevan vain lokkeja!» totesi kar- 
dinaali. »Hän ei tunnu tosiaankaan pelkäävän — ei ai- 
nakaan vielä!» 

Yhtäkkiä Neitsyt alkoi puhua selvällä, kirkkaalla ää- 
nellä, joka kantautui yli torin. 

»Olenpa tehnyt hyvin tai huonosti — kuningastani en 



voi siitä syyttää, ei hän ole minulle neuvoja antanut!» 
lausui hän. 

Samalla hetkellä muuan tulikäärme leiskahti muita 
korkeammalle ja tarttui hänen valkoisen vaippansa reu- 
naan. Vaate syttyi. Jeanne ummisti silmänsä, alkoi 
huohottaa. Archambaud de Gallardon olisi tahtonut 
katsoa johonkin muualle, mutta ei voinut kääntää sil- 
miään Neitsyestä, vaan tuijotti häneen kuin noiduttuna. 
Hän tunsi itsensä väsyneeksi kuin olisi ratsastanut mon- 
ta vuorokautta yhtä mittaa. 

»Pyhä Maria, anna minulle voimaa — tee Jeannen 
kärsimykset lyhyeksi», rukoili hän. 

Muuan nainen alkoi kirkua viiltävästi, mielettömästi 

— Jeannen tukka oli leimahtanut kirkkaaksi soihduksi, 
joka paloi vain muutaman silmänräpäyksen. Neitsyt 
vääntelehti hirvittävissä tuskissa, mutta ei sanonut 
mitään. Hiiltynyt puku putosi hänen yltään, hänen val- 
koinen, nuori ruumiinsa oli alastomana kaikkien nähtä- 
vissä. Samalla katkesivat kuitenkin köydetkin, hänen 
kätensä vapautuivat, ja hän kohotti ne rintojensa suo- 
jaksi. Archambaud näki hänen huultensa liikkuvan, 
vaikkei kuullut sanoja. 

Rovion äärellä seisovat sotilaat tuijottivat Jeanneen, 
ja heidän kasvoillaan vaihteli riettaus ja taikauskoinen 
pelko. Mutta he eivät laususkelleet enää hävyttömyyk- 
siä, vaan katselivat täysin äänettöminä, mykistyneinä 

— niinkuin kaikki muutkin. Hiljaisuuden keskeytti 



kuitenkin äskeinen kirkuva nainen — hän alkoi jälleen 
hysteerisesti ja villisti huutaa ja repiä vaatteita yltään. 
Jolleivät eräät sotilaat olisi häntä estäneet, hän olisi 
varmasti syöksynyt suin päin rovioon. 

Savupilvet olivat nyt hyvin sakeita, hetkittäin ei 
Jeannea näkynyt lainkaan. 

»Jeesus, Maria!» henkäisi hän. 

Ne olivat Neitsyen viimeiset sanat. Köysi, joka oli hä- 
nen vyötäistensä ympäri ja joka vielä oli kannatellut 
häntä, raukeni hehkuvaksi tuhkaksi sekin, ja silloin 
Jeanne sortui liekkeihin. Muuan koira puhkesi kimeään, 
viiltävään, haikeaan ulvontaan. Tämä ääni ikäänkuin 
vapautti kansanjoukon jonkinlaisesta taigasta — yht- 
äkkiä kaikki lähtivät mielettömästi, toisiaan sysien ja 
tyrkkien ryntäämään joka suuntaan. Jokin ihmeellinen, 
selittämätön kauhu ajoi ihmisiä, he juoksivat huohot- 
taen, kalpeina, eteensä katsomatta ja välittämättä mi- 
tään heikoimmista, jotka survoutuivat toisten jalkoi- 
hin. 

»Olemme polttaneet pyhimyksen!» huusi joku englan- 
tilainen. 

»Te olette polttaneet pyhimyksen!» mutisi de Gallar- 
don, joka oli yksin jäänyt sortuvan rovion vierelle. Hän 
alkoi tuntea palavan ihmislihan hajua. Hän oli tunte- 
nut sitä ennenkin ratsastaessaan palavien kylien lävitse 
tai taistelukentillä, ja hän oli jollakin tavoin tottunut 
siihen, käynyt siihen nähden välinpitämättömäksi. 



Mutta nyt se vaikutti häneen voimallisesti, häntä ku- 
votti, heikotti. Hän kääntyi ja melkein horjui tiehensä 
torilta, jolle ihmiset olivat pudotelleet vaatekappalei- 
taan ja kaikenlaisia esineitä ja jolla nyt vain varpuset 
tirskuivat jyviä ja murusia etsiessään. Sire de Gallar- 
don tiesi, että kaikki tämä, autio tori varpusineen, kirk- 
ko, hallit ja ennen muuta savuava rovio jäisivät pysy- 
vinä kuvina iäksi hänen mieleensä, hän ei unohtaisi mil- 
soinkaan pienintäkään yksityiskohtaa, hän ei koskaan 
laisi mielestään häviämään kauhistuttavaa kuvaa: 
nuorta, hulmuavien liekkien keskellä hirveissä tuskis- 
saa vääntelehtivää neitoa, hänen tuskantäytteistä kat- 
settaan, soihtuna palavia hiuksia ja valkoista, neitseel- 
listä ruumistaan, jota sotilaat ahnehtien tuijottivat 
ennenkuin tuli sen ehti tuhota, hiillyttää, muuttaa 
tuhkaksi. 

Jostakin alkoi taas kuulua koiran ulvontaa, ja ritari 
peitti käsillään korvansa. 



Aikaisin seuraavana aamuna — kasteraikkaana, iha- 
nana aamuna — Archambaud de Gallardon ratsasti 
Rouenista, joka vaikutti oudon hiljaiselta ja tyrmisty- 
neeltä. Kaupunginportilla hänet pysäytettiin. Vartija 
neuvoi häntä siirtämään matkansa jonkin verran tuon- 
nemmaksi. 

»Miksi niin?» tiedusti ritari. 

»Sire, ranskalaisia sissejä on liikkeellä. Aivan tuossa 
lähellä, Saint-Etienne-du-Rouvrayn tällä puolen, nuo 
hirttämättömät tappoivat kolmisenkymmentä meikä- 
läisiä. Ollaan varmoja siitä, että he ovat vieläkin lä- 
histöllä. Neljältä mieheltämme he aukaisivat vatsan ja 
ottivat suolet ulos, panivat kiviä tilalle ja ajoivat heidät 
sitten matkoihinsa. Heidät löydettiin kuolleina tuon 
metsikön vaiheilta. Teille voi käydä samoin, jos nyt läh- 
dette kaupungista.» 

»Ehkä, mutta minä en pelkää heitä», vastasi de Gallar- 
don. 

Vartija kohautti olkapäitään. 

»No, omapa on asianne», virkkoi hän. »Nuoruus ja hui- 



luusi» lisäsi hän sitten ritarin ehdittyä jonkin matkan 
päähän. 

Vähää ennen Saint-Etienne-du-Rouvrayta, tien eh- 
tiessä vähäiseen tammimetsään, ikivanhojen puitten vä- 
listä hyökkäsi äkkiä esille joukko hampaisiin saakka 
aseistautuneita, peräti rosvomaisen näköisiä miehiä. Hei- 
tä johti roteva, arpinaamainen soturi, joka ratsasti suu- 
rella percheron-oriilla. Archambaud de Gallardon pal- 
jasti miekkansa erikoisempaa kiihtymystä osoittamatta, 
vilahtipa hänen huulillaan pieni hymyn häiväkin. 

»Antaudu, englantilainen sika, niin kuolet kunnialli- 
sesti hirressä!» karjui arpinaama häntä kohti rynnäten. 
»Jos teet vastarintaa, syötämme sinulle kiviä!» 

»En aio kuolla hirressä enkä syödä kiviä», ilmoitti 
ritari. 

»No, sitten saat juoda sulaa lyijyä!» lupasi arpinaama. 

»Mieluummin nauttisin burgundilaista, sire de la 
Hire!» selitti de Gallardon. 

Etienne de la Hire antoi miekkansa vaipua ja tui- 
jotti hetkisen ällistyneenä tulijaan. 

»Piru vieköön!» hän huudahti. »Sire de Gallardon! 
Mistä tulet? Missä olet piileskellyt kuukausimääriä?» 

»Tuolla», vastasi ritari ja osoitti kaupunkiin päin. 

»Rouenissa ... Ja Jeanne . . . joko hänet on tuo- 
mittu?» 

»Jeanne poltettiin eilen, ja rovio savusi vielä tänä 
aamuna. Kerrottiin — vaikken minä käynyt katsomassa 



— että pyöveli löysi tuhkastä Jeannen sydämen, joka 
ei ollut palanut ...» 

Sire de la Hiren mustanpuhuvat kasvot muuttuivat 
kauhistuttavasta Hänen hengityksensä alkoi kulkea 
kähisten. Hän tuijotti de Gallardonia hetkisen kuin 
mielipuoli, sitten hän äkkiä paiskasi hirvittävällä voi- 
malla miekkansa maahan ja antoi kirousten tulvan 
valua huultensa yli. Hänen raivonsa oli kamala — 
kuin haavoittuneen pedon. 

»He polttivat Jeannen! He polttivat Jeannen! Nuo 
siat, nuo porsaat, nuo rupisammakot ... Ja me olimme 
täällä . . . Meidän olisi pitänyt ratsastaa kaupunkiin 
ja . . . miksi helvetissä sinä et tullut hakemaan meitä?» 

»Koska Jeanne ei halunnut itseään pelastettavan. 
Hän oli sitä mieltä, että hänen kuolemansa hyödyttää 
Ranskaa enemmän kuin hänen elämänsä . . .» 

Etienne de la Hire läähätti kuuluvasti. 

»Vangit!» huusi hän äkkiä raivokkaasti. »Minulla on 
kuusikymmentäkolme goddenia . . . Hirttäkää heidät 
siinä paikassa, heti!» 

Sire de Gallardonin ilme ei värähtänytkään hänen 
katsellessaan kuudenkymmenenkolmen miehen nosta- 
mista tammien oksiin. Englantilaiset potkivat hiukan, 
mutteivät kauan, ja sitten he jäivät liikkumattomina ja 
tummina möhkäleinä riippumaan tammista. 

»Tuohan ei voi asioita enää miksikään muuttaa», totesi 
de Gallardon välinpitämättömästi. 



»Ehkä ei — mutta tästälähin minä hirtän viipymättä 
jokhkisen englantilaisen, joka käsiini joutuu, naiset ja 
lapsetkin — ja kun aikaa sattuu, poltan jonkun roviolla- 
kin! Saakoot tuntea, miltä se tuntuu! Nuo englantilai- 
set siat . . . Tulimmaista, siitäpä muistan erään hullun, 
chevalier Barbazanin! Valloitin kaksi päivää sitten Chä- 
teau-Gaillardin ja löysin sen tyrmästä tuon Barbazanin. 
Hän kieltäytyi poistumasta sieltä, hän sanoi antaneensa 
kunniasanansa englantilaisille, ettei pakenisi . . . Kun- 
niasanansa englantilaisille — äh!» 

Hän kirosi jälleen raivokkaasti. 

»Isä Martin!» huusi hän sitten. 

Muuan dominikaanimunkki ilmestyi näkösälle. 

»Isä, minä lupasin kerran Neitsyelle, etten kiroa mil- 
loinkaan. Mutta nyt olen sen tehnyt — en voinut olla 
tekemättä. Mitä minun on tehtävä syntini sovittami- 
seksi?» 

Isä Martin — luurangonlaiha, palavasilmäinen, kiih- 
koilijan näköinen mies — katsoi de la Hireen mustilla, 
palavilla ja pistävillä silmillään. 

»Ah, syntisi on suuri, hirvittävän suuri, veljeni . . . 
Sen sovittamiseksi sinun on surmattava kymmenen 
goddenia jokaisesta lausumastasi kirosanasta!» 

Sire de la Hire nauroi hurjasti. 

»Kuulitko, sire de Gallardon! Minun mieheni ym- 
märtävät minua!» 

»Huomaan sen», vastasi ritari rauhallisesti. »Satut- 



teko te mahdollisesti tietämään, missä kuningas on 
tällä hetkellä?» 

Sissipäällikkö muuttui jälleen synkeäksi. 

»Kuningas . . . Hän on Chinonissa . . . mikäli minä 
tiedän.» 

»Kiitoksia. Ratsastan sinne. Kuninkaan on saatava 
tietää Neitsyen kuolemasta.» 

»Niin kai», mutisi de la Hire. »Isä Martin, mitä mää- 
räätte synninpäästöksekseni siitä, että olen ajatuksissani 
kaivanut silmät erään miehen päästä ja sitten ripus- 
tanut hänet käsistään puuhun, kämmenen korkeudelle 
nuotion yläpuolelle ja käristänyt häntä siinä, kunnes 
hän kuoli?» 

»Ken on tuo mies?» kysyi munkki vähääkään kauhis- 
tumatta. 

»Kuningas Kaarle! Niin, ja hänen lisäkseen olen teh- 
nyt samoin ajatuksissani eräälle naiselle, hyvin kauniille 
naiselle ...» 

»Riisuitko tuon naisen, ennenkuin ripustit hänet pun- 
hun?» 

»En, hänellä oli vaatteet päällä.» 

»Se vähentää suuresti syntisi määrää. Kuka on tuo 
nainen?» 

»Kuningatar Jolanda!» 

»Ah! No niin, synninpäästöksesi riittää, kun hirtät 
pari Jumalan vihollista, englantilaista. Ontuvat ja sil- 
mäpuolet goddenitkin kelpaavat tässä tapauksessa.» 



»Kuulitko?» kysyi de la Hire synkästi hymyillen. 
»Tuo vastaus ilmaisee, minkä arvoisina me pidämme ku- 
ningas Kaarlea ja kuningatar Jolandaa . . . Mutta emme 
me silti huoli Englannin Henrikkiä meitä hallitsemaan. 
Olenpa kuullut, että goddeneilla olisi ollut aikomus saa- 
tella Henrikkinsä Reimsiin kruunattavaksi. Mutta he ei- 
vät uskalla tuoda häntä Rouenin muurien ulkopuolelle, 
sillä he tietävät, että minä olen täällä. Minulla on kruu- 
nu hänelle, tuolle Ranskan ja Englannin yhteiselle kunin- 
kaalle, rautainen kruunu! Jos saan Henrikin käsiini, 
kuumennu tan tuon kruunun hehkuvan punaiseksi ja pai- 
nan sen hänen päähänsä!» 

»Sellaisen kruunun voi otaksua sopivan aivan täs- 
mällisesti — mutta minä en kylläkään usko, että Hen- 
rikkiä päästetään Rouenin linnankaan ovien ulkopuo- 
lelle. Hän on siellä vankina, niinkuin Neitsytkin oli. 
Minun on nyt kuitenkin jatkettava matkaani ja . . .» 

»Sire de Gallardon, olet urhoollinen mies, mutta sa- 
nonpa silti erään seikan: yksinäsi et pitkällekään pääse, 
ennen iltaa riiput tammenoksassa niinkuin nuo englanti- 
laiset — tällä tiellä liikuskelee näet muitakin sissejä 
kuin minun mieheni, eivätkä he tunne sinua niinkuin 
minä, ja heillä on aina niin tulenpalava kiire hirttämi- 
sillään, etteivät he ehdi kysellä ripustettavan nimeä ja 
kansallisuutta. Siksi annankin viisi miestä saatoksesi 
— heidät kyllä tunnetaan, ja silloin ei sinullakaan ole 
hätää.» 



Archambaud de Gallardon hyväksyi tämän tarjouk- 
sen, ja kohta hän ratsasti etelää kohti seuranaan viisi 
miestä, joiden ruokkoamaton ulkoasu, mahtavat parrat 
ja hirvittävät säilät herättivät kauhun ja epäilyn tuntei- 
ta jokaisessa vastaantulijassa. Mutta niinpä sire 
Archambaud pääsikin häiriöittä Chinoniin. 

Oli myöhäinen iltapäivä, kun de Gallardon ratsasti 
Chateau du Milieun portista. Hän jätti hevosensa jon- 
kun ratsupa! veli jän huostaan, antoi kourallisen hopea- 
rahoja saattajilleen, nousi Grand Logis'n jykevät kivi- 
portaat, kulki läpi aution valtaistuinsalin ja vartiomies- 
ten aulan ja koputti kuningatar Jolandan ovelle. Hänen 
sydämensä alkoi lyödä aivan kuuluvasti. Kun mitään 
»sisään! »-kehoitusta ei kuulunut, de Gallardon aukaisi 
varovasti oven ja silmäsi huoneeseen. Kuningatar 
istui ikkunan lähellä: hänellä oli avoin kirja sylissään, 
mutta hän ei lukenut, hän oli vaipunut mietteisiinsä, 
jotka — hänen ilmeestään päätellen — olivat surullista 
laatua. Hän oli entistäänkin kauniimpi, mutta hänen 
ihonsa oli kalvakka, ja hänen piirteensä puhuivat väsy- 
myksestä ja jostakin, joka kalvoi häntä. Ritari katseli 
häntä kauan, ja kuningatar tunsi vähitellen tuon kiin- 
teän katseen ja käänsi päätään. Hänen poskensa puneh- 
tuivat hieman, ja huulet värähtivät. 

»Jolanda!» virkkoi de Gallardon. 

Kuningatar nousi hitaasti. Niin he seisoivat hetken 
aikaa, kolme, neljä askelta välillään, mitään puhumatta 



— mutta enemmän kuin sanoin milloinkaan voidaan sa- 
noakaan, he puhuivat silmillään. He lukivat niistä 
toistensa ajatukset, kaipuun, rakkauden. 

»Sire Archambaud!» 

Ritari tunsi kuningattaren huulet omillaan, ja hän 
vastasi tämän ensimmäiseen suudelmaan kuumasti ja 
intohimoisesti. 

Kiivaasti huohottaen he erosivat toisistaan. Kunin- 
gattaren silmissä olivat kyyneleet, mutta hän nauroi. 
Ritari katseli häntä .kummastuneena. 

»Oh, te ihmettelette nauruani . . . Älkää loukkautuko 
siitä. Nauran itseäni. Nauran sitä kuningatar J olandaa, 
joka ivallisesti katseli rakastuneita, joka luuli, että hän 
on rakkautensa valtiatar, sen suunnan, sen alkamisen, 
kestämisen ja loppumisen määrääjä! Mutta nyt tiedän 
täydelleen erehtyneeni. Rakastan teitä, Archambaud!» 

»Ja minä rakastan teitä, Jolanda! Madame, jättäes- 
säni teidät viimeksi lausuin teille sanoja, joiden takia 
kieleni olisi kiskaistava suustani. Olen tullut pyytämään 
anteeksi — mutta ennenkuin edes ehdin anteeksipyyn- 
töni esittää, huomaan, että te ette muistele, mitä olen 
puhunut: te olette jo antanut anteeksi!» 

Kuningatar katseli kauan nuorta ritaria. 

»Mikä teidän on, madame?» kuiskasi sire Archambaud. 
»Te kalpenette ...» 

»Teillä ei ole minulta mitään anteeksipyytämistä, 
Archambaud, Mutta en ymmärrä täydelleen asiaa, 



Jeanne merkitsee teille liian paljon, että voisitte ilman 
muuta antaa minulle anteeksi ...» 

»Ilman muuta? Mutta kaikkihan oli erehdystä! Luulin 
teidän antaneen käskyn de Flavylle Jeannen jättämi- 
sestä burgundilaisten käsiin. Mutta Rouenissa sainkin 
selville, että tuon käskyn oli antanut Regnault de 
Chartres. Teidän viestinne sisälsi jotakin muuta . . .» 

Jolanda keskeytti hänet kädenliikkeellä. 

»Sire de Gallardon», sanoi hän pingoittuneella äänellä, 
»minun kirjeeni sisälsi myös käskyn Jeannen jättämisestä 
vihollisen käsiin! En saata sitä salata, en tahdo tehdä 
sitä!» 

Sire Archambaud tuijotti mykistyneenä kuningata- 
reen. 

»Ja nyt hän on kuollut polttoroviolla!» virkkoi hän kä- 
heästi. 

Jolanda hätkähti. 

»Kuollut polttoroviolla ... Te näitte sen?» 

»Minä . . . minä seisoin rovion äärellä — loppuun 
asti!» 

Kuningatar kätki kasvonsa käsiinsä ja istuutui. 

»Ja nyt te syytätte minua hänen kuolemastaan, eikö 
niin?» 

»En. Kerroin Jeannelle ajatuksenne, että hän voisi 
ehkä marttyyrinä viedä päätökseen sen, mitä ei pysty- 
nyt elävänä tekemään. Kerroin myös teidän antaneen 
de Flavylle käskyn hänen jättämisestään feurgundilais- 



ten käsiin . . . Puheeni vaikutus oli ihmeellinen. Ma- 
sentunut, säälittävä pieni paimentyttö muuttui jälleen 
siksi Jeanneksi, joka oli voittanut englantilaiset Patayssa 
ja monessa muussa taistelussa. Hän sanoi ajatustanne 
oikeaksi, hänen mielestään minä olin tullnt taivaan lä- 
hettinä sanomaan hänelle sen, mitä hänen oli teh- 
tävä . . .» 

»Eikä hän syyttänyt minua mistään . . .?» 

»Ei; hän katsoi teidän toimineen vain Jumalan tahdon 
tulkitsijana. Hän pitää teitä, niinkuin itseään ja mi- 
nuakin vain Jumalan välikappaleina ...» 

»Välikappaleina? Niin, kaipa hän on oikeassa. Alussa 
minä valitsin hänet välikappaleekseni. Ainakin pidin 
häntä sellaisena. Mutta näyttääpä sittenkin siltä, että 
olen erehtynyt. Tuo Jumala, johon Jeanne uskoi, lie- 
neekin lähettänyt hänet minun tielleni, ja välikappale, 
jota luulin omakseni, olikin Jumalan — ja loppujen 
lopuksi minä itsekin olin vain välikappale!» 

Sire de Gallardon nyökkäsi. 

»Tunnumme kaikki olevan Jeannen Jumalan välikap- 
paleita.» 

Kuningatar kääntyi katsomaan häntä silmiin. 

»Archambaud, teistäkin ajattelin alussa tehdä väli- 
kappaleen ... Ja nyt olen avuton edessänne, sillä rakas- 
tan teitä. Ja te rakastatte minua. Mutta tiedän, että 
väliimme on nyt tullut jotakin: se rovio, jolla Jeanne 
kuoli.» 



»Se on totta, Jolanda», virkkoi sire Archambaud hil- 
jaa. »Rakastan teitä, kaikesta huolimatta — mutta en 
voi olla lähellänne, polttorovio estää sen.» 

»Niin, polttorovio estää sen ... Se jatkaa paloaan — 
minussa!» virkkoi kuningatar. 

»Minä ymmärrän», mutisi de Gallardon. 

He katselivat surullisina toisiaan. Käytävästä kuulu- 
va kannusten helinä ja kuningattaren huoneen oven au- 
keaminen sai heidät ikäänkuin heräämään kivenraskaista 
ajatuksistaan. 

Tulija oli kuningas. Hän pysähtyi epävarmana, epä- 
röivänä — tapansa mukaan. Sire Archambaud kumarsi 
syvään. 

»Armollinen majesteetti», sanoi hän. »Saavun Rouenis- 
ta. Jeanne on kuollut. Hänet poltettiin roviolla.» 

Kuninkaan ilme ei muuttunut vähääkään. Hän kat- 
seli vain ilmeettömästi eteensä. Mutta sitten hän äkkiä 
hätkähti kuin olisi häntä lyöty ruoskalla selkään, ja de 
Gallardon näki saman, minkä oli nähnyt tapahtuvan 
silloin, kun Jeanne oli ojentanut sormuksen kuninkaalle: 
tämän kasvojen veltto taikinamaisuus katosi hetkeksi 
kokonaan, raskaat silmäluomet kohosivat, ja silmistä 
välähti salama. 

»Jeanne kuollut . . . roviolla!» huusi hän käheästi ja 
jatkoi sitten tavattoman kiivaasti: »Syyttikö hän siitä 
minua?» 



»Ei, armollinen majesteetti», vastasi de Gallardon ja 
silmäili uteliaasti hallitsijaansa. »Vankilassaan, kuu- 
lusteltaessa, hän sanoi teitä jaloksi kuninkaakseen. Hä- 
nen uskonsa teihin oli järkkymätön. Hän sanoi, että 
seitsemän vuoden kuluttua ei yhtään englantilaista ole 
Ranskassa, ja että teistä tulee suuri kuningas. Ja ro- 
violla, viime hetkellään, hän julisti: olenpa tehnyt 
hyvin tai huonosti — kuningastani en voi siitä syyttää, 
ei hän ole minulle neuvoja antanut!» 

»Jalo kuningas!» mutisi Kaarle. »Hän nimitti minua 
jaloksi kuninkaaksi . . . Hän uskoi minuun . . . Hän 
sanoi minusta tulevan suuren kuninkaan . . . Uskotteko 
te, että minusta tulee suuri kuningas?» tiuskaisi hän sit- 
ten rajusti. 

Sire de Gallardon kohautti olkapäitään. 

»Tahtoisin uskoa siihen — kaikesta sydämestäni!» 

»Minä uskon — olen aina uskonut», virkkoi Jolanda. 

Kuningas silmäili häntä. 

»Tiedän sen — ja olen ihmetellyt sitä», lausui hän. 
»Totisesti, olen monesti ihmetellyt sitä! En ole tietääk- 
seni milloinkaan ollut tuon uskon arvoinen . . . Mutta 
olen ihmetellyt muutakin. Ette voine pitää minua niin 
tyhmänä, madame, etten käsittäisi, mikä Agnes Sorelin 
virkana on . . . Kultaa käyttäen olisin eikä saanut 
Jeannen ostetuksi vapaaksi tai hänen pakonsa järjeste- 
tyksi. Puhuin siitä teille, ja te vastustitte sitä. En 
tosiaankaan ymmärtänyt teitä, madame, En käsitä sitä 



vieläkään. Minä . . . niin, ja kuitenkin te uskotte, että 
minusta tulee suuri kuningas! Käsittämätöntä . . .» 

Hän seisoi hetken aikaa vaiti ja rypisteli otsaansa. 

»Jeanne antoi minulle seitsemän vuotta aikaa eng- 
lantilaisten karkottamiseen», virkkoi hän sitten ja 
jatkoi hetken kuluttua: »En ole totisesti milloinkaan 
ollut tuon uskon arvoinen. En milloinkaan . . .» 

»Pyöveli löysi», virkkoi de Gallardon kuin itselleen 
jutellen, »rovion tuhkasta Jeannen sydämen: tuli oli 
säästänyt sen ...» 

Kaarle vavahti, ja jälleen välähti salama hänen silmis- 
tään. Sitten hän äkkiä kääntyi ja poistui nopein ja lu- 
jin askelin — tavalla, joka ei ollut lainkaan ominaista 
hänelle. 

»Te vastustitte Jeannen vapaaksiostamista», sanoi 
sire Archambaud. 

»Minä vastustin», vastasi Jolanda. »Se teko määrää 
minut helvettiin; minulla on paikka Juudaksen vieressä. 
Mutta Ranska tarvitsi marttyyrin. Hän kärsi hetken 
roviolla, minä kärsin iankaikkisesta iankaikkiseen hel- 
vetin liekeissä.» 

Ritari peitti kasvonsa. 

»Ja uskotteko, että tuosta hirvittävästä uhristanne on 
jotakin hyötyä?» 

»Uskon. Näittekö, kuinka tavattoman järkyttynyt 
kuningas oli?» 

»Ja te uskotte, että tuo järkkymys johtaisi hänet toi- 



mintaan, eikö niin? Jos niin tapahtuisi, Jeanne ei olisi 
kuollut turhaan. Mutta epäilen, ettei tämäkään tapaus 
saa kuningasta muuttumaan.» 

»Ken tietää. Ah, Kaarlella on raskas ja synkeä pe- 
rintö. Se on painanut häntä niin, että valtakunnan asiat 
ovat sen takia jääneet hoitamatta. Jeannen hirvittävä 
kuolema on opettanut hänelle kaksi asiaa: ettei hänen, 
Kaarlen, hartioille ole sittenkään sälytetty raskainta 
taakkaa ja että ihmiselle on mahdollista ajatella maa- 
taan polttorovion liekkien keskelläkin. Tämä opetus ei 
voi olla vaikuttamatta häneen . . .» 

Archambaud de Gallardon naurahti ilottomasti. 

»Tämä opetus . . . Hirvittävän kallishintainen opetus!» 

»Niin», virkkoi Jolanda. »Kallishintainen . . . mutta 
minun oli se hinta maksettava saadakseni Kaarlen irti 
siitä, joka kahlehtii häntä. Luulen, että minun on seli- 
tettävä teille asiaa . . . Nähkääs, Kaarlen isähän oli mie- 
lipuoli ja äiti, kuningatar Isabeau, portto! Kaarlen, jota 
hän vihasi alusta alkaen ja joka oli hänen yhdestoista 
lapsensa, hän antoi kokonaan muiden hoitoon, ja hänet 
sijoitettiin Hotel du Pute-Y-Mussehin, jossa Orleansin 
herttualla oli tapana viettää öisiä orgioitaan ja jossa tuo 
irstailija myös murhattiin. Se ei suinkaan ollut ainoa 
kerta, jolloin nuori Kaarle näki verta ja kuolemaa. Pa- 
riisissa oli silloin levottomat ajat: siellä mellastivat mil- 
loin armagnacilaiset, milloin burgundilaiset, milloin 
kaupungin oma roskaväki. Katuojat virtailivat mo- 



nesti verta. Seine oli täynnä alastomia, ryöstettyjä ja 
raiskattuja ruumiita, ja tulipalot punasivat taivaan ja 
hätähuudot täyttivät ilmapiirin. Kuolema oli ahkera 
vieras kuninkaallisessa palatsissakin. Kaarlen veljet 
ja sisaret kuolivat toinen toisensa jälkeen, ja eräänä 
päivänä hän, yhdestoista lapsi, sai vuorostaan dauphi- 
nin arvon. Se ei hänen mieltään ilahduttanut. Kauhui- 
nen ympäristö ja kuolema olivat istuttaneet häneen 
hirvittävän pelon, ja nyt hänellä oli entistä suuremmat 
syyt pelätä. Hänellä ei ollut yhtäkään ystävää, ja äiti, 
joka ei milloinkaan suonut hänelle hymyäkään, vaihtoi 
rakastajaa melkeinpä joka kuukausi — heittäytyi aina 
sen syliin, jota piti mahtavimpana ja vaikutusvaltaisim- 
pana. Tuo lutka kielsi lopuksi, omien etujensa vuoksi, 
oman poikansakin, julisti hänet äpäräksi ja lahjoitti 
Ranskan Englannin Henrikille. Sanokaapas, eikö 
tuossa kaikessa ole enemmän kuin tarpeeksi taakkaa hei- 
kolle ja synkeälle nuorukaiselle, joka kaiken lisäksi 
epäili omia kykyjään, omia oikeuksiaan?» 

»Kieltämättä», vastasi sire de Gallardon miettiväisesti. 
»Kieltämättä . . . Mutta sanokaapa nyt minulle, miksi 
niin itsepäisesti olette ajanut juuri Valois'n Kaarlen 
asiaa? Miksi olette taistellut tuon vastahakoisen, ha- 
luttoman ja saamattoman ruhtinaan puolesta, kun Rans- 
kassa on kuitenkin lukuisia häntä kyvykkäämpiä, häntä 
rohkeampia ja häntä monin verroin tarmokkaampia mie- 
hiä?» 



»Mainitkaapa joku — joku, joka sopisi kuninkaaksi 
paremmin kuin Valois'n Kaarle!» 

Archambaud de Gallardon rypisteli tuumivasti ot- 
saansa. 

»Hm, voisin mainita useitakin kuuluja nimiä», sanoi 
hän. »Mutta», lisäsi hän tovin mietittyään, »mutta enpä 
voi loppujen lopuksi kuvitella ketään heistä kruu- 
nattuna! Se on kummallista!» 

»Niinpä niin! Ranskassa on kyllä joitakin miehiä, 
joilla on kaikki ne ominaisuudet, jotka tekisivät hallit- 
sijasta suuren — mutta on vaikea kuvitella ketään heistä 
Ranskan kruunua kantamassa. Heidän mainioimmat- 
kaan ominaisuutensa eivät yhteenlaskettuinakaan paina 
niin paljoa kuin se, että Kaarle on laillinen kuningas!» 

»Laillinen kuningas? Onko se sitten tosiaankin niin 
tavattoman painava asia?» 

»Nykyisissä olosuhteissa — on. Uusi kuningas voisi 
olla vain vallananastaja. Maassa olisi lukemattomia, 
jotka katsoisivat olevansa yhtä oikeutettuja Ranskan 
valtaistuimelle kuin hänkin. Se merkitsisi sisällissotaa, 
jatkuvia sisällissotia. Ranska on ollut loppunsa partaalla, 
kuolemansa lähellä, eikä se ole vieläkään varmalla 
tiellä. Sisällissota olisi loppumme — meillä on enem- 
män kuin tarpeeksi työtä englantilaisten ja burundi- 
laisten karkoittamisessa. Siksi . . . niin, siksi minä niin 
itsepäisesti ajan Valoin Kaarlen asiaa. Kaiken lisäksi 
hän ei ole kyvytönkään eikä saamaton, niinkuin tekin 



luulette: hänesssä on mainioita ominaisuuksia, mutta 
ne nukkuvat hänessä. Ne on saatava hereille!» 

»Ne on saatava hereille!» mutisi ritari. »Kunhan vain 
Jeannen kuolema ei olisi ollut yksi keinoistanne . . .» 

Jolanda oli hetkisen vaiti, 

»Sire Archambaud, sanonpa jotakin — ja toivon, että 
sen uskotte: jos olisi ollut varmaa, että minun palanut 
ruumiini voisi olla Ranskan pelastus, en olisi epäröinyt 
antaa itseäni.» 

Archambaud de Gallardon katseli kuningattaren sil- 
miin. 

»Uskon sen, madame!» henkäisi hän. »Te olisitte to- 
siaankin tehnyt sen ... Ja tehän olette tehnytkin sen!» 
jatkoi hän rajusti. »Polttorovio palaa teissä, niinhän te 
sanoitte — ja minä uskon myös sen!» 

»Niin, se rovio, joka on tullut väliimme, joka estää 
meitä olemasta lähellä toisiamme.» 

e& 

»Ei, ei!» huusi sire Archambaud. »Ei niin , . . Mikään 
ei voi estää meitä olemasta lähellä toisiamme!» 

Kun sire Archambaud seuraavana aamuna aukaisi ik- 
kunan, huomasi hän vilkasta liikettä linnan pihalla. 
Siellä parveili joukko ritareita ja asemiehiä. Yhtäkkiä 
ilmestyi kuningaskin portaille. Hänellä oli haarniska 
yllään — niinkuin kaikilla muillakin. 

»Kuningas lähtee jonnekin — ja minä lähden mukaan!» 
päätti de Gallardon. 

Hän kääntyi katsomaan nukkuvaa Jolandaa, siirtyi 



sitten hiljaa ovelle ja pujahti siitä äänettömästi käytä- 
vään. Tallista hän sai oman hevosensa ja saavutti ku- 
ninkaan ja hänen seurueensa Kellotornin portilla. 

»Mihinkä ollaan menossa?» tiedusti de Gallardon sire 
de Boulainvilliersiltä. 

Tämä kohautti olkapäitään. 

»En tiedä. Minulle on kerrottu, että kuningas on val- 
vonut koko yön. Hän käski minut luokseen ja sanoi 
haluavansa ratsastamaan ja kehoitti minua kokoa- 
maan muutamia ritareita seurakseen. 'Älköötkä unoh- 
tako aseitaan!' määräsi hän. Muuten hän on ylen syn- 
keällä tuulella. En ymmärrä, mikä häntä vaivaa . . .» 

Päivän lähestyessä iltaa alettiin Chinonissa kummas- 
tella kuninkaan poissaoloa. Kun häntä ja hänen seura- 
laisiaan ei ollut kuulunut palaaviksi vielä keskiyönkään 
aikaan, alettiin olla levottomia. Aikaisin aamulla lä- 
hetettiin ratsumiehiä eri suuntaan kuningasta etsiskele- 
mään, mutta nämä palasivat muutaman tunnin ku- 
luttua tyhjin toimin. Silloin oli hovilla jo todellinen 
hätä käsissä. Mutta auringon laskiessa ilmoitettiin 
Kellotornista, että kuningas seurueineen oli saapumassa, 
ja hetkeä myöhemmin hän ratsastikin miehineen lin- 
nan pihalle. 

Kuningatar Jolanda katseli levottomasti tulijoita — 
oliko de Gallardon heidän joukossaan? Oli, oli toki — 
ja hetkeä myöhemmin Jolanda tunsi hänen huulensa 
omillaan. 



»Archambaud!» sanoi kuningatar ja silmäili ritarin 
tomuista, tahraista ja repeillyttä pukua, »te olette 
ollut taistelussa!» 

»Niin, me olimme taistelussa!» vastasi de Gallardon 
loistavin kasvoin. 

»Ja te voititte, huomaan ...» 

»Me voitimme! Madame, minäkin uskon nyt kunin- 
kaaseen!» 

Jolanda silmäili häntä. 

»Ah! Kertokaa . . .!» 

»Minä kerron, madame . . . Meidän eilen lähtiessämme 
kuningas oli hyvin synkeällä mielellä, ja hän ratsasti 
aluksi niin lujaa, että monet alkoivat pelätä hevostensa 
puolesta. Sivuuttaessamme lähempää kuin nuolenkan- 
taman päästä Azay-le-Rideaun, joka, niinkuin hyvin 
tiedätte, oli burgundilaisten hallussa, sen muureilta 
alettiin huudella meille pilkkasanoja. Kaarle ei aluksi 
näyttänyt niitä kuulevankaan. Mutta sitten joku nimit- 
ti häntä äpäräksi — ja silloin kuningas äkkiä syttyi rai- 
voon, jollaista kukaan meistä ei ole nähnyt eikä koke- 
nut ja jollaiseen yksikään ei olisi luullut kuninkaan ky- 
kenevänkään. 'Nuo kirotut burgundilaiset koirat!' huu- 
si hän. 'Minäpä opetan teidät nimittelemään Ranskan 
kuningasta äpäräksi!' Hän komensi ilman muuta mei- 
dät hyökkäykseen! Asia tuntui aluksi aivan mahdotto- 
malta, mutta minkäpä me voimme: olihan meidän seu- 
rattava kuningasta, joka ryntäsi ensimmäisenä!» 



»Tekikö hän todella sen?» 

»Teki. Hän taisteli kuin raivopää, tuo veteläksi mai- 
nittu Kaarle nousi ensimmäisenä muureille ja levitti ym- 
pärilleen surmaa ja kauhua! Ja me muut seurasimme 
esimerkkiä. Kahdessa tunnissa oli linna meidän, ja sen 
puolustajat surmattu viimeiseen mieheen!» 

Jolanda katseli de Gallardonin hehkuvia kasvoja. 

»Tiesin kerran näin tapahtuvaksi. Ja nyt hän kyllä 
osaa jatkaa ... ja te seuraatte häntä!» 

Archambaud de Gallardon näytti hämmästyneeltä. 

»Te . . . kuinka te voitte sen tietää? Vaikka olisihan 
minun pitänyt ilman muuta se ymmärtää: te tiedätte 
kaiken, te aavistatte kaiken. Niin, minä seuraan kunin- 
gasta. Minun on seurattava! Jeannen kuolema velvoit- 
taa minut siihen. En voi mitään sille, että joka hetki 
näen hänet roviolla ...» 

Kuningatar nyökkäsi totisena. 

»Niinkuin kuningaskin», sanoi hän. »Jeannen ro via 
— se erottaa sittenkin meidät. Teidän on seurattavo 
kuningasta — muuta ette voi!» 



Archambaud de Gallardon kaatui Rouenin valloituk- 
sessa. Hän kuoli samalla torilla, jolla Jeannekin oli 
kuollut. Mutta hänen viimeinen sanansa ei kylläkään 
ollut »Jeanne» eikä »Jolandakaan». Hän ei sanonut 
kaatuessaan mitään, sillä hän sai nuolen keskelle ot- 
saansa ja kuoli heti. Etienne de la Hire tapasi kohta- 
lonsa Pariisin valtauksessa. Tykin sylkäisemä kivi mu- 
sersi hänen rintakehänsä, ja veren purskahtaessa hänen 
suustaan hän sai vaivoin vielä sanoneeksi: par mon 
bäton ! 

Samana päivänä kuningas Kaarle, josta jo oli ehditty 
pilkallisesti käyttää nimitystä Charles VIndolent , Kaarle 
Veltto, ratsasti Pariisiin kansan riemuisasti tervehti- 
mänä. Sen jälkeen hän lyhyen ajan kuluessa ratsasti hy- 
vin moneen muuhun kaupunkiin. Kun hän muutaman 
vuoden kuluttua katseli matkan päästä Calaish), vii- 
meisen englantilaisten hallussa olevan ranskalaisen: 
kaupungin torneja, hän kantoikin jo aivan toista nimeä, 
Charles le Victorieux, Kaarle Voittoisa. Merituulen 
hulmuttaessa hänen punaista viittaansa ja aaltojen ko- 
histen murtuessa rantahietikolle hän miettiväisenä 



silmäili englantilaisten viimeistä tukikohtaa, ja hänen 
sotapäällikkönsä, jotka seisoivat kunnioittavasti muu- 
taman askeleen päässä hänen takanaan, katselivat puo- 
lestaan kuningastaan. Yhtäkkiä Kaarle otti kypärän 
päästään ja polvistui. 

»Jeanne», sanoi hän hiljaa, »nyt ei minulta puutu enää 
muuta kuin tuo kaupunki . . . Jeanne, enkö ole tehnyt 
parhaani ollakseni sellainen kuningas, jollaiseksi sinä 
minut kuvittelit ja tahdoit?» 

